
Som et fast og bindende Næt ligger „Slægten" over 
hele det menneskelige Samfund i dets Udvikling 
og Gang gennem Tiderne; saaledes har det været er- 
kendt fra de ældste Dage. De første Mosebøger er 
Slægtebøger fremfor nogen. Af Davids Slægt og 
Stamme skulde Frelsen oprinde. I det frie Græken- 
land tegnede de store Slægter sig glansfuldt eller svin- 
dende hen i mørke Skygger paa rent menneskelig 
Vis. Det faste romerske Samfund var i sin Opgang 
bygget paa Slægternes Magt og Sammenhold. I Nor- 
den stod Slægt mod Slægt, og Hævnens Pligt hvilede 
paa enhver af dens Led som en hellig Pligt overfor 
den, der forbrød sig mod Slægten. I det nye Sam- 
fund, det der byggedes op i Europa, efter at Folke- 
vandringerne havde opløst de gamle Tilstande, og den 
nye Verden atter havde samlet sig under Kristen- 
dommens Fane, er det atter Slægten, som samler sig 
og tager Herredømmet under Lehnsvæsenets og Ade- 
lens haarde Haand, indtil den sluttelig havner ud i 
det absolute Kongedømme, Slægtens Triumf, hvor den 
herskede med en Magt og i en Skikkelse, som end 
ikke den romerske Kejsertid i sine vilkaarligste Pe- 
rioder havde kendt det, fordi de enkelte Hersker- 

Fr. Lange: Slægter. \ 



fe08H 



slægter dengang vexlede med saa korte Afbrydelser. 
Længe stod Menneskene i den nyere Tid imod, gen- 
nem Menneskealdre stod Kampen, om Slægtsideen 
skulde sejre i et saadant Omfang; men Udviklingen 
førte det med sig, og Slægtens Herredømme naaede 
en Magt som aldrig før. Der spurgtes slet ikke mere 
om det enkelte Individ og dets Værdi; Individet bares 
helt og holdent af sit Slægtsmærke. Om det var et 
umodent Barn, om det var et stakkels umyndigt Væsen 
eller en ødelagt og vanslægtet Skikkelse, der sattes 
til med en uindskrænket Magt at raade over Landenes 
og Folkenes Skæbner — Ingen spurgte derom. Saa 
dybt og fast havde Slægtstanken voxet sig ind i den 
menneskelige Bevidsthed, at ikke blot ingen oppo- 
nerede derimod, men at den gennemgaaende var gaaet 
ind deri som et Symbol paa den højeste Lykke, som 
den naturlige og ene gyldige Afspejling af det gud- 
dommelige Herredømme, Himlen selv overført paa 
jordisk Grund og paa jordiske Forhold. 

Og Slægten giver Styrke, fordi den giver Sammen- 
hold, lige fra den enkelte Familie og op til de bredeste 
og videste Lag. „ Udenfor sin Slægt er Araberen rets- 
løs og prisgiven enhvers Forgodtbefindende; indenfor 
den er han beskyttet og véd, at enhver af Slægtens 
Medlemmer betragter ham som sin egen." (Buhl: 
Muhameds Liv.) Det er vel det enkelte Menneske, 
som erhverver og grundlægger, men det er Slægten, 
der bevarer og konsoliderer, hævder, fæstner og styr- 
ker. Den er det konservative Princip, som giver den 
menneskelige Udvikling Holdning og Karakter, som 
langsomt knæsætter og ud/ormer de Tanker, der har 
Forudsætninger i sig til at leve og gro, som giver 



dem Væxt og Styrke og skærmer dem imod de 
hastige og pludselige Omslag, der er den menneske- 
lige Organismes Væsen og Natur imod. 

Slægten bestaar af Individerne; men saa længe 
som disse Slægtens enkelte Led ikke føler sig som 
Dele af den store Helhed, Slægten danner, bestaar 
denne ikke som reel Magt. Først under denne Fø- 
lelse danner Slægten sig, og dette Baand, som de 
enkelte Medlemmer føler sig mere eller mindre be- 
hersket af, gør vel ingen af dem sig ganske fri for, 
naar først Slægten er dannet. Det enkelte Individ 
kan bryde ud af Slægten, kan under anden Indflydelse 
stille sig i Opposition til den; men selve denne Op- 
position bliver da atter et hæmmende Baand, der 
binder ham og gør ham delvis ufri. 

Bag Slægterne staar de ufødte Slægter. Det er 
ikke blot de Individer, der endnu ikke har set Dagens 
Lys, men det er ogsaa de Slægter, der endnu ikke 
føler sig som saadanne; Grupper, der først lidt efter 
lidt er ved at udforme sig og blive sig selv bevidst 
som Magt. Det er Muldjorden, hvorfra det stadigt 
friske Næringsstof skal komme, der skal danne Af- 
løsningen for de bestaaende Slægter, naar disse dør; 
som skal hæve Arven og føre den et Stykke videre 
frem, indtil den selv bliver til Slægter, voxer, sejrer, 
hersker og dør. 

Gennem Tiderne har Slægterne siddet inde med 
en næsten ubegrænset Magt; det menneskelige Sam- 
fund har i en overvejende Grad været bygget paa 
dem. Vel voxer den spirende og frodige Undergrund 
efter Naturens Lov op og undergraver dem; men 
dette Nederlag gaar ikke ud over Slægterne eller 



Slægtens Begreb, kun over den enkelte Slægt. Der 
har ogsaa i Tidernes Lob været gjon Forsøg paa 
at styrte Slægternes Betydning: Revolutioner har bragt 
Omvæltning deri; ja det kan vel siges, at enhver Re- 
volution, den være rettet imod h\ilken Magt eller Idé, 
det skal være» altid just har vendt sig imod de Slægter, 
der har siddet inde med Herredømmet i Kraft af 
dcinic aandelige Myndighed. Men atter har Slægternes 
Ntærke Liv og Betydning i Verdens L'dvikling lukket 
Hig derover. Og vselv om Revolutionerne ikke er ble- 
vet lulcn Virknings saa har dog Ldviklingens kontinu- 
erlige ( iang hævdet sig og fonsat sit lige Lob i Slæg- 
iLMiu'N Skikkelse. 

hflle er Shegien i dens Glans. Men allerede fra 
ti«' iililMf Tiiler har num ogsaa vidst, at Slægten som 
iili Miiili*! i*r l'orvandlingens Lov underkastet, at der 
)il•vll^^itll•^ iiieil Slivgicns CH'^K^^R ^^S Herlighed ogsaa 
y^uiu iiiiilrr Strenge, der betegner dens Fald og Un- 
iU'iy,i\\\^„ liviul iiiun i vore Hage kalder dens Degenera- 
fion. Kain er ilel liirste l:xen)pel i Slægten. Medens 
Adtini.*> Ai\ eller Mosebogens Sagn hæver sig til den 
MuyJ iiy^ Herliglieil, \\\ Alveixlen skal befolkes af dens 
l'.tUukini\itu'Si% siui siuar Kain son^ Forbilledet paa 
l'iii\mi\iU:\i>LU\ i Slægicn; medens Seths Efterkommere 
tiHliUiUUi t^'\^ i iKMulclige Led, saa udslukkes Kains 
itfU'i ^(iint^kt: Ina. Lr iliM Ikke den samme Lære, der 
y^mu if/cn i Al rillernes Sliegt med de himmelfodte 
OK de jordihke l^ørn, hvor Klytenuiæstras mørke og 
grufulde Skikkelse hclcgncr Slægtens Oplosning og 
Undergang. Og jo længere vi kommer frem i Hi- 
storien, jo fastere l*od vi (aar under Fødderne, desto 
fastere Former antager ogsaa denne Hrfaring. Den 



engang saa glansfulde juliske Slægt ender i Sindssyg- 
dom og brødefuld Forvirring. I Middelalderens ældre 
Tid slukkes Karolingernes mægtige Herskerfamilie, der 
paa sit Højdepunkt staar som Kulturens stærkeste 
Bærer, i svagsindet Opløsning. De store engelske 
Kongefamilier, dem Shakespeare har skildret i sine 
historiske Skuespil, havner ud i aandelig Slaphed og 
voldsomme Forbrydernaturer. Og saaledes overalt. 
Alle Landes Historie — vor egen med — kan give 
sine store og vægtige Bidrag til Belysning af Sagen. 

Endnu var det dog kun Sagen i dens Alminde- 
lighed, man forstod og dvælede ved. Det var For- 
holdene fra det enkelte Individs Liv — Væxten, 
Modenheden, Nedgangen — man overførte paa Slæg- 
ternes Liv og forstod som en almengyldig Kendsger- 
ning og Lov for alt det skabte. Slægtsbegrebet selv, 
i al dets Magt og Glans, blev ved at fejre sine Tri- 
umfer og har vel, som allerede ovenfor berørt, aldrig 
hersket med større Magt end op imod den nyere Tid. 

Men efter den store Fanfare, hvormed den franske 
Revolution indblæste en ny Tid, begyndte der at rok- 
kes mere og mere ved disse Forhold. Den direkte 
Følge, som denne Begivenhed førte med sig, var det 
Napoleontiske Herredømme, fra én Side set et Slag 
i Ansigtet paa Revolutionen og dens Ideer, men fra 
den anden Side set dog ogsaa dens Frugt og Fuld- 
kommengørelse, for saa vidt som det viste det enkelte 
Individs Kraft og Styrke overfor det gennem Aar- 
hundreder nedarvede Slægtsherredømmes Magt og 
Traditioner. Vel lukkede Udviklingens Bølger sig 
atter over denne Episode; thi mere kan det vel næppe 
siges at have været; men som Forbillede og Exempel 

staar dog den enkelte Skikkelse — hvor meget han 
end selv kan have forsyndet sig imod den Idé, der 
var hans bærende Kraft — uudslettelig i Menneske- 
slægtens Udviklingshistorie. 

Ringen var bristet. Det Baand, der som et tid- 
ligere Tiders Styrkebælte havde lagt sig om Tilværel- 
sen og givet den Fasthed og Holdning, havde slaaet 
en Revne og var nu ikke længer en uantastelig Hel- 
ligdom, men et Fænomen, hvis Værdi var Tvivl og 
Kritik underkastet som alt andet. Forhen havde 
Slægtsbegrebet været saa stærk en Magt, at senere 
Generationer — naar det virkelige, . naturlige Baand 
var bristet — havde søgt at knytte sig til de sunkne 
Slægter ved at optage deres Navn og Skjoldemærke. 
Men det nittende Aarhundrede, der vel maa siges at 
have været et af de foretagsomste og virkningsrigeste. 
Menneskelivet har kendt, og et af dem, som indenfor 
sit korte Spand af Tid har ævnet mest at forandre 
Verdens Udseende og Forhold, har vel ikke mindst 
søgt og fundet sin Opgave i at undergrave og ned- 
bryde gamle Forestillinger og Traditioner, der hidtil 
havde ligget som en bindende og beherskende Magt 
over Livet i dets forskellige Udfoldninger, og erstatte 
dem med andre. Og iblandt disse er Degenerations- 
læren — Læren om Slægternes Opløsningsproces — 
ubestridelig en af dem, hvorover det med størst 
Interesse, ja man tør vel uden Overdrivelse sige 
med størst Lidenskab har kastet sig. 

Og der er vel en Lov for, at naar en Sag først 
er blevet Tvivlen underkastet, saa vaagner den ind- 
gaaende og kritiske Undersøgelse ligesom af sig selv 
op og griber Spørgsmaalet an, maaske fra Sider, som 



man fra først af slet ikke havde tænkt paa, kom den 
Sag ved. Saaledes gik det ogsaa her. Og det var 
fra en af den nye Tids egne Nydannelser, den mo- 
derne Sindssygeanstalt, saaledes som det humane og 
demokratiske Syn paa de fattige og lidende Existenser 
just havde skabt den, at Spørgsmaalets Behandling 
og. Løsning skulde komme. Før den Tid havde Sinds- 
sygeanstalterne kun været et Værn, som Samfundet 
havde brugt til at skaffe sig Sikkerhed mod dets ube- 
herskede og ustyrlige Elementer; fra det nye Aar- 
hundredes Begyndelse, da Pinel i Ordets egentlige 
Forstand brød de Sindssyges Lænker, blev Sindssyge- 
anstalten et Værn for den Syge, et Middel til at 
skaffe ham hans Sundhed igen, eller — om det glip- 
pede — et Hjem til at give ham Fred og Ro for 
Verdens Overlast og Misforstaaelse; men tillige et 
frugtbart Udgangspunkt for Forstaaelsen af denne, 
maaske den dybeste af alle menneskelige Lidelser. 

Det var da fra dette nye Observationsfelt, at Læren 
om Slægternes Degeneration skulde udgaa — særlig 
knyttet til Morels berømte Navn. Det var nu ikke 
længere ved den almindelige Betragtning af Slægternes 
Udvikling som Forandringens Lov underkastet, at 
man blev staaende; men det var Lovene for selve 
denne Opløsningsproces man fik et nøjere og mere 
indgaaende Kendskab til. Man saa, at ligesom der 
for det enkelte Individ gælder visse faste Regler — 
som det er lettere at følge i det korte Spand af Tid, 
et saadant Liv omfatter — hvor Væxt og Udvikling 
fører til Modenhed, og at denne atter slutter i Ned- 
gang og Opløsning, den samme Lov gælder ogsaa for 
Slægten. Man godtgjorde paa utvivlsom Maade, at 

naar en Slægt har naaet sit Højdepunkt, saa synker 
den atter ned igennem et vist regelmæssigt Antal af 
Slægtled, indtil den ender i Degenerationens Opløs- 
ningsproces for sluttelig definitivt at udslettes og dø 
af Mangel paa frodig og spirende Kraft. Til Trods 
for de Faktorer, som kunde synes at bryde eller dog 
forvirre denne Lov, saa staar de klare Linier i dens 
ubarmhjertige Bud saa ubøjelig fast, at de, skjøndt 
de i Begyndelsen, Verden over, mødtes med Tvivl 
og Protest, snart vandt almindelig og ubestridt Til- 
slutning. Og at de har gjort deres Virkning, at de er 
slaaet ned i Menneskeheden som et Glimt, der har 
bidraget sit til Forstaaelsen af hele Tilværelsen, derom 
vidner sikrest den ubestridelige Kendsgerning, at denne 
Lov om Slægtens Degeneration i den sidste Menneske- 
alder vel mere end noget andet af Tidens store Spørgs- 
maal har bemægtiget sig Menneskehedens Tankegange, 
saa at man nu næsten ikke kan slaa en ny Bog op 
eller flygtigt løbe en Avis igennem uden at finde Mo- 
tiver — ofte i en løs og slet forstaaet Skikkelse — 
fra dette store tragiske Hovedmotiv i Menneskeslæg- 
tens Liv. 

Naar det da er fra Sindssygeanstalten, at dette 
Lys er kastet ud i Verden, er dette ikke nogen Til- 
fældighed; i disse Hjem, hvor visse Sider af den 
menneskelige Elendighed har fundet deres Oprejsning 
eller deres Støtte, har man en særlig god Lejlighed 
til at undersøge og vurdere denne Opløsningsproces, 
ganske simpelt fordi det er det samme Organ, hvorom 
det her i første Instans drejer sig, som i sin pato- 
logiske Tilstand fører det enkelte Individ som Pa- 
tient til Sindssygeanstalten, og som paa den anden 

Side betinger Slægtens Degeneration. Som Individ 
er det enkelte Menneske noget for sig; det bestaar 
af et Konglomerat af Organer, der staar i et bestemt 
Vexelforhold til hverandre indbyrdes, og som i deres 
Samspil betinger Individets Natur og Ejendommelig- 
hed. Som Del af en større Helhed — i første In- 
stans Slægten, i fjernere Række hele det store men- 
neskelige Samfund — er det enkelte Individ kun re- 
præsenteret af sin Hjerne. Den alene bestemmer 
dets Plads og Rang i Helheden, hvad enten denne er 
snævrere eller videre; under dens Herredømme er 
alle Individets andre Organer og Kræfter lagt; selv 
Kønslivet, den anden Udfaldsport overfor Omverdenen, 
betinges i sin Værdi for Verden ganske af Hjernens 
styrende og regulerende Magt. Kun under Hjernens 
Overhøjhed faar de andre Organer Betydning ud over 
det enkelte Individs Samspil med sig selv alene. Det 
er saaledes Hjernen, og den alene, der forbinder Indi- 
viderne til Slægter. Afkom er i og for sig ikke 
Slægt; denne udformes kun gennem det forstaaende 
og bevidste Liv, det som har sit Organ i Hjernen. 

Og som det saaledes er Hjerneorganets Styrke 
eller Svaghed, der bestemmer Individets virkelige 
Rang i ethvert af Livets mangfoldige Vexelforhold, 
saaledes er det ogsaa til syvende og sidst det ende- 
lige Maal for al menneskelig Viden at forstaa Hjer- 
nens Betydning og Magt, for saa vidt som den er 
Bærer af Livets højeste Funktioner, de psykiske. 
Hjernen i sin Helhed omfatter mange andre Faktorer, 
men de refererer sig kun til den enkelte menneske- 
lige Organisme; og naar man gransker dem og denne 
i deres uendeligt nuancerede Vexelforhold, er det dog 

til syvende og sidst kun Gennemgangsleddet, der skal 
føre os til Klarhed over Menneskeskikkelsen i dens 
hele Sammenhæng med sig selv, i dens Herlighed 
som Bærer af den menneskelige Aand. Og saaledes 
ud til alle Sider. Forsker man Naturen i dens dunk- 
leste Forhold paa alle Omraader, saa er det vel i 
første Instans et Udslag af den menneskelige Hjernes 
aldrig tilfredsstillede Arbejdstrang, der søger sit Virke- 
felt overalt; men Maalet bliver dog altid sluttelig det 
at finde Forudsætninger, Synspunkter eller Sammen- 
ligninger, der kan tjene til Belysning og Forstaaelse 
af Menneskets egne ejendommelige højeste Livsfunk- 
tioner. Og dykker man ned i Jorden for at finde 
Resterne af de svundne Tiders Kultur, saa er det 
dog tilsidst ikke Fundene selv, hvor glansfulde og 
skønne de end kan være, der vækker vor intensiveste 
Interesse; men vi fængsles stærkest og længst af dem, 
fordi de bliver Midler til Forstaaelse af den menneske- 
lige Aands — den menneskelige Hjernes — Udvik- 
ling gennem Tiderne. Og saaledes paa ethvert Punkt. 
Som alt, hvad der af menneskeligt er sket eller sker 
eller skal ske her paa Jorden kun er et Udslag af 
den menneskelige Hjerne, saaledes er al vor Stræben 
kun at underordne Verden under denne Magt — at 
gøre os Jorden underdanig — og samtidig at lære 
dens egne Kræfter og Omraade at kende. Men me- 
dens de fleste andre Linier kun middelbart og ad 
lange Omveje fører ind imod Centrum, saa er Sinds- 
sygeanstalten ubestridelig et af de nærmeste Obser- 
vationsfelter for dette det centraleste af alle Studier. 
Her lærer man Organet direkte at kende i dets mang- 
foldige psykiske Virksomhed — ganske vist særlig 

fra dets Vrangside, i dets mangelfulde, tildels ødelagte 
Skikkelse; men ogsaa derudfra falder der Lys over 
dets Funktioner og Ejendommeligheder. 

Og det, som det i denne Sammenhæng gælder at 
klare, er netop den menneskelige Natur i dens Under- 
gang, dens Degeneration. Det er ikke min Hensigt paa 
dette Sted at gentage alt det, der er iagttaget og lært 
om den Sag. Det er sagt saa tidt; jeg selv har andet 
Steds i Korthed sammenfattet, hvad der forekommer 
mig at være de vigtigste Hovedlinier i disse Forhold ^). 
Hvad jeg her har til Hensigt, er at drage Linierne 
noget videre, at føre Kendskabet til Fænomenerne 
ind under et skarpere og mere bestemt Synspunkt. 
Og det er ikke Forholdene i det enkelte Individs Til- 
stand eller Sygdom, jeg vil dvæle ved; men fra Kends^ 
gerningerne, saaledes som de viser sig i Sindssyge- 
anstalten, vil jeg forsøge at kaste Lys over dem, saa- 
ledes som de tegner sig ude i Livet med dets rige og 
mangfoldige Forhold, og prøve paa at fastslaa den 
Rolle, som de — saa vidt vort mangelfulde Kendskab 
rækker — synes at spille der. Selve Degenerations- 
forholdets Existens forudsætter jeg som en given 
Kendsgerning, der staar fast. 

Fra Sindssygeanstalten tager jeg altsaa mit Ud- 
gangspunkt til at betragte Livets brogede Forhold; og 
der er vel heller næppe noget Arbejdsfelt, hvor man 
har en baade saa rig og let Lejlighed til at overskue 
Betydningen af Hjernen og dens Virksomhed, baade 
for det enkelte Individ og for Tilværelsen i dens Hel- 
hed som dette. Naar man ser hele Rækken af disse 



') „Om Arvelighedens Indflydelse i Sindssygdomme" og „de 
vigtigste Sindssygdomsgrupper i kort Omrids". 

Syge, hvadenten deres Sygdom kun er af forbigaaende 
Betydning, eller varer for hele Livet, saa kan man 
umulig være blind for, hvordan en Abnormitet i dette 
Organ paa en helt anden Maade isolerer Individet fra 
alle dets naturlige Forbindelser og forrykker dets hele 
Tilværelse i Livets normale Rammer, end hvor Talen 
er om Legemets andre Organer. Selvfølgelig findes 
der indenfor disse Mure Gradsforskelligheder af stor 
(^ vidtrækkende Betydning; der findes sindssyge Men- 
nesker, om hvilke man i alt Fald billedlig kan sige, 
at kun en Farvenuance, en let Forvanskning af Be- 
lysningen skiller dem fra det klare Syn og den rig- 
tige Opfattelse; og der findes andre, for hvis Øje hele 
Tilværelsens faste Bjælkeværk er forskudt og kommet 
i Ulave; og endelig dem, hvis hele Opfattelse og For- 
staaelse er sløvet og afstumpet, saa at de ikke mere 
er i Stand til at erkende Livets Linier og Former; 
men alle staar de — om end i forskellig Grad — 
fremmede og uforstaaende overfor den virkelige Verden 
og dens Fænomener. 

Det er altsaa den enkelte Hjernes Værdi, der be- 
stemmer Individets Plads i Livet og Samfundet. Na- 
turligvis paavirkes denne ogsaa af mangfoldige ydre 
Hensyn og Forhold; om et Individ er født i den ene 
Sfære eller den anden, giver selvfølgelig højst forskel- 
lige Forudsætninger og Udgangspunkter. Men inderst 
inde findes Spørgsmaalets Kærne dog kun bestemt 
ved og afhængigt af Organets Kraft og Værdi. En 
sundt og energisk virkende Hjerne er i Stand til Alt, 
hvad der overhovedet ligger indenfor Mulighedernes 
Grænser; den bærer Marchalstaven i Tornystret; de 
udvortes Hindringer er kun af underordnet Betydning 

i Forhold til dens egen Styrke. Da ingen Hjerne 
kommer til Verden uden givne, nedarvede Forudsæt- 
ninger, er den vel altid, selv i den normaleste Tilstand, 
hvori vi overhovedet kender den, i Besiddelse af en 
vis Ensidighed i sit Anlæg, der i det enkelte Tilfælde 
gør den mere skikket til den ene end til den anden 
Opgave af dem, Livet byder. Men i og for sig findes 
der vel her paa Jorden ikke det Maal, som den fuldt 
arbejdskraftige Hjerne ikke er i Stand til at naa. Det 
er derfor det mest centrale økonomiske Spørgsmaal 
her i Verden at have sin Hjerneorganisme i den fuld- 
komneste Orden. Derpaa hviler til syvende og sidst 
alle Forudsætninger for Livet. Og som al Magten 
ligger i Hjernen, saaledes ogsaa Evnen til at bære 
Byrderne, til ligevægtigt at bøje sig under Tilværelsens 
Aag. Ogsaa det lærer man — i omvendt Billede — 
i en Sindssygeanstalt. 

Hjernen, jeg taler her om den kun i dens Egen- 
skab af Bærer for det psykiske Liv, i strengere For- 
stand altsaa Hjernens Kortikalsubstans, er et Oi^an 
ligesom alle Legemets andre Organer, bestemt til at 
optage et Stof, bearbejde det og atter lægge det fra 
sig i omdannet, forbrændt Skikkelse. I saa Hen- 
seende er den ikke forskellig fra noget af Legemets 
andre Organer. Ligesom Fordøjelseskanalen optager 
Næringsmidlerne og omdanner dem paa deres Van- 
dring igennem den, saaledes optager og forbrænder 
Hjernebarken sit uden Individets aktive eller bevidste 
Indgriben i Processen, om det end er i Stand til at 
følge og iagttage den paa forskellige Tidspunkter af 
dens Forløb, ganske som det ogsaa kan det under 
Fordøjelseskanalens Forbrændingsproces. Men me- 

dens der ved denne er Tale om det Ernæringsstof, 
der behøves for at holde det enkelte Individs private 
Økonomi vedlige, saa er det Stof, der gennem Sandse- 
organerne tilføres Hjernebarken, af en helt anden Na- 
tur; men det forbrænder ligesom hint og forlader atter 
Organet i Skikkelse af motoriske Udslag, der ytrer 
sig i Tale og Handling — med mindre man vil føre 
Talen hen under Handlingen — de to Former, hvor- 
under Individet gør sig gældende og hævder sin Egen- 
stilling overfor den store Verdenshelhed udenom sig. 
Sker Tilførselen paa regulær Maade, og er Forbræn- 
dingsapparatet i den tilbørlige Orden, saa forløber 
Processen ogsaa med fuldkommen Nøjagtighed og 
forer til det rigtige Facit; men det er et Vidnesbyrd 
om Livets uendelige Mangfoldighed, at næppe to 
Hjerneorganismer er fuldstændig overensstemmende 
i deres Anlægs lige saa lidt som to Fysionomier, selv 
ikke de» der kommer hinanden aller nærmest — 
maaske i\\' den sanunc Grund — er det. Derfor 
wnker u^ Mennesker vel heller aldrig fuldstændig ens. 
Inyen Hjcme i Verden er vel at betragte som den 
abbiiliit ii\MiU(ile; lur del forste er den et Produkt, 
der er ^\\x.\ tiulivivlet i Arv fra det:i^ Forfiedre, dets 
hule "^liu^.l; vie l'!ieiuhM\u\^eUghedei\ der er udformede 
mulei vhi>i^e Ivnuvlbieuuuyvn, ^<kåv utvivlsomt over paa 
Al^^uuuu4 ujti >jhe^ vielle h>i OpiiiKlctsen af en Sær- 
i^Ulluuj, ".»vnu h\\\V'\ \,:{\.\i\^\[>x\{>ii. Rvr ^tet. hvad enten 
vIeUe uu Km \>\\\\ vU umvste eukv^Uv^ HweviUnier — 
\ivi',»Mvu i vlv-i v-uv^uu Uvvv'.v-. ifUvslyiMvsK^ Oixciiu gennem 
(^viU-v-i ^l'.'Hvi iMUuvV-uviv«.^ \\w^^ \% v:iiK>U^cligt. men 
^ii^a uuiiU'^l 'h; i**viui4'4^ ^^vlavlv v»^ ih<,\! Mulighed 
Ci^ii a^ u^'i \,\\ '1^ i '. h;M.'o'. \y, '.u^t^ii:; Y^K^ v^v^ V'i' v.fet: gen- 

nem Generationers Arbejde forslidte og udglattede 
Organ, hvor Processen forløber med uregelmæssig 
Lethed og giver ufuldkomne og forjaskede Udslag; 
eller endelig, hvor Organet er overleveret fra For- 
fædrene i en gennem virkelig Sygdom perverteret og 
forvansket Form, der hos Afkommet fortsætter sig 
med lignende bugtede og uregelmæssige Linier. Og 
dernæst er Hjernebarkens Organisme et Resultat af 
selve Individets eget Liv og Udvikling, saaledes som 
det har udformet sig paa ethvert tidligere Stadium af 
dets Tilværelse. Og disse to Faktorer fører da til, 
at enhver Hjerne i Verden faar sit særlige og 
ejendommelige Præg, om end alle Hjerner have det 
fælles Grundlag i deres almindelige Anlæg og Arbejds- 
maade. Under den evindelig gentagne Omdannelses- 
og Forbrændingsproces styrkes og udvikles Hjernen 
som ethvert Organ, der bruges paa hensigtsmæssig 
Maade og efter sit bestemte Formaal, og denne Ud- 
vikling viser sig dels ved den forøgede Arbejdskraft, 
dels ved dennes faste og regelmæssige Gang, som 
ledes og reguleres ved Aflejringen af den utallige 
Mængde Residuer af tidligere Processer. Dette har 
vel noget tilsvarende i andre Organer, naar de ind- 
øves til stedse større Fuldkommenhed ved den sta- 
dige Gentagelse; men i Hjernebarken optræder det 
paa ejendommelig Maade i den talløse Mængde af 
Erindringsbilleder, dem der som Hukommelse bliver 
tilbage fra tidligere Tilegnelser. Disse danner under 
Individets fremadskridende psykiske Udvikling lige- 
som et korrigerende Materiale, der enten virker til- 
trækkende og dragende under de nye Tilegnelsespro- 
cesser, som bestandig foregaar i Hjernen, eller paa 

modsat Maade kritiserende og frastødende — ganske 
tilsvarende hvad Tilfældet kan være i den egentlige 
Fordøjelsesproces — og derved tilvejebringes der en 
vis gennemgaaende Enhed og Kontinuitet i det en- 
kelte Menneskes psykiske Fordøjelse, dets aandelige 
Liv og Udvikling. Det tilegner sig til en vis Grad 
kun det Stof, som staar i et harmonisk Forhold til 
den forud udviklede Organisme, medens det stiller 
sig vragende og afvisende overfor det, som er dets 
fra tidligere Tid opsummerede Indhold fremmed og 
usmageligt. Men selvfølgelig kan den positive og den 
negative Proces i og for sig virke lige udviklende for 
Organet som saadant. Og et Stof, der tilføres Hjerne- 
barken, kan utvivlsomt ved usynlige Traade hænge 
sammen med det forud givne Grundlag af Erindrings- 
billeder, saa at det optages og tilegnes med en For- 
staaclsc, som Individet selv maaske paa Forhaand 
ikke kunde ane eller forudsætte. 

Men selve Hjerneorganismen er kun Apparatet, 
hvori l'orbrændingsprocessen foregaar. Med sine utal- 
lige l'orgreninger og Enkeltheder er den en Institution 
uf en Mangloklighed og Finhed som absolut ingen 
i\iu\ct\ i Verden, Naturens ubetingede Mesterstykke. 
Den cf som el ~ i al dets Lidenhed — uendelig 
sloil l'oibræiKliiigsapparat, hvori den over al men- 
neskelig r'orslaiid talløse Masse af Ledninger krydser 
og helinger hinanden. I^ørst naar disse hver for sig 
«:r i Orden, og naar Samspillet imellem dem foregaar 
pau ulasielig Maade, virker Apparatet efter sin Be- 
sleniinelse. Som alle andre Organer kræver Hjernen 
en iiul'hnult Virksomhed, fordrer at der bestandig skal 
tilføres den nyt Stof og ny Næring, ellers føler den 

sig syg og i Ulave. Og de psykiske Indtryk, der 
som Næring tilføres Hjerneorganismen, er for alle de 
enkelte Individers Vedkommende væsentlig de samme. 
Selvfølgelig kan den særlige Stilling, Individet indtager 
i Samfundet, og de Forhold, hvorunder det lever, til 
en vis Grad modificere Indtrykkenes Rigdom og Mang- 
foldighed ligesom deres Art og Beskaffenhed; det 
Menneske, som lever sin lille begrænsede Tilværelse 
paa den nøgne Hede og ikke kender anden Drik end 
Tyndtøl og Mælk eller ser anden kunstig Belysning 
end et enkelt Tællelys, og kun hører den Musik, 
som Vindens Sus eller Fuglenes Sang kan frembringe, 
maa vel nøjes med langt færre og mere enstrængede 
Indtryk end den, der lever i de store Kulturcentrer 
under en mangfoldig Paavirkning af stærkt nuancerede 
Impulser, mellem Kunst og Musik, elektrisk Lys og rig 
Arkitektur; og han forbrænder vel ogsaa sit Stof paa 
en langsommere og ensformigere Maade end denne. 
Men Forholdet bliver dog væsentlig det samme, for 
saa vidt som Sandseindtrykkenes og Forbrændings- 
apparatets Art er fælles for dem begge; kun Mæng- 
den og Tempoet er forskelligt. 

For at Resultatet af en saadan Forbrændingsproces 
skal blive normalt — eller i alt Fald komme Normen 
saa nær som muligt — gælder det da med den højeste 
Grad af Vigtighed, at Apparatet er i Orden. For alle 
andre Organers Vedkommende er det vel saa, at en 
Forbrændingsanomali bliver en Sag imellem Individet 
og det selv, karf maaske i det højeste strække sig 
gennem en enkelt Linie til dets direkte Efterkommere. 
Men med Hjernen bliver Sagen en ganske anden. 
Fra den udstraaler Forbindelsestraade og Fangarme 

Fr. Lange: Slægter. 2 

ud i Verdensrummet til alle Sider og i absolut talløs 
Mængde. Den fuldkomne Forbrænding er det samme 
som logisk Konsekvens og giver Sandhed til Resultat. 
Men er en Varmekanal — for at bruge et banalt 
Billede — forstoppet, vil den naturlige Proces blive 
hæmmet i sit Forløb og dens Resultater muligvis for- 
svinde ud af Tilværelsen uden at have baaret den 
Frugt, som de efter de naturlige Forhold burde bære, 
og som maaske kunde have været en Indsats af Værdi 
i Livet; eller er der sket Brud paa de regelmæssige 
Ledninger og Forbindelser, saa vil Stofferne paa deres 
Vej gennem Organet blive hindrede og drevet ud af 
deres naturlige Baner og Resultatet blive Tilfældighed 
og Vilkaarlighed i Tanker og Forstaaelser, hvor der 
skulde have været jævn logisk Udvikling, som den 
forkvaklede og forskruede Organismes infiltrede Ap- 
parat nu ikke formaar at tilvejebringe; eller der er 
gaaet Hul paa de enkelte Forbrændingsrør, saa at 
Røgen paa sin Vej gennem Hjernemekanismen slipper 
ud ad uregelmæssige Baner og Genveje, der hindrer 
Processerne i at naa deres fulde Styrke og Gennem- 
arbejdelse — alt dette lærer man just at kende i Sinds- 
sygeanstalten; thi det er netop de forskelligartede 
Udslag af disse Anomalier, der bestemmer Sindssyg- 
dommenes forskellige Natur og Væsen. Og saaledes 
vil paa uendelig mangfoldig Maade, hvis inderste og 
egentlige Væsen vi i Enkelthederne endnu er uende- 
lig langt fra at kende, og som vi derfor kun kan 
betegne billedligt og lignelsesvis, Apparatets Fejl og 
Mangler med Naturnødvendighed omforme og perver- 
tere de naturlige og ligeliniede Resultater, forvirre 

Facit, der under normale Forhold skulde komme ud 
af Processen, bringe Brøk i Regnskabet. 

Og hvordan vil en saadan Regnefejl ikke hævne 
sig? Til alle Sider ud i det store Fællesliv strækker 
sig Følgerne af Hjerneprocessernes Virksomhed. Først 
den organiske Forstyrrelse, saaledes som den viser 
sig i Forplantningen fra Forældre til Børn. Deri 
ligger hele Slægtens nedarvede Ejendommeligheder 
og sluttelig dens Undergang gemt; thi hvor Uregel- 
mæssighederne og Abnormiteterne først er kommet 
ind i Organet, der er Loven den — saaledes som 
man ogsaa har rig Lejlighed til at lære den at kende 
i Sindssygeanstalten — at de fortsætter sig ned ad 
gennem Generationerne i stadig tiltagende Progres- 
sion, hvis det da ikke lykkes at stanse dem under- 
vejs. Den lille og tilsyneladende saa ubetydelige Af- 
vigelse hos det enkelte Individ, der af Verden kun 
opfattes som en Ejendommelighed, et Særpræg, der 
maaske endog kan have noget originalt og klædeligt 
ved sig, kan i næste og næstnæste Slægtled blive til 
en Abnormitet af skrigende og skæbnesvanger Be- 
skaffenhed. Afvigelserne i Hjernens Funktioner maa 
da vel i saa Tilfælde tænkes at bero paa virkelig 
organiske eller funktionelle Forstyrrelser, der have en 
blivende Værdi og en voxende Tilværelse i Udvik- 
lingen fra Generation til Generation. Dette er Længde- 
linierne, som de strækker sig nedad i Slægten; men 
ogsaa paa det rent psykiske Omraade — saaledes 
som Følgerne om jeg saa maa sige udbreder sig paa- 
tværs i Verden — viser disse sig af den mest ind- 
gribende Betydning. Tag som Exempel en Skikkelse, 
der staar som Centrum i en Kreds af større eller 

2* 

mindre Omfang; hvordan kan ikke hos en saadan en 
abnorm Sindsbeskaffenhed, en Afvigelse fra den sunde 
og jævne Tankegang Livet igennem virke skæbne- 
svangert paa hele denne Kreds. Hvordan kan han 
ikke ved stadige ubillige Fordringer, ved et tyrannisk 
Herredømme, ved Misforstaaelse og Blindhed for 
naturlige og berettigede Krav virke hæmmende og 
knugende paa Evner, der i sig selv ihaatte kunne 
være af stor Værdi; hvordan kan han ikke skabe 
Haardhed og Bitterhed i Sindene, som maaske fra 
den nærmeste Kreds atter udstraaler i videre Om- 
fang og propagerer den knugende og hæmmende Virk- 
ning ad umaalelige og uberegnelige Veje. Eller om- 
vendt; hvordan kan en enkelt Centrumsfigurs løse, 
forvrøvlede, svækkede og forvirrede Tankegange ikke 
sprede disse Egenskaber i ubegrænset Omfang. I saa- 
danne Forhold kan der sikkert være Tale baade om 
en kuende eller forvirrende Indflydelse, der gennem 
en stadig fortsat og vedligeholdt Exaltationstilstand 
kan frembringe virkelig patologiske Forandringer i 
Omgivelsernes Hjerneorganisme, og om rent psykiske 
Impulser, der, maaske uden at efterlade sig varige og 
paaviselige Spor i det enkelte Individs Tilværelse, 
dog forstyrrer alle Livets virkelige Forhold omkring 
det og gør det byrdefuldt for det at leve. Hvad kan 
ikke en Forfatter med en abnorm og perverteret 
Tankevirksomhed gennem Bøger eller Avisartikler 
propagere af tvivlsomme og halve Sandheder eller 
maaske hele Usandheder, der atter som Frøkorn for- 
planter sig Slægtled igennem og fænger i modtagelige 
og modstandsløse Hjerner, ofte naar det maaske for- 
længst er glemt, hvorfra de har deres første Oprin- 

delse. Elier hvad har ikke i sin Tid en Institution 
som det absolute Kongedømme haft paa sin Samvit- 
tighed? Hvor ofte har ikke et vilkaarligt Lune hos 
et degenereret Individ af en maaske dybt sunket 
Slægt, der hastede sin naturnødvendige Opløsning 
imøde, som en Befaling af Herskeren eller maaske 
blot som en intetsigende Modesag, der fængede og 
krævede Efterligning, bragt Forvirring eller skæve 
Linier ind i de menneskelige Tankegange eller Livs- 
forhold og gjort dem bedske og bitre for mangfol- 
dige Individer og Slægter. Utallige er de Veje, som 
fra et enkelt Centrum kan straale ud af Opløsning og 
Forvirring; og Alt skyldes det kun. Alt kan det føres 
tilbage til de enkelte Hjerners uregelmæssige eller 
ufuldstændige Arbejdsevne og Arbejdsmaade. Derfor 
skal det enkelte Individ ikke blot se sit Synderegister 
i sit eget individuelle Lys, men i hele Slægtens. 

Det er ogsaa en Lov, man har Lejlighed til at 
iagttage under Arbejdet i en Sindssygeanstalt, i hvor for- 
skelligt Tempo Hjemens Udvikling og dens Tilbagegang 
foregaar. Man kan allerede spore det paa selve Sinds- 
sygdommenes Omraade; i det Hele udvikler de sig 
og forløber med paafaldende Langsomhed; ja der 
findes enkelte Former, jeg tænker særlig paa de efter 
Kontusioner af Kraniet opstaaede Lidelser, som kunne 
forberedes i det Skjulte i Aarevis, inden de udformer 
sig som udtalte Sygdomme, medens Mellemtilstanden 
dog bestemt er betegnet ved vage og snigende Symp- 
tomer, der røber Sammenhængen mellem Aarsag og 
Virkning. Endnu mere paafaldende bliver det dog, 
naar man, efter stadig at have levet imellem Sinds- 
syge i en Anstalt, en Menneskealder igennem, samler 

sine Indtryk af dens Befolkning, saaledes som den 
saa ud for tredive Aar siden, og saaledes som den 
ser ud nu. Der kan vel næppe være nogen Tvivl om, 
at der ikke findes noget Aarhundrede — og det gælder 
vel netop særlig om den sidste Tredjedel af det, hvor- 
til jeg nærmest refererer mig — hvor Verdens Ud- 
vikling er skredet frem med saa ilsom Hast, som det 
sidst forløbne. De mangfoldige nye Anvendelser af. 
Naturkræfterne har sat en Bevægelse i Gang, der 
har gjort Verden lille og overskuelig fra Dag til Dag. 
De Mennesker — og det er just dem, der fortrinsvis 
befolker Statens Sindssygeanstalter i Danmark — som 
for halvhundrede Aar siden levede deres eget lille iso- 
lerede Liv rundt i Landets mere eller mindre afsides 
Egne med en snæver Horizont til alle Sider og et 
uopladt Øre for Livets store Bevægelser, de er nu 
alle revet med af den mægtige Tidsbølge; de faar 
hver Dag Verdens store Begivenheder serverede i 
deres Avis, de leve med i det politiske Liv, Rejser 
er blevet dem en forholdsvis let og fortrolig Sag, og 
man behøver kun at se den Beredvillighed, hvormed 
de indlader sig paa Brevskrivning for at mærke, at 
der er Udvikling i Brugen af deres cerebrale Evner. 
Og dog har man stadig Lejlighed til at forbause sig 
over, hvor langsomt og gradvis en saadan Udvikling 
foregaar, hvor tungt og trægt de endnu tager paa 
Tingene, hvor hildede og jordbundne de endnu be- 
standig er i deres private og lokale Synsmaader og 
Interesser. Men selv naar man vider Blikket ud til 
Kulturcentrerne, hvor man vel kan sige, at de nye 
Tider fødes og udvikler sig, saa kan man i fuldt 
Maal finde Antydningen af det samme. Sikkert kan 



23 

Hjernen som Organ opøves i større Smidighed og 
Hurtighed i Processerne, hvorved det nye Stof assi- 
mileres med større Lethed; men selv for opøvede og 
udviklede Hjerner tager det forholdsvis lang Tid at 
tilegne sig et Stof paa en saadan Maade, at de virke- 
lig kan siges at have bemestret sig det og taget det 
ind til Brug. Jeg skal i saa Henseende exempelvis 
minde om, hvordan et literært Fænomen som Henrik 
Ibsen har givet Verden Nødder at knække i omtrent 
en Menneskealder, og hvordan han først langsomt er 
trængt igennem og har vundet Borgerret baade i Livet 
og paa Scenen for Arbejder, der ved deres Fremkomst 
væsentlig kun vakte Misforstaaelse og Protest. Først 
ganske langsomt er hans Tanker gledet ind i den 
almindelige Bevidsthed, indtil de sluttelig er endt med 
at blive Fyndsprog og almengyldige Talemaader. Og 
paa samme Maade tager det ogsaa lang Tid, inden 
Hjernen er i Stand til at skille sig af med gamle ind- 
groede Sandheder og Overbevisninger; vor egen poli- 
tiske Udvikling i den sidste Menneskealder kan vel 
give et gyldigt Bevis derpaa; men det gælder vel 
overhovedet — ligesom for det enkelte Menneske — 
saaledes om et hvilketsomhelst Samfunds baade poli- 
tiske og sociale og hele aandelige Udvikling. Det er 
vel herigennem, at hele Verdenstempoet, om jeg saa 
maa kalde det, angives og bestemmes, saa at det som 
Regel bevæger sig i jævn Pasgang i Stedet for at ud- 
vikle sig hovedkuls og i Spring, noget der absolut er 
imod den sunde Hjerneorganismes Natur og Væsen. 
Men sker Bruddet saa igennem den sygelige De- 
generation, bliver Forholdet et ganske andet. Hvad 
der er indvundet gennem mange Menneskealdres — 

muligvis Aarhundreders — sejge og ihærdige Arbejde, 
det ødelægges gennem Aartiers Sammenfald. Det er 
noget, Sindssygeanstalten med den største Klarhed kan 
vidne om, hvordan det er muligt fra Generation til 
Generation at følge de mest iøjnespringende Foran- 
dringer i retrograd Retning; og det er en Regel, først 
opstillet rent erfaringsmæssigt af en fransk Læge — 
Campagne — i forrige Aarhundrede, at en Slægt fra 
sin blomstrende Højde kun behøver fire Generationer 
for at opløses, synke sammen og dø ud. Om det 
ikke i alle Tilfælde gaar saa strængt til, saa svarer 
det dog sikkert i de store Træk til de virkelige For- 
hold. Og det gælder ikke blot, hvor en fremmed 
Magt som Sygdom bryder ind i Slægten, men ogsaa 
hvor denne bøjer sig for Naturens Lov, ældes og ud- 
slettes. 

Det gælder altsaa for Individerne som for Slæg- 
terne at have deres cerebrale Apparater i Orden. Af 
denne Faktor kan man sige, at Alt i Verden inderst 
inde afhænger. Naturligvis kan det hænde, at det 
ikke rammer som det, man kalder Lykke i det en- 
kelte Menneskes Liv, udvortes set. De Mennesker, 
hvis Organ arbejder alier kraftigst og med den størst 
mulige Fuldkommenhed, de er maaske derigennem et 
Hestehoved forud for deres Samtid, og deres Tanker 
bliver maaske derfor uforstaaede og uforstaaelige i 
deres Levetid, hvis de da ikke lever saa længe, at 
Tiden naar til at indhente dem og gør dem til deres 
egne samtidige. Men dels er det vel saare sjeldent, 
at noget saadant sker, dels er det jo heller ikke der- 
paa det kommer an. Alene det at arbejde med de 
store Værdier og føle Arbejdet glide jævnt og natur- 

ligt gennem deres Hjerne, at føle sig i Pagt med Ud- 
viklingen, er vel i sig selv en stor Lykke, maaske 
den største, der er. Som Regel kan man derfor sik- 
kert betegne den som den baade stærkeste og lykke- 
ligste, der har sine Hjernefunktioner i den fuldkom- 
neste Orden. 

Men — som jeg allerede ovenfor har sagt — det 
er ikke i denne Sammenhæng min Hensigt at tale 
om det enkelte Individ, om dets Styrke og dets 
Skrøbelighed; det hører andetsteds hjemme. Jeg har 
selv gjort det før, og just søgt at dvæle ved de Van- 
skeligheder og Farer, som selve det menneskelige Liv 
i dets Udvikling rummer for Individet i dets Gang 
gennem Tilværelsen, lige fra Pubertetstidens bevæ- 
gede Overgangsalder til Seniets dystre Afslutning*). 
Hvad jeg her vil behandle, er Vanskelighederne for 
Individet som Led af Slægten. Det er den psykiske 
Arv, som den tegner sig paa sin Vandring fra Gene- 
ration til Generation, som jeg vil prøve paa at give 
en Skildring af, der skulde være noget mere ind- 
gaaende end de brede og almindelige Træk, man hid- 
til har ladet sig nøje med. 



Psykisk Arv er, som allerede sagt, i højeste Grad 
knyttet til legemlig Arv, til Forandringer i selve Hjerne- 
oi^anet. Om der end muligvis er en anden Form af 
denne Arvelod, som kan tænkes uafhængig af legem- 
lige Forhold, og væsentlig kun overført ved Opdra- 
gelse og Exempel — noget der dog forekommer mig 

^) De vigtigste Sindssygdomsgrupper i kort Omrids. 

tvivlsomt — saa er det i alt Fald ikke den, jej 
tænker paa. En Arv af denne Art vilde jo desuder 
ikke med Nødvendighed være knyttet til Slægten 
men kunde Uge saa vel være et Produkt af Paavirk- 
ning fra andre Sider; men det er kun Slægtsarven 
jeg i denne Sammenhæng har for Øje. Og hvor dei 
indenfor Slægten er Tale om en saadan psykisk Over- 
førelse, vil det nok slaa til, at dens Fundament i 
Virkeligheden er knyttet til den organiske Arv. Del 
er altsaa udelukkende denne jeg holder mig til. 

Det staar for mig som en Overbevisning, der hai 
uddannet sig hos mig under mit Arbejde i Sindssyge- 
anstalten, at den psykiske Arv kan overføres ad 
mange forskelligartede Veje. Jeg er blevet opmærk- 
som paa Forhold, der gentager sig saa ofte, at jeg 
ikke kan tænke mig andet, end ai der maa være en 
Nexus tilstede. Jeg tænker paa de store, universelle 
Lidelser, som Lues, Scrofulose, Tuberkulose og Can- 
cer, der forholdsvis ofte forekommer i Patienternes 
Antecedentser. Jeg har forsøgt, om det, med det 
Materiale, der stod til min Raadighed, var muligt al 
give en Besvarelse af Spøt^smaalet om disse Lidel- 
sers Forhold til den psykiske Degeneration; men jeg 
har ikke formaaei det. Angivelserne har været For 
spredte og tilfældige, Forholdene for lidet oplyste. 
Jeg har ikke kunnet stole paa, at de Meddelelser, 
hvorpaa jeg skulde by^e, er saa konstante og saa 
præcise, at jeg har turdet drage Slutninger deraf. El 
andet Punkt, som det kunde være fristende at søge 
ind til, saa meget mere som det fra tidlig Tid har 
havi el meget betydeligt Ry paa sig i saa Henseende, 
er Spør^smaalet om Nærbeslægtethed mellem Patien- 

ternes Forældre; men endskjøndt der foreligger et 
ikke ringe Antal Oplysninger i saa Henseende, saa 
er de næsten uden Undtagelse blandet med saa mange 
andre Faktorer af Vægt og Betydning, ligesom deres 
Antal heller ikke er stort nok til, at jeg har troet at 
kunne uddrage et tilstrækkelig kritisk udrenset Ma- 
teriale som Grundlag for en Undersøgelse. Jeg har 
derfor med Nødvendighed maattet indskrænke mig til 
en snevrere Basis, en lille Række af de for en Sinds- 
sygeanstalt saa at sige konstante Størrelser, Forhold, 
der ved deres bestandige Tilbagevenden Aar efter Aar, 
Maaned efter Maaned, giver en utvivlsom Sikkerhed 
for, at man staar overfor Kendsgerninger, hvis Betyd- 
ning ikke lader sig afdisputere, og som tillige fore- 
kommer i en i Aarenes Løb saa rigelig opsummeret 
Mængde, at de giver Mulighed for en kritisk Vejen 
og Vragen, en Udskyden af de tvivlsomme Tilfælde og 
en Indskrænken sig til de reneste og betydnings- 
fuldeste, som dog bliver tilbage i et absolut set saa 
stort Tal, at de i alt Fald er at betragte som et 
Vidnesbyrd i Sagen. 

Naar jeg alligevel efter en mangeaarig Erfaring 
ikke paa noget Punkt møder op med særdeles store 
Tal, saa skyldes det, at en saadan Undersøgelse ifølge 
sin Natur ikke kan bygges paa mere løse og tilfæl- 
dige Oplysninger, men at man maa stille sine Spørgs- 
maal paa bestemt Maade og med dette bevidste Maal 
for Øje, hvis man vil tillægge Svarene en saadan 
Værdi, at man tør stole paa dem. Jeg har derfor 
ikke turdet bruge hele det store Materiale paa ad- 
skillige tusinde Tilfælde, som i og for sig staar til 
min Raadighed; men jeg har i et kortere Spand af 

de senere Aar søgt at samle mig et saa vidt mulig 
udrenset og paalideligt Stof. Naar man vil udforme 
sig et saadant, der skal belyse de fine Traade, der 
forbinder Slægt med Slægt, saa ligger den Indvending 
imidlertid snublende nær, at det ikke er let at rede 
de enkelte Indflydelser ud, men at der i de over- 
vejende hyppige Tilfælde maa gøre sig saa mange 
krydsede og indviklede Faktorer gældende, at det i 
høj Grad vanskeliggør Sagen. Og dette er sikkert 
rigtigt. Men man kan dog ved en i hvert enkelt 
Tilfælde saa vidt mulig indgaaende og nøjereg- 
nende Undersøgelse skabe sig et efter Omstændig- 
hederne betydningsfuldt Materiale. Nærmere tror jeg 
ikke, man kan komme det. Mangler vil der altid 
blive; men en Ting, der, jo længer man arbejder med 
et saadant Spørgsmaal, uvilkaarlig styrker ens Tillid 
til, at man er inde paa en rigtig Vej, er det, . at 
Resultaterne, Facit paa Regnestykket, saaledes som 
jeg nu i Korthed skal søge at gøre Rede for dem, viser 
saa megen Sammenhæng og Mening, at det virker 
tilbage og gør en tillidsfuld overfor Udgangspunkterne. 
Det er da, som sagt, kun en lille Række Kends- 
gerninger, jeg er i Stand til at arbejde sikkert med; 
men jeg tror dem ikke uden Betydning. Der er først 
det Moment, som allerede i mange Aar har været 
erkendt og fastslaaet som særlig betydningsfuldt for 
det hele Problem: den nedarvede Sindssygdom, eller 
rettere sagt, Arven fra sindssyge Forudsætninger. Det 
er egentlig dette Begreb, man hidtil kun har arbejdet 
med; fra dette Synspunkt i al Almindelighed er man 
væsentlig kommet til de Resultater, der endnu foreli^er. 
Men jeg tror, at en Sindssygeanstalt giver Lejlighed 

til ogsaa at se Sagen fra enkelte andre Sider. Jeg 
har derfor, ved Siden af dette Fænomen, søgt ud af 
Materialet at finde andre, sideløbende, og er da standset 
ved to, i det Hele nogenlunde rigt repræsenterede, 
nemlig Arven efter epileptiske Forudsætninger og Ar- 
ven efter potatorisk Slægt. Som allerede sagt, kan 
det have sine store Vanskeligheder at udrede de ofte 
kombinerede Forhold, idet disse forskellige Arvelodder 
kunne være saa nøje sammenkædede i en og samme 
Slægt; Udskejelser i Drik ser man saaledes saa sær- 
deles ofte i Antecedentsen kombineret med Sindssyg- 
dom; til de konstante Størrelser kan næsten siges at 
høre Angivelser om, at Forældrene har lidt, den ene 
af Tungsind, den anden af Drikfældighed; oftest er 
det Faderen, der er Dranker, Moderen tungsindig; 
men det omvendte kan ogsaa være Tilfældet. Her 
er der som Regel sikkert Tale om en Vexelvirkning, 
idet det kan tænkes, at Faderens Drikfældighed er 
den bestemmende Aarsag til Moderens tunge Sind, 
eller omvendt at Moderens evige Tunghed og Trang- 
hed har jaget Faderen fra Hjemmet og ført ham ud 
paa det Skraaplan, der i alt Fald hertillands gerne 
havner ud i Dnkfældighed. Mellem Drikfældighed 
og Epilepsi er Forholdet i Reglen et andet, idet disse 
Faktorer saa ofte optræder forenede hos et og samme 
Individ; Epilepsien forekommer i alt Fald i de lavere 
Samfundsklasser meget hyppigt forbundet med Drik- 
fældighed. Men hvad enten det ene eller det andet 
nu er Tilfældet, hvad enten Arven kombineres af 
begge Forældrenes Lidelser, eller den krydses i et 
og samme Individ, saa bliver Arvelighedsforholdet 
selvfølgelig uklart, og jeg har efter Evne søgt at 

eliminere alle saadanne Tilfælde og holde dem ude 
af min Betragtning. Og just med Spørgsmaal som 
Drikfældighed og Epilepsi tror jeg, at det hører til 
de lettere Ting at faa klare og paalidelige Oplysninger, 
fordi begge disse Kendsgerninger selv for Lægfolk er 
af saa haandgribelig og iøjnespringende Art, at man 
ret vel tør stole paa de Angivelser, man har at by^e 
paa. Hvad Sindssygdommene som Arvegods angaar, 
da kan Forholdet være vanskeligere. Dette Begreb 
kan indeholde saa mange Nuancer fra de alier mest 
graverende og iøjnefaldende Lidelser, hvis Existens 
bliver utvivlsom, fordi det bestemt kræver Fjernelse 
fra Hjemmet og Indlæggelse i et Hospital, og til de 
mildere og lettere Grader, der i sig selv kunne være 
ligesaa skæbnesvangre for Arvens Vedkommende, som 
de voldsomme Former, men som kan forløbe saa 
snigende og paa saa latent en Maade, at de under- 
tiden af uforstaaende Omgivelser ikke vurderes efter 
deres rette Betydning. I det Hele maa det dog er- 
kendes, at Opfattelsen og Forstaaelsen af Sindssyg- 
dommenes Begreb og Væsen gennemgaaende har ud- 
viklet sig meget i Befolkningens bredere Lag i Løbet 
af den sidste Menneskealder, hvad der jo ikke er saa 
besynderligt, da det er et Fænomen, der griber saa 
stærkt ind i de almindelige Livsvilkaar, og tilmed saa 
ofte er Genstand for Behandling i Literatur og Jour- 
nalistik; og det har i de senere Aar mangfoldige 
Gange slaaet mig — i bestemt Modsætning til tidligere 
- hvor ofte jeg nu faar det mundtlige eller skriftlige 
Spoi^maaK om det er „Arvesyge", Patienten lider 
af; det synes mig endog, som om dette Begreb hos 
mange Mennesker staar som en til Sindssygdommene 

særlig knyttet Forestilling, hvad der vel ogsaa i og 
for sig er rigtigt. 

Betragter jeg da først den Gruppe, som er dispo- 
neret efter Sindssygdom i al Almindelighed hos For- 
fædrene, saa involverer jo denne Betegnelse en hel 
Række forskellige Sygdomsformer, for hvilke det i 
de enkelte Tilfælde er mig gennemgaaende umuligt at 
gøre nøjere Rede; dertil er Angivelserne om For- 
ældrenes Sygdomme i Reglen holdt i altfor almindelige 
Udtryk, som „sindssyg", „tungsindig" osv.; og de, 
der kan skaffes mere bestemte Opgivelser om, er 
for faa til at give noget nævneværdigt Resultat. Men 
det er jo heller ikke det, som det i denne Sammen- 
hæng nærmest kommer an paa; det hører hjemme 
under de egentlig psykiatriske Spørgsmaal at under- 
søge, i hvilken Form Sindssygdommene overføres fra 
Slægtled til Slægtled. Her er Spørgsmaalet om, hvor- 
ledes disse Arvtagere stiller sig som Led i Genera- 
tionerne, hvilke Forudsætninger de føre med sig ud 
i Livet. Dette er altsaa en lille Række Individer, 
der i direkte Linie nedstammer fra Sindssyge, enten 
Forældre, eller i enkelte Tilfælde — med den i Sinds- 
sygdommene ret jævnligt forekommende Overspringen 
af et enkelt Slægtled — fra Bedsteforældrene, og hos 
hvilke dette Fænomen efter min Mening udgør Arve- 
loddens eneste Grundlag. 

Jeg har samlet i Alt 47 saadanne Tilfælde, om- 
fattende baade Mænd og Kvinder — 16 Mænd og 31 
Kvinder — en Tilfældighed, der vistnok er ganske 
uden Betydning. Af disse 47 Patienter er 10 ude- 
lukkende disponerede til Sindssygdom gennem Faderen, 
28 gennem Moderen, medens i 3 Tilfælde begge For- 

ældrene har været sindssyge. I tre andre Tilfiøelde er 
Sygdommen nedarvet fra Bedsteforældrene paa fædrene 
Side, i to fra de samme paa mødrene Side, medens 
i et enkelt Tilfælde Bedsteforældrene paa begge Sider 
har været sindssyge. Selvfølgelig har der i adskillige 
Slægter ogsaa kunnet paavises Sindssygdom i Side- 
linierne, Sødskene eller fjernere Slægtninge paa samme 
Side; men det tæller jo ikke i denne Sammenhæng, 
hvor der kun er Tale om Dispositionens Indflydelse 
paa Individet. 

Undersøger jeg saa først Forholdet med Hensyn 
til disse Individers medfødte Evner og Begavelse, 
dels saaledes som det er angivet fra deres Familie 
eller Omgivelser ved Indlæggelsen, dels saaledes som 
jeg selv har havt Lejlighed til at lære dem at kende 
under deres Ophold i Anstalten — eventuelt ved deres 
Helbredelse saa er der to, om hvem der slet 

ingen Oplysninger foreligger, og om hvilke jeg heller 
ikke er i Stand til at danne mig nogen begrundet 
Mening. Af de øvrige 45 er 28 angivne som „jævnt" 
eller „almindeligt" begavede, uden gennemgaaende at 
have frembudt nogen nævneværdig Ejendommelighed 
af deres Evners Art. Kun for 8 Individers Ved- 
kommende er det anført, at de maa betragtes som 
„vel begavede"; men dette Udtryk maa dog, saaledes 
som jeg har lært dem at kende, kun betragtes som 
Betegnelsen for en vis, ganske almindelig Livlighed <^ 
Opvakthed til at tilegne sig det Stof, der bydes den 
jævne, mere eller mindre dannede Klasse hertillands, 
uden at en eneste vides at have hævet sig ud over 
det Niveau, hvor han eller hun fra Begyndelsen er 
sat. Fremdeles er i 9 Tilfælde angivet „ringe Evner" 

eller lignende, en Betegnelse, der jo vel ogsaa strækker 
sig over et lille Spand af Nuancer, men som dog 
aldrig naar ned til den egentlige Aandssvaghed. 
Hvad der saaledes karakteriserer denne Række af 
Individer i Retning af medfødte Evner, kan betegnes 
som det almindelige, det prægløse. Selvfølgelig er 
der vel ikke noget til Hinder for, at der ud fra disse 
Forudsætninger ogsaa kan forekomme mere udpræ- 
gede Skikkelser; men det hører vist nærmest til Und- 
tagelserne, der ikke danner Grundlag for nogen Regel. 
Og som det gaar med disse Individer i Retning 
af Evner, saaledes ogsaa med de aandelige Egenskaber, 
som man med populære Navne plejer at betegne som 
deres Personlighed, Naturel, Væsen, Karakter — hvad 
man maaske bestemtere kan betegne som deres „Sind", 
idet dette Udtryk mere fører Fænomenet tilbage til 
dets dybeste Grund, Hjernens, Organets ejendomme- 
lige Beskaffenhed, medens de andre Betegnelser 
snarere leder Tanken hen paa det ved Opdragelse 
og Udvikling bearbejdede Grundlag. Deler jeg saa- 
ledes disse Individer efter dette Synspunkt, saa finder 
jeg, at de — med Undtagelse af fire Tilfælde, som 
jeg af Mangel paa Viden er nødt til at udskyde af 
Beregningen — i sexten Tilfælde er betegnet med 
bestandig tilbagevendende Ord, som „almindelige", 
„skikkelige", „godmodige". Jeg maa her stole næsten 
absolut paa Omgivelsernes Meddelelse, ikke paa min 
egen Dom, fordi just saadanne Egenskaber kan 
forandres og nuanceres saa stærkt under Forløbet af 
en Sindssygdom. De tiloversblevne syvogtyve Indi- 
vider, der er betegnet med mere positive Karakter- 
mærker, samler sig i to Grupper, der er ganske lige- 

Fr. Lange: Slægter. • 3 

ligt repræsenteret, idet fjorten Patienter er angivet 
som „tunge", „stille", „indesluttede", „sky*', „ængste- 
lige", i et Par enkelte Tilfælde med et mere udtalt 
hypokondert Præg, medens de øvrige tretten grup- 
perer sig om Betegnelserne „livlige", „let bevæge- 
lige", „ustadige", „rastløse", „heftige", "pjankede**, 
„stivsindede", „vanskelige". Disse to Hovedgrupper 
betegner jo ganske simpelt de to Fløje paa Sindets 
Omraade, den abnormt stillestaaende og den altfor 
let bevægelige — Hæmningen og Flugten — saa- 
ledes som de evindeligt gentager sig paa Sindssygdom- 
menes Omraade. Som man ser, frembyder Sagen, 
set fra denne Side, heller ikke noget mærkbart eller 
iøjnefaldende. 

Der findes saaledes mellem dem alle ikke et 
eneste Tilfælde af nogen særlig udpræget Ejendomme- 
lighed af den Art, man i vore Dage er tilbøjelig til 
at kombinere med Forestillingen om psykisk Arv; 
ikke en eneste speciel eller uregelmæssig Begavelse, 
knap nok en lille Uligevægtighed i Anlæget; der kan 
findes Exempler paa, at en eller anden er særlig 
anlagt for Regning eller ogsaa det modsatte; men ud 
over saadanne Baggateller vil man intetsomhelst finde. 
Der kan ikke anføres et eneste Tilfælde af Forbry- 
delser af nogen Art hos disse Individer; end ikke 
Excesser eller Extravagancer af nogen større Betyd- 
ning. 

Heller ikke hvad Sygdommenes Art eller Forløb 
angaar, lader der sig anføre noget særlig karakteristisk; 
der forekommer baade akute, gunstigt forløbende Syg- 
domme, og tunge, kroniske, delvis uhelbredelige Li- 
delser, og det med tilnærmelsesvis lige stor Hyppig- 

hed. Af de 47 Tilfælde var saaledes de 27 akute, 
helbredelige Former, de 20 svære og kroniske. Og- 
saa paa dette Omraade prægløs Almindelighed. Og 
hele Fænomenet var af den Beskaffenhed, at det 
væsentlig kun refererede sig til Sindssygeanstalten, 
men ikke som en Faktor af videre rækkende Betyd- 
ning strakte sig ud i det store universelle Liv og dets 
Forhold. 

Gaar jeg fra denne i snævrere Forstand „sinds- 
syge" Degeneration over til de andre Grupper, vil 
jeg først stanse ved den potatoriske Arv som den, 
der kommer den ovenfor omtalte Form nærmest. 
Men selv om dette er Tilfældet, vil man dog snart 
se, at de to Grupper frembyder Karaktermærker og 
Billeder af meget væsentlig Forskellighed. Jeg har 
her samlet et Materiale af i Alt 44 Tilfælde, hvor 
Drikfældighed synes at have været det udelukkende 
bestemmende Moment i Antecedentsen. Af disse 44 
Individer er de 24 Mænd, de 20 Kvinder. Deres 
Arv har de i de 42 Tilfælde modtaget fra Faderen 
alene, i de 2 Tilfælde fra begge Forældrene. — Ser 
jeg da paa den Sygdomsform, hvorunder Lidelsen er 
overført til dem, bliver Resultatet ikke lidt anderledes 
end ved den sindssyge Arv, idet der kun i fem Tilfælde 
er Tale om en akut forløbende, helbredelig Sindssyg- 
dom, medens der i to andre foreligger bestandig 
recidiverende Lidelser, der Gang paa Gang har ført 
Patienterne ind i Sindssygeanstalten, indtil de sluttelig 
er havnet derinde; og i de tiloversblevne 37 Tilfælde 
er der kun Tale om meget alvorlige, kronisk for- 
løbende Psykoser, der allerede ved det første Anfald 
maa siges at have afgjort disse Menneskers Skæbne 

3* 

for Livet. Har det end i et Par enkelte Tilfælde 
været muligt at tilvejebringe saa megen Bedring i 
Tilstanden, at de har været i Stand til at Forlade 
Sindssygeanstalten, saa har det bestandig kun været 
for en ganske kort Tid; Samfundet har snart atter 
følt sig brøstholdent ved at have disse Skikkelser 
imellem sig og med god Grund forlangt dem uskade- 
liggjort. 

Og betragter jeg de Evner og Begavelser, hvor- 
med disse Individer fra Oprindelsen af har været 
udrustede, saa finder jeg — saaledes som de er 
skildret af deres Familier og Omgivelser — at de i 
tretten Tilfælde siges at have været almindelig jævnt 
begavede; et Par enkelte fremhæves endogsaa som 
ret vel udrustede, uden at de dog i nogen Henseende 
har vist sig i Besiddelse af særlig fremtrædende 
Evner eller Muligheder. I femten Tilfælde har Be- 
gavelsen været meget ringe og mangelfuld, og i fem 
er der Tale om Individer af en saa lav aandelig 
Værdi, at de maa betragtes som imbecille og staar den 
egentlige Idioti meget nær. For tre andre gælder det, 
at de Fra saa tidlig Tid har været hengivet til en 
saa overdreven Nydelse af Spiritus, at der egentlig 
slet ikke har kunnet være Tale om at bestemme 
deres aandelige Valør. Endelig mangler der for de 
otte sidstes Vedkommende enhver Oplysning eller 
Karakteristik af dette Forhold, og jeg har ikke ud 
af deres Optræden som Patienter i Anstalten været i 
Stand til at danne mig nogen selvstændig begrundet 
Mening derom. — Gaar jeg endelig over til at under- 
søge deres Sinds Beskaffenhed, saaledes som det har 
udformet sig i deres aandelige Personligheder, saa 

finder jeg saa sørgelige Oplysninger, som at de fem, 
jeg allerede ovenfor har omtalt som staaende paa 
Grænsen af Aandssvaghed, ogsaa fra denne Side set 
maa betegnes med det Lavmaal af moralsk Holdning, 
der hører dette Omraade til, medens fire er blevet 
ureddelig sindssyge i saa tidlig en Alder, at der egent- 
lig endnu ikke har været Tale om nogen aandelig 
Udvikling, som det ligger indenfor Mulighedens Græn- 
ser at bedømme. Elleve er endt som stærkt udviklede 
Drankere fra tidlig Alder; hos tre har der uddannet 
sig en epileptisk Lidelse; og begge de to sidste Klas- 
ser betegnes ligeledes aandeligt ved det Standpunkt, 
som disse Forhold med Nødvendighed bliver et Ud- 
tryk for. Af Resten er syv angivet som „tunge", 
„sære", „hypokondre" Naturer, medens elleve andre 
er karakteriseret som „heftige", „pirrelige" eller 
„brutale" Personer; en enkelt kaldes endogsaa „vild". 
For tre Individers Vedkommende foreligger ingen 
brugbare Oplysninger; men mit Kendskab til dem 
som Patienter i Sindssygeanstalten borger mig for, at 
de ikke nogensinde har hævet sig over et meget 
tarveligt Niveau. Og endelig forekommer der iblandt 
denne Gruppe et lille Antal af fire Forbrydere, alle 
karakteriseret ved deres Gerningers ret graverende 
Beskaffenhed. I to Tilfælde var det saaledes Ilds- 
paasættelse, der var Tale om; den ene var en af de 
ovenfor omtalte Epileptikere, den anden en af de paa 
Grænsen af Aandssvaghed staaende. I et Tilfælde 
var det Voldshandlinger af meget brutal Beskaffenhed, 
atter hos et af de Individer, hvor Arven havde ud- 
viklet sig i Form af Epilepsi, og endelig Bedrageri 
hos en af de aandssløve. Desuden fandtes der hos 

en Del af de andre Exempler paa Brutaliteter og 
Perversiteter af forskellig Art, uden at det dog havde 
bragt dem i Konflikt med Lovene. Som man vil se, 
en hel anden Race Mennesker, end den jeg ovenfor 
har omtalt, hvor Sindssygdommen dannede Arve- 
lodden. 

Endnu langt mere paafaldende stiller Sagen sig 
imidlertid, naar jeg vender mig til det tredje Fænomen, 
Arven efter den epileptiske Forudsætning. Da denne 
Lidelse vel i det Hele, numerisk set, spiller en 
mindre Rolle saavel i Sindssygeanstalten som ude i 
Livet, end de to ovenfor omtalte, saa er det vel og- 
saa naturligt svarende dertil, at jeg overfor dette 
Spørgsmaal har et noget mindre Materiale at støtte 
mig til end ved de andre; men til Gengæld er det 
maaske nok saa talende som disse. Jeg har i Alt 
kun kunnet samle et Antal af tyve Individer, hvor 
Epilepsi er godtgjort med absolut Sikkerhed i direkte 
opadstigende Linie og uden at andre Momenter har 
spillet en saadan Rolle i Antecedentsen, at Forholdene 
bliver for usikre. Af disse (14 Mænd og 6 Kvinder) 
er de fire disponeret efter en epileptisk Fader, de 
tolv efter en epileptisk Moder, medens fire endelig 
har faaet deres Arv efter Bedsteforældrene, i et 
Tilfælde Farmoderen, i et andet Morfaderen og i de 
to sidste endelig Mormoderen. Af disse tyve Individer, 
hvis ublide Skæbne har ført dem indenfor Sindssyg- 
dommenes Grænser, er kun et eneste at betragte 
som et akut og helbredeligt Tilfælde, dog med Tilbøje- 
lighed til Recidiver og Drikfældighed; alle de andre 
er paa en eller anden Maade saa stærkt angrebet, 
at de ikke har staaet til at redde. To af dem har 

faaet Arven udbetalt i direkte Form, udelukkende 
som Epilepsi; to andre — to Søstre — er blevet 
uhjælpelig sindssyge fra ganske ung Alder og sidder 
hen i Sindssygeanstalten i mange Aar, hvor de hører 
til de aller brutaleste og voldsomste Beboere. Kun en 
enkelt er sluppet med en mildere Sindssygdomsform, 
men dog ogsaa af uhelbredelig Art. Men alle de 
andre fjorten er havnet nede i Forbryderverdenen, 
og endda i dens dybeste Klasser. Der findes saa- 
ledes en Morder og fire Brandstiftere; to har gjort 
sig skyldig i Sædelighedsforbrydelse og Voldtægt, 
en i Voldshandlinger; fire er straffet for Tyveri og 
Bedrageri, to kun for Tyveri. Af disse fjorten har 
de fem tillige havt Epilepsi. Som man vil se, et 
Billede af det mørkeste Mørke. — Og hvad Evner og 
Sind angaar, forholder det sig paa ganske tilsvarende 
Maade; en enkelt Skikkelse — det ovenfor nævnte 
helbredelige Tilfælde — tilhørte den dannede Klasse 
og var i Besiddelse af almindelige Evner, maaske 
snarest noget over end under Jævnmaalet; en kvinde- 
lig Patient var af en mild og blid Natur; men hele 
Resten taber sig i en ubestemmelig Dunkelhed, hvor 
en almindelig Vurdering efter den normale Maalestok 
slet ikke lader sig anvende. Gennemgaaende var 
Opløsningen og Forvirringen indtraadt paa et saa tid- 
ligt Standpunkt i Livet, at ingen faste og klare Linier 
mere lod sig erkende. 

Saaledes omtrent stiller sig disse tre Grupper af 
psykisk Arv. Alle er de Mørkets Magter, om end i 
forskellig Grad og Afskygning, og fra deres dunkle 
Undergrund hæver der sig ikke et eneste formildende 
eller forsonende Moment. Men dermed kan vel ikke 

Alt være sagt om Begrebet psykisk Arv. Som vel 
snart ethvert læsende Menneske véd, er der netop I 
vore Dage, baade af Sindssygelæger og mangfoldige 
andre, mere eller mindre forstaaende Forfattere — 
saavel i Form af Videnskab som af digterisk Frem- 
stilling — skildret en hel anden Nuance af dette Be- 
greb. Vistnok er den gængse Overbevisning bestan- 
dig den, at al saadan Arv sluttelig havner ud i den 
mørke Degeneration; at Slægten gradvis synker ned, 
sin Undergang imøde. Men forinden dette sker, har 
man havt Øjet aabent for det besynderlige Fænomen, 
at der ofte — ja vel efter den almindelige Opfattelse 
som gennemgaaende Regel — med denne Nedgang 
skulde være forbundet en særegen Opblussen af de 
psykiske Evner og Kræfter, at der ofte til Degenera- 
tionen var knyttet en ejendommelig Begavelse, som 
specielt skulde tegne sig paa Fantasiens og Følelses- 
livets Omraade, og bevirke, at just de Fænomener, 
hvortil en saadan hed Undergrund krævedes — den 
skabende, frembringende Kunst — skulde have sit 
Hjem i disse taagede Regioner. Det er denne Over- 
bevisning, som har fundet sit kraftigste Udtryk i den 
barokt lydende Sætning, at „Geniet er en Neurose*, 
en Nervelidelse af ubestemt, ikke nærmere definabel 
Natur, en Sætning, der først er udtalt af en berømt 
fransk Sindssygelæge i forrige Aarhundrede (Moreau), 
men som i de senere Tider jo næsten har hævdet 
sig en Plads som et af Menneskeslægtens fyndigste 
Slagord. Der er i Literaturen skrevet mangfoldige 
Bind med denne Sætning som inderste Brændpunkt, 
og det er vel ikke uden Grund, at man med For- 
bauselse har kastet sig over et saa besynderligt Axiom. 

Nu er den som sagt snarest blevet Almeneje. Som 
et Exempel af min egen Erfaring skal jeg anføre, at 
det i de senere Aar ofte er hændet mig, at — mest 
yngre — Patienter i Sindssygeanstalten, Tidens Børn 
i snævrere Forstand, med Selvfølelse har anmeldt sig 
for mig som „degenerative Fænomener". Men selve 
Sagen kan endnu ikke siges at have fundet sin nær- 
mere Fortolkning; man har ligesom slaaet sig til Ro 
med den gamle Lignelse, at Lampen blusser op, inden 
den slukkes. 

Kaster jeg nu Blikket tilbage paa det Materiale, 
hvorpaa jeg ovenfor har bygget min Klassificering af 
den psykiske Arv, saa vil man med et halvt Øje 
blive klar paa, at der intetsteds indenfor disse tre 
Rammer vil kunne tænkes at blive Plads for et Fæ- 
nomen som det her omtalte. Jeg har med Omhyg- 
gelighed samlet disse Individers Forhold, ikke blot 
med Hensyn til Sindssygdom eller anden Lidelse af 
beslægtet Natur; men jeg har ogsaa samlet, hvad jeg 
har formaaet af det, der kunde siges om deres med- 
fødte Evner og Begavelse, om deres hele psykiske 
Naturel; og jeg har dertil lagt det Indtryk, mit eget 
personlige Kendskab til dem har kunnet give mig. 
Men i intet — absolut intet — af de anførte Tilfælde 
har jeg fundet nogetsomhelst, blot det svageste Spor, 
der kunde bestyrke den ovenfor omtalte Teori. Da 
imidlertid Fænomenet, naar jeg ser det ud over Livet 
i store Træk, ogsaa forekommer mig utvivlsomt og 
ikke til at kunne komme udenom, saa har jeg paa 
kryds og tværs søgt at komme det paa Klingen ud 
fra Sindssygeanstaltens Materiale, i den sikre Over- 
bevisning, at det ogsaa maatte — antydningsvis — 

forekomme her, i Fald det virkelig existerer i Ver- 
den. Og jeg tror virkelig ogsaa at have fundet det. 
Naar jeg i Aarenes Løb ofte og paa mange Leder 
har gaaet mit Anstaltsmateriale igennem, for saa vidt 
som det refererer sig til Spørgsmaalet om psykisk 
Arv, saa er der et Fænomen, jeg ikke har kunnet 
undgaa at fæste min Opmærksomhed ved. Medens 
Meddelelserne om Arvelighed i Sindssygdommene i 
det Hele er meget hyppige og i Tidernes Løb synes 
mig at voxe og præciseres mere og mere, efter- 
haanden som Forstaaelsen bliver almindeligere, saa 
træffer man af og til, ofte med lange Tiders Mellem- 
rum, Patienter, hvis Slægtskabsforhold paa det neuro- 
patiske Omraade er af en saa udbredt og mangfoldig 
Art, at det ikke kan andet end stille sig for en som 
et særskilt Fænomen, en Sag, der maa have sin egen 
og ejendommelige Betydning. — Gennemgaaende er det 
nu — eller rettere sagt endnu — saaledes, at Oplys- 
ningen om saadanne Forhold ikke lader sig efterspore 
saa grumme langt tilbage i Tiden; efter min Erfaring 
er der som Regel i det Højeste kun Tale om fire 
Slægtled, lad mig sige fra Overgangen fra det attende 
til det nittende Aarhundrede, hvad der omtrent falder 
sammen med den moderne Sindssygeforsknings Begyn- 
delse. Disse Slægter, der forbindes ved et rigt Næt af 
krydsende og sammenbindende Indflydelser fra baade 
fædrene og mødrene Side, har jeg gennem mange 
Aar uvilkaarlig vænnet mig til i denne Sammenhæng 
at betegne for mig selv som de „store Slægter** og 
betragte dem som Sindssygdommenes — eller maaske 
rettere Sindssygeanstalternes — Aristokrati. De fore- 
kommer i alle Klasser af Befolkningen, lige fra de 

højeste til de jævnest stillede; men en Kendsgerning 
er det, at, saaledes som jeg kender dem fra Sinds- 
sygeanstalterne, er Fænomenet langt mere fremtræ- 
dende og langt hyppigere forekommende i de friere 
stillede, højere Samfundsklasser end i de bredere 
Lag, hvad enten det nu har sin logiske Grund i 
Forholdenes egen Natur, saaledes som jeg senere 
skal antyde Muligheden af, eller det kun beror paa, 
at der i saadanne mere udviklede og selvbevidste 
Slægter er større Kendskab til Fortid og Familiefor- 
hold og en sikrere og klarere Forstaaelse af de Fæno- 
mener, som det her gælder at gøre Rede for. 

Naar jeg overfor de tre ovenfor nævnte Klasser 

— den sindssyge, den potatoriske og den epileptiske 
Degeneration — har været nødt til at indskrænke 
mig til et meget nøjagtig sigtet og udrenset Materiale, 
for at der saa vidt mulig ikke skulde indblande sig 
uberettigede Faktorer, der vilde gøre Forholdene 
usikre, saa stiller Sagen sig for de -„store Slægters" 
Vedkommende næsten lige omvendt. Hvor dette 
Fænomen overhovedet foreligger, der er det kun en 
Fordel, jo større og jo mere forgrenet et Materiale, 
og jo flere varierede Sygdomsformer, der er Tale 
om. Der er slet intet Stof at udelukke fra Bereg- 
ningen — det skulde da kun være, om der forelaa 
aldeles misforstaaede eller forkerte Oplysninger fra 
Familiernes Side; men dette kan trøstigt siges absolut 
ikke at spille nogensomhelst Rolle. Familierne har 

— som det let vil forstaas — afgjort en Tilbøjelighed 
til at se Forholdene i det mildeste og gunstigste Lys, 
og det har ofte kostet mig meget Arbejde at faa Rede 
paa de mange Abnormforhold og patologiske Til- 

stande, som det store Publikum endnu i vore Dage 
saa hyppig opfatter som intetsigende og betydnings- 
løse i denne Sammenhæng, medens de for Sindssyge- 
lægen kan være af den største Værdi og Interesse; 
jeg vil endda ikke tale om de bevidste Fortielser, 
som ogsaa kan forekomme. Der kan altsaa overfor 
dette Materiale i Virkeligheden ikke være Tale om, 
at man kan faa for mange eller hinanden for stærkt 
krydsende Traade ind med; tværtimod, jo flere des 
bedre, og jo stærkere krydsede, desto klarere og 
mangfoldigere Belysning af Forholdet. Jeg har der- 
for kunnet bruge alt det Stof, som jeg er i Besiddelse 
af, saaledes som jeg gennem en lang Aarrække har 
samlet det og som jeg, ved at benytte enhver fore- 
falden Lejlighed til at trænge dybere ind i dets enkelte 
Led, har været i Stand til i Tidens Løb at suplere det. 
Kun i én Henseende har jeg trukket en skarp og 
bestemt Grænselinie, idet jeg udelukkende har ind- 
skrænket mig til at benytte det Materiale, Sindssyge- 
anstalten ved Middelfart i sin endnu forholdsvis korte 
Bestaaen — c. femten Aar — har frembudt. Det 
vilde ikke have faldet mig vanskeligt gennem mine 
tidligere Erfaringer paa en anden Sindssygeanstalt — 
thi jeg har længe været klar paa Fænomenet de 
„store Slægter" — at drage et meget større og 
meget betydningsfuldt Materiale med derind under; 
og det vilde heller ikke have været mig uoverkom- 
meligt gennem den Viden, jeg har om mange Slægter 
ude i Verden, til hvem jeg aldrig har staaet i direkte 
Forhold gennem Sindssygeanstalten, at berige mit 
Stof med værdifulde Oplysninger; men jeg har dog 
troet det rigtigst at begrænse mig til Middelfart-An- 

t staltens eget Omraade og Erfaring, dels fordi jeg i 
- det Hele maa siges at kende dette begrænsede Ma- 
teriale sikrest og bedst, dels fordi jeg har kunnet 
behandle det mest i Overensstemmelse med de oven- 
for anførte tre Klasser. Ved denne Begrænsning 
undgaar jeg ogsaa Faren for, at Fænomenet i Sam- 
menstillingen ligesom antager for store Former; ved , 
at tage det under de samme Vilkaar, som gælder 
for de andre Klasser, er der mere Rimelighed for, 
at det ogsaa i numerisk Henseende kommer til at 
indtage den Plads, der tilkommer det. Jeg tilføjer 
endnu kun, at jeg paa disse, i visse Henseender 
noget svævende, Omraader, udelukkende har med- 
taget de Tilfælde af forskellig Art, hvor jeg har 
ment at have ganske fast og sikker Grund under 
Fødderne og at kunne bygge paa aldeles objektivt 
paalidelige Meddelelser fra vedkommende Slægter 
selv eller fra de indlæggende Læger. 

Kaster jeg da ét samlende Blik ud over mit Ma- 
teriale af „store Slægter", saaledes som de er fore- 
kommet i Middelfart-Anstalten, saa er jeg i Stand til 
i Alt at stille 44 . saadanne i Marken. De spænder 
som sagt i social Henseende over et vidt Omraade, 
idet der baade findes Repræsentanter for den jævne 
Landbefolkning og for Landets mest fremskudte Fa- 
milier. Hovedmængden tilhører dog, som sagt, den 
dannede Klasse. 

Disse 44 Slægter have tilsammen afgivet et Kon- 
tingent af 70 Medlemmer alene til Sindssygeanstalten 
ved Middelfart. Den talrigst repræsenterede har saa- 
ledes havt fire Medlemmer i Anstalten; en lille 
Række møder op med tre, andre med to; største 

Delen kun med et enkelt. Men foruden disse 70 
Tilfælde af Sindssygdom, er der — blot saa vidt der 
er tilflydt mig absolut paalidelige Meddelelser derom 

i disse Patienters opadstigende Slægtlinier eller 
aller nærmeste Sidelinier — som Regel Onkler, 
Tanter, kødelige Fættere og Kusiner — forekommet 
et Antal af 358 udprægede Abnormtilstande af neuro- 
patisk Art Sindssygdomme eller andre Nerve- 

lidelser hvilket, lagt til de 70 Patienter, giver et 
samlet Antal af 428 kendte og udformede Lidelser i 
disse Slægter i Løbet af nogle ganske faa Genera- 
tioner. Men desuden er der særdeles hyppigt, ja 
næsten som Regel, endvidere tilføjet en Bemærkning 
om, at „hele Slægten", eller „hele den fædrene Slægt** 
eller „hele den mødrene Slægt", eller „flere Sød- 
skende" eller dsl. udmærker sig ved „en høj Grad 
af Nervøsitet", „tungt Sind", „svingende Sindstilstande" 
eller andre lignende Udtryk, noget der vistnok netop' 
meget jævnlig udtrykker det rigtige Forhold, at det 
er en gennemgaaende og udbredt Slægtslidelse, der 
her er Tale om, ud af hvilken der da Tid til anden 
hæver sig de enkelte, stærkere markerede og udformede 
Sygdomsbilleder. Men om hele den dunkle Under- 
grund er det mig naturligvis ikke mulig at give mere 
end saadanne ganske summariske Oplysnmger, der 
ikke lader sig udforme i bestemte Talstørrelser. 

De Lidelser, der her er Tale om, er da for selve 
de 70 Patienters Vedkommende udtalt Sindssygdom, 
der har ført dem ind over Anstaltens Tærskel; men 
forinden jeg gaar over til en nærmere Redegørelse 
af disse Sygdomsforhold, vil jeg først kaste et Blik 
ud over Slægterne, der danner Baggrunden for disse 

enkelte, mere frit staaende Skikkelser. I disse Slæg- 
ter finder jeg da ogsaa et ikke ringe Antal af udpræ- 
get Sindssygdom ; i 50 Tilfælde kan jeg saaledes kon- 
statere, at Patienterne har været indlagt i andre 
Sindssygeanstalter, og for en ikke ringe Del af disse 
gælder det, at de har været indlagt flere Gange; thi 
det er just et Særkende for Individer af dette Anlæg, 
at de forholdsvis let svinger ud af deres usikre Lige- 
vægt, men ogsaa, under rolige og hensigtsmæssige 
Forhold, let svinger tilbage igen. I god Overens- 
stemmelse dermed stiller det sig ogsaa saaledes, at 
der for en meget stor Mængde Individer i disse 
Slægter er angivet Sindslidelser af lettere Former og 
mildere Grader, som „Tungsind", „Exaltation", „excen- 
trisk Opførsel" o. dsL, mildere Afskygninger, der ikke 
med Nødvendighed fører Individet ind i Sindssyge- 
anstalten, men som dog har tegnet dets hele Væsen 
med et saa ejendommelig patologisk Præg, at der 
for hvert enkelt iblandt dem foreligger en bestemt 
Meddelelse. Men paa den anden Side er Grænserne 
mellem disse Enkeltskikkelser paa den ene Side og 
de bredere Angivelser om lignende Tilstande, ud- 
bredte i hele Slægten, saaledes som jeg ovenfor har 
omtalt dem, for flydende til, at jeg her kan præcisere 
bestemte Tal. — Ikke sjældent forekommer i disse 
Slægter ogsaa andre Lidelser i Nervesystemet, men 
det spiller dog snarest en mindre Rolle, end man 
kunde være tilbøjelig til at tro, i alt Fald saa vidt 
der foreligger positive Meddelelser derom. Apoplexi 
findes saaledes, mig bekendt, kun i fem af disse 
Slægter; Epilepsi kun i tre, og synes endda knap i 
noget af Tilfældene at have været af nogen nævne- 

værdig Betydning; Chorea har jeg kun fundet angivet 
i en enkelt Familie. Men der synes at være en An- 
tydning af, at hvor en saadan Nervelidelse optræder 
i en Slægt, der er der muligvis en vis Tilbøjelighed 
til, at dén fæster Bo og optræder med flere spredte 
Tilfælde indenfor denne Ramme; dog er Talstørrel- 
serne i saa Henseende absolut for smaa til, at der 
tør bygges andet end en Formodning derpaa. 

Egentlige dybere Grader af Aandssvaghed (Idioti) 
er kun angivet enkeltvis i sex Familier, hvorimod de 
lettere Grader hyppigt er bemærket under forskel- 
lige Betegnelser — „svagt begavet", „halv blød«, „im- 
becil" o. dsl. — ; men de synes gennemgaaende van- 
skeligt med Sikkerhed at kunne sondres ud fra de 
forskellige degenerative Arter af Sindssygdom, saa- 
ledes som disse optræder i deres yderste Udløbere, 
mest hos unge, uudviklede Individer. — De dybe 
legemlige Degenerationstegn forekommer kun meget 
sjældent; i én Slægt optræder Døvstumhed; i en 
anden flere Tilfælde af Hareskaar; og i en tredje en- 
kelte Gange overtallige Fingre eller Tæer. 

Det er altsaa ikke saa meget de dybe, indgaaende 
Enkeltlidelser, der betegner disse Slægtssygdomme, 
som det er de lettere, hurtigt svingende Tilstande, 
der tegner sig som Udslag af den almindelige pato- 
logiske Undergrund, og som dels giver sig tilkende 
ved det abnorme Stemningsliv, dels ved de ubeher- 
skede Udslag paa Handlingslivets Omraade. Derfor 
er det ikke sjældent at træffe paa Fænomener, der 
har deres Udspring fra denne uligevægtige og ube- 
herskede Grund. Jeg tænker særlig paa et Fænomen 
som Selvmordet. Af de 44 Familier forekommer saa- 

ledes Selvmordet i de 23, i Alt i 39 Tilfælde, blot 
saa vidt det er mig bekendt; og det er utvivlsomt et 
af de Fænomener, der ikke saa sjældent skjules; og 
jeg tilføjer, at der her kun er Tale om det fuldbyr- 
dede Selvmord, ikke om det planlagte og forsøgte, 
men atter opgivne eller forhindrede, et Forhold, der 
jo kan være lige saa betegnende og betydningsfuldt 
som den fuldbyrdede Gerning, men om hvilket Op- 
lysningerne, som det let vil forstaas, ikke foreligger 
med saa betryggende Sikkerhed, at de kan tages med 
i Beregningen. — Ogsaa et Fænomen som den sex- 
uelle Perversitet, der maaske netop kan siges at have 
sin rette Jordbund paa dette Omraade, forekommer i 
nogle Tilfælde; det er saaledes konstateret i otte 
Slægter; men det hører just til de Kendsgerninger, 
der oftest unddrager sig det nøjere Kendskab og som, 
hvor det forekommer, efter Evne søges uomtalt og 
uoplyst, saa jeg tror ikke, at mit Materiale giver noget 
korrekt Udtryk for dets Hyppighed. — At en Extra- 
vagance som Drikfældighed skulde savnes i disse 
Slægter, vilde selvfølgelig være urimeligt at vente, jeg 
finder det snarest paafaldende, at det kun er angivet 
i atten af de 44 Slægter. Som oftest forekommer 
Drikfældigheden spredt rundt omkring i Sidelinierne 
og er vel altsaa mest at opfatte som et almindeligt 
Udtryk for Slægtens Mangel paa moralsk Holdning; 
i otte Tilfælde forekommer den dog i den direkte 
opadstigende Slægtslinie hos de Patienter, der er be- 
handlet i Middelfart-Anstalten; men ikke en eneste 
Gang hos Forældrene, i alle otte Tilfælde hos For- 
fædre i tidligere Led. Hvor den findes, er der gerne 
flere Exempler i samme Slægt. — Hvad et Fænomen 

Fr. Lange: Slægter. 4 






y j j j j J 



j / j j 



50 

som Morfinisme, Misbrug af Opium o. dsl. angaar, da 
er det kun angivet to Gange; men dels er dette jo 
en Sag, der kun angaar de aller sidste Generationer, 
dels tæller den — endnu i alt Fald — kun numerisk 
lidt i en almindelig dansk Land- og Provinsbefolkning, 
hvorfra Materialet er taget, og dels tør man ogsaa 
kun paaregne meget tilfældige og mangelfulde Oplys- 
ninger om dette Forhold, naar det angaar Individer, 
der ikke med Nødvendighedens Magt allerede er bragt 
ind under Sindssygeanstaltens Omraade paa Grund 
af en saadan Svaghed. 

Hvad endelig Spørgsmaalet om Forbrydelser an- 
gaar, da finder jeg det meget betegnende for Karak- 
teristiken af disse Slægter, at der i dem alle tilsam- 
men kun findes en eneste Forbryder, en ung Brand- 
stifter, der endnu kun var i den tidligere Overgangs- 
alder og hvis hele Væsen var stærkt præget af utvivl- 
som medfødt Imbecilletet. Men selv for hans Ved- 
kommende bliver Spørgsmaalet tvivlsomt; thi medens 
han paa mødrene Side tilhørte et særdeles karakteri- 
stisk, typisk udformet Exemplar af de „store Slæg- 
ter", hvori der forøvrig ingensomhelst Antydning af 
Forbrydelser forekom, var hans fædrene Afstamning 
absolut uoplyst. Men naar jeg har kunnet sige disse 
Slægter saa fuldstændig fri paa dette Omraade, saa 
gælder det dog kun, for saa vidt som de ikke er kom- 
met i Kollision med Loven. Thi der forekommer 
ganske vist hist og her uhyggelige Tilbøjeligheder til 
Rapserier, Hustyverier, smaa Bedragerier indenfor 
Familiens Omraade o. dsl., foruden, som allerede 
nævnt, de anførte Tilfælde af sexuel Perversitet. — 
En anden Kendsgerning, der vel kan finde en dob- 

belt Tydning, dels som almindeligt Udslag af disse 
Slægters urolige og uligevægtige Stemningsliv, dels 
maaske ogsaa kan sættes i Forbindelse med Uregel- 
mæssigheder i deres Livsførelse, er den ret hyppig 
forekommende Trang til at forlade de hjemlige For- 
hold, expatriere sig og eventyre sig under fremmede 
Himmelegne, en Trang, der dog hos Individer af 
denne Natur meget ofte hurtig viger igen, naar de 
støder paa uundgaaelige Vanskeligheder i Gennem- 
førelsen. 

Gaar jeg fra Sygdomsforholdene og Abnormtilstan- 
dene, saaledes som de tegner sig ude i de „store 
Slægter" og gennemsyrer disse, til selve Repræsen- 
tanterne for Slægterne, som de er optraadte i Mid- 
delfart-Anstalten — de ovennævnte 70 Patienter — 
saa stiller Forholdet sig paa lignende Maade for disses 
Vedkommende. I 39 Tilfælde er der Tale om be- 
stemt udtalte akute Sygdomme, der som helbredede 
eller væsentlig bedrede atter har kunnet forlade An- 
stalten; men om en ikke ringe Del af dem gælder 
det, at Helbredelsen atter er veget Pladsen for nye, 
tildels mange Gange gentagne Sygdomsanfald. Af de 
øvrige er sexten, efter et enkelt eller efter flere gen- 
tagne Anstaltsophold, reduceret til at henleve deres 
Liv indenfor Anstaltens Mure; men alle har de be- 
varet saa betydelige Residuer af deres Intelligens og 
deres moralske Holdning, at de, indenfor disse Græn- 
ser, hører til Anstaltens Overklasse, som kan føre sit 
Liv under nogenlunde frie Forhold, ^og som kun af- 
viger fra den normale Type ved enkelte delvise Ejen- 
dommeligheder, der dog gør dem uskikket til at leve 
under Livets almindelige Vilkaar. Af Resten staar 

nogle faa endnu uafgjort i saa Henseende, da de har 
været for kort Tid i Anstalten, til at der kan siges 
noget bestemt om deres Fremtid. Men en lille Række 
— c. et Dusin Tilfælde — er ganske vist sunket til 
et relativt dybt Standpunkt, de fleste syge fra tidlig 
Ungdom og som saadanne betegnende Slægternes 
sidste Udløbere. I adskillige Tilfælde af denne sidste 
Gruppe kan der dog ogsaa paavises andre alvorlige 
Sygdomsaarsager, f. Ex. Kontusioner af Hovedet, 
akute Sygdomme, Syfilis o. a. m. 

Jeg har hidtil kun dvælet ved de „store Slægter", 
for saa vidt deres rent patologiske Forhold angaar. 
Jeg gaar nu — ligesom ved de andre Grupper — 
over til at kaste et Blik paa dem som aandelige Vær- 
dier, undersøge deres Evner og Begavelse og deres 
personlige Holdning og Betydning som Fænomener i 
Tilværelsen; og jeg finder da her Forhold, som er 
vidt forskellige fra de tre andre Grupper. Under- 
søger jeg først de 70 Individer, der som Patienter 
har været optaget i Middelfart Sindssygeanstalt, da 
møder jeg vel ikke en eneste enkelt Skikkelse af sær- 
lig fremragende Betydning; men jeg finder dem gen- 
nemgaaende betegnet ved et forholdsvis højt liggende 
Maal af Intelligens og Kultur. I sex Tilfælde maa 
jeg ganske vist stille mig kun spørgende, fordi disse 
Patienter repræsenterer den bredere Landalmues endnu 
uudviklede Standpunkt, eller er opvoxet i de større 
Byers lavere Lag, under Forhold, der gør en nøjere 
Vurdering af deres psykiske Personlighed usikker. 
Men alle de andre tilhører Slægter, der har hævet 
sig op fra Undergrunden og indtager en mere frit 
stillet Særstilling i Samfundet. Iblandt de 70 Indi- 

vider findes saaledes af Mænd et Antal af 30, som 
har naaet et vist, ikke ringe Maal af social Udvik- 
ling; der er en lille Undergrund af Studenter, hvorud 
af der atter hæver sig et højere Lag, Embedsmænd, 
Præster, Læger, Officerer, Lærere, Handelsmænd, 
Landmænd o. s. v. Iblandt Kvinderne har 25 naaet 
et Udviklingsstandpunkt, som absolut stiller dem imel- 
lem de dannede Klassers Rækker, og for endel af 
dem er det endog en virkelig solid og personlig Dan- 
nelse, der er Tale om, uden at dog nogen af dom har 
udnyttet den ud over Privatlivets Forhold, højst som 
Lærerinder paa forskellige Omraader. Af de øvrige 
har ni Individer været saa ringe anlagt, hvad Evner 
og Muligheder angaar, at de falder udenfor Betragt- 
ningen i denne Sammenhæng; andre er saa tidlig 
blevet rammet af Sygdommens hærgende Indflydelse, 
at det ikke har været mig muligt at skaffe mig noget 
paalideligt Begreb om Kraften og Værdien af deres 
medfødte Evner; og hos nogle enkelte har Sygdoms- 
aarsager af anden og stærkt indgribende Art krydset 
Billedet og frembragt en Virkning, der egentlig stiller 
dem udenfor denne Gruppe, hvortil de dog paa den 
anden Side, i Følge deres hele Slægtsanamnese, abso- 
lut slutter sig. 

Man vil saaledes let se, at denne Klasse i væsent- 
lig Henseende tegner sig forskellig fra de ovenfor 
omtalte andre tre. Men Betragtningen af disse en- 
kelte syge Repræsentanter for Slægterne giver endda 
ikke noget særlig stærkt Indtryk af, hvilket Fænomen 
man her staar over for. Ser jeg Slægterne selv, 
hvorfra de er udgaaet, under den samme Synsvinkel, 
saa bliver Forholdet endnu langt mere iøjnespringende. 

Og dette Fænomen er i denne Sammenhæng ogsaa 
af ulige større Interesse; thi det er netop hele Slægts- 
forholdet, hvorpaa Vægten ligger, medens de enkelte 
Individer, hvorigennem de ved et Tilfælde just er 
blevet repræsenteret i den enkelte Sindssygeanstalt, er 
af forholdsvis underordnet Betydning. 

Endnu kun en Bemærkning. Man huske, at der 
her er Tale om et Udgangspunkt fra en ganske al- 
mindelig Provinssindssygeanstalt i Danmark. Anstal- 
ten byder i ingen Henseende nogen særlig udvalgt 
Befolkning, saaledes som man f. Ex. lettere kunde 
tænke sig det ved et Hospital, der repræsenterede 
Hovedstaden, eller i en Privatanstalt, der i første 
Linie var beregnet for de højere stillede Samfunds- 
klasser. Middelfart-Anstalten er i overvejende Grad 
bestemt for den store, tarveligt eller jævnt stillede 
Befolkning og har absolut sit Tyngdepunkt i Land- 
befolkningen af økonomisk set smaat stillede Forhold. 
De mere velstillede Klasser, de der i Anstalten be- 
tegnes ved de to første Forplejningsklasser, i Modsæt- 
ning til den billigere tredje, er og maa være i afgjort 
Minoritet i Sammenligning med denne; og fra et Cen- 
trum for Landets aandelige og sociale Liv som Hoved- 
staden, er det kun ret undtagelsesvis, at Anstalten 
modtager Bidrag. 

Jeg skal da betragte de 44 Slægter med Hensyn 
paa de i dem forekommende Evner og Begavelser og 
deres deraf betingede Rang og Rolle i social Hen- 
seende. Nogle maa jeg udskyde af Beregningen, lige- 
som jeg har gjort det ved de enkelte Patienter, fordi 
deres forholdsvis beskedne Stilling i Livet unddrager 
sig Muligheden af en virkelig Vurdering; Familier, 

der tilhører den arbejdende Landboklasse, kan selv- 
følgelig meget godt indtage en i og for sig mere frem- 
skudt Stilling mellem deres Omgivelser; men det er 
ikke let at bedømme det. Dog skal jeg gøre opmærk- 
som paa, at adskillige saadanne Slægter fra det rent 
almindelige „Fællesskab" har hævet sig til at omfatte 
større Jordbrugere, Landhandlere, Lærere o. 1. I 
andre Tilfælde kan disse Slægter siges at have naaet 
til en fremskudt provinsiel Stilling, idet de har 
arbejdet sig op til en virkelig — baade forretnings- 
mæssig og økonomisk set — betydelig Position i 
deres Hjemstavn, saa at deres Slægtsnavn som 
Industridrivende eller Handelsmænd maa siges 

indenfor deres Ligestilledes Kreds at have naaet en 
betydelig Anseelse. En enkelt af disse Slægter har 
endog ud fra disse Forudsætninger hævet sig til land- 
kendt Ry og er indenfor Hovedstadens Grænser fra 
sin mere beskedne forhistoriske Provinstilværelse 
naaet op til den højeste Rang indenfor sit Fag - har 
„grundet et Hus" af højt anset Navn. 

Fjerner jeg altsaa disse Slægter, saa bliver der i 
Alt et Antal af 28 tilbage, til hvilket mit Kendskab 
er saa nogenlunde indgaaende — om det end som sagt 
er indskrænket til de seneste Generationer. Lad mig 
da først ved en kort Oversigt søge at betegne, hvor 
i Verden, paa hvilket Trin af Tilværelsens Trappe- 
stige disse Slægter nu er at finde, med andre Ord 
give en Forestilling om deres sociale Niveau. Iblandt 
disse Familiers Medlemmer forekommer da: to Stats- 
ministre, en Gesandt, tre Biskopper, en kongelig Kon- 
fessionarius foruden syv andre, tildels fremtrædende 
Geistlige, Stiftsprovster o. desl. Fremdeles tre Gene- 

raler og flere andre højtstaaende Officerer; tre Admi- 
raler og en Række højere Marineofficerer; tre Med- 
lemmer af Landets øverste Domstole; to Rektorer og 
to Ledere af store og bekendte Opdragelsesanstalter; 
otte Overlæger ved Landets største Hospitaler; ni 
Universitetsprofessorer i de forskellige Fakulteter; 
mindst treogtyve Indehavere af akademiske Doktor- 
grader; endvidere et Par Embedsmænd i saa stærkt 
fremtrædende og enestaaende Stillinger, at jeg van- 
skelig vil kunne angive denne uden i det Mindste at 
henlede Mistanken paa bestemte Personer; og ende- 
lig en talrig Mængde af Embedsmænd, Forretnings- 
mænd, Rigsdagsmænd, københavnske Borgerrepræsen- 
tanter, Læger, Lærere o. a., paa hvilke jeg ikke kan 
angive sikre og bestemte Tal, fordi de gennemsnitligt 
ikke har hævet sig til en saa fremtrædende og firit- 
staaende Stilling, at jeg har nogenlunde Sikkerhed for 
at kende dem alle; men Tallet er betydeligt, og en 
nærmere Viden vilde jo kun kunne forøge det. 

Med disse Tal tør det vel nok siges, at disse 
Slægters sociale Niveau, og til en vis Grad ogsaa 
deres Evners Art og Værdi er saa nogenlunde skarpt 
betegnet. Om alle Samfund — og vel ikke mindst 
om et lille, langsomt og varsomt udformet som det 
danske, hvor Udviklingen sjeldent sker i Spring — 
gælder det vel med en vis Naturnødvendighed, at det 
maa tage en lang Tids Forberedelse og Modning, 
inden Slægterne kan naa til de sociale Højder, som 
de ovenfor anførte Kendsgerninger giver ganske god 
Forestilling om. Slægternes Hjerner maa gennem 
mange Led være forberedt og tillæmpet, inden de 
naar til den Udvikling, den Smidighed, som hører til, 

først for at sejre i Konkurrencen og dernæst for at 
kunne magte det dog altid ret betydelige og fordrings- 
fulde Arbejde, som saadanne Samfundsstillinger fører 
med sig. Det er med andre Ord gamle Slægter, der 
her er Tale om. Deres egentlige, dybere Fortid er 
jeg ikke i Stand til ^i give nogensomhelst Oplysning 
om, for saa vidt som den hænger sammen med Under- 
grunden, hvorfra de en Gang maa have hævet sig; 
selv de af dem, som jeg kan følge længst tilbage, 
giver mig ingen Oplysning om deres Oprindelse. Men 
Stamtavler, der med utvivlsom Sikkerhed foreligger 
for enkelte Slægters Vedkommende, og som fører 
dem tre eller fire hundrede Aar tilbage i Tiden, stand- 
ser, saa vidt mig bekendt, altid ved en eller anden 
Skikkelse, der allerede har naaet et vist Højdemaal 
af social Betydning; hvad der ligger forud for ham, 
er Taushed. Slægternes Sammenhæng med den dunkle 
Undergrund er jeg ikke i Stand til at raade — og 
det er heller ikke min Sag. 

Men dette sociale Niveau, der betegner Slægternes 
Ælde og deres Udviklingsstandpunkt, er kun den ene 
Side af Sagen. Den har ogsaa en anden Side; og 
denne forekommer mig endog af noksaa stor og 
iøjnefaldende Interesse. Det er Overblikket over den 
Sum og den Art af aandelig Begavelse, der synes op- 
samlet og udviklet i disse Slægter. Jeg kommer ved 
denne Redegørelse til at krydse den allerede fra tid- 
ligere Tid fastslaaede Kendsgerning, at Degenerations- 
fænomenerne skulde være knyttet til visse ejendomme- 
lige Arter af Begavelse, og da særlig til dem, der er 
ejendommelige for, hvad man betegner som Følelses- 
livets og Fantasilivets Omraade, og som finder sit 

Udtryk i den skabende, producerende Kunst. Geniet 
en Neurose. Ogsaa til Belysningen af denne hidtil 
kun erfaringsmæssigt opstillede Paastand, hvis Sam- 
menhæng og Mening man ingen Adgang har haft til 
at løse, tror jeg, at mit Materiale giver Forudsæt- 
ninger. 

Det er da mindre den, om jeg saa maa sige prak- 
tiske Begavelse, den der hører til for at bryde sig 
en Bane gennem Livets faktiske Forhold, der her 
bliver Tale om ; mere den ejendommelige, individuelle, 
den som dens Besidder ejer og udvikler som noget 
personligt for sig. Og naar jeg da søger hen til 
Videnskabens og Kunstens Omraade, saa er det nær- 
mest et overraskende Resultat, mit Materiale yder 
mig. I de 28 Slægter findes der saaledes ikke mindre 
end 20 Digtere, spredt over et Tidsrum af ca. hun- 
drede Aar, de allerfleste dog hørende de senere Tider 
til, medens jeg ingenlunde er sikker paa, at Tallet 
ikke vilde være endnu langt større, hvis jeg for de 
tidligere Tiders Vedkommende var lige saa godt i 
Stand til at udrede Sideliniernes Slægtskabsforhold 
som for Nutiden. Nu vil jeg jo ikke paastaa, at de 
alle tyve er lige betydelige Skikkelser i Kunstens 
Verden; men det er jo heller ikke deres absolute 
kunstneriske Værdi, der i denne Sammenhæng dan- 
ner Tyngdepunktet. Forøvrig findes der imellem 
dem Navne af aller første Rang, og alle hører de til 
dem, der dog paa en eller anden Maade har tildraget 
sig i alt Fald deres Samtids Interesse og Opmærk- 
somhed; saa vidt jeg skønner, vil endog over Halv- 
delen af dem blive staaende Generationer igennem. 
— Og som med Digtekunsten, saaledes ogsaa med 

Billedkunsten i dens forskellige Afskygninger. De er 
paa min Liste repræsenteret ved femten Navne — 
omfattende saavel Malerkunst, som Billedhuggerkunst, 
Arkitektur og Kobberstikkerkunst. Og det samme 
Forhold som for Digterne gælder ogsaa for dem; godt 
og vel Halvdelen kan betegnes som Navne af tildels 
høj Rang. — Musikkens Kunst er repræsenteret ved 
ni Navne, der baade omfatter Komponister og ud- 
øvende Kunstnere; ogsaa her er omtrent Halvdelen 
at henregne til de landkendte Skikkelser. — Skue- 
spilkunsten møder med otte Navne, hvoraf de to var 
højt ansete Kunstnere i deres Tid, medens Resten 
omfatter mere eller mindre fremtrædende Talenter fra 
vore Dage. — Fremdeles findes her en Række af 
Forfatternavne, atten i Tallet, og tildels betegnende 
Personligheder af fremtrædende Rang i vor Literatur; 
ogsaa om dem kan det siges, at over Halvdelen er 
Folk af afgjort Betydning, og ingen af dem, jeg har 
medtaget i denne Gruppe, falder udenfor de virkelig 
fødte Evners Gebet. Disse Forfatteres Virksomhed 
samler sig aldeles overvejende om Fag som Historie, 
Literatur, Kunst og Æstetik; kun for et Par enkeltes 
Vedkommende betegnes den ved en mere strængt 
faglig, naturvidenskabelig eller social Beskaffenhed. 
Desuden forekommer der en bred Underklasse af 
Individer, der lejlighedsvis er optraadt som Skribenter 
i en eller anden Retning, uden at de dog kan hen- 
føres under de egentlige Forfatteres Klasse i stræn- 
gere Forstand. Og sluttelig findes der et Par Skik- 
kelser, der har gjort sig bemærket som Opfindere, og 
hvoraf den ene i ethvert Fald vistnok maa siges at 
være en utvivlsom Begavelse. 

Man finder saaledes i disse 28 Slægter et Antal 
af ikke mindre end 72 Individer — 62 Mænd og 10 
Kvinder — som maa siges ved deres særlige Enkelt- 
begavelse at have skabt sig en mere eller mindre 
iøjnefaldende Stilling i Samfundet; dette maa dog synes 
ret paafaldende, og kan næppe betragtes som en blot 
og bar Tilfældighed. Forener jeg nu de to Rækker, 
den der betegner deres sociale Milieu, og som jeg 
har anført som et Bevis paa Slægternes lange Be- 
staaen og deres Modenhedsstandpunkt, og den, der 
indeholder Antydningerne af deres Evners Art og 
Ejendommelighed, saa faar jeg det samlede Billede af 
gamle Slægter, hvis Liv og Interesser maaske mere 
har fjernet sig fra Tilværelsens haardføre førstehaands. 
Realiteter og ligesom til en vis Grad har trukket sig 
tilbage til et Standpunkt af forstaaende Beskuelse og 
fin Iagttagelse, som da atter hyppigt har givet sig et 
Udslag i sekundær Gengivelse og Afspejling af det 
virkelige Livs Fænomener i Kunstens Billeder. Det 
er ikke mere det reelle Livs arbejdsføre og haand- 
faste Skikkelser; det er de enkeltvise, forfinede Na- 
turer, som staar paa et højt og højtudviklet Stade i 
Livet, og hvis Begavelse udmærker sig ved det over- 
skuende og samlende, forstaaende Syn mere end ved 
det strenge Enkeltarbejde. 

Lad mig endnu et Øjeblik dvæle ved de enkelte 
Skikkelser, saaledes som de tegner sig i Slægterne 
overfor Spørgsmaalet nm Sindssygdom. Som jeg alle- 
rede ovenfor har sagt det, er det karakteristiske for 
Slægtslidelserne af denne Art ikke de svære, ødelæg- 
gende Sygdomsformer, der hver tager sin Mand og 
tilintetgør ham med det samme. Det er meget mere 

de lettere Former, der hviler paa den usikre Lige- 
vægts ustadige Grund, der let blusser op og som 
Regel betager det samme Individ mange Gange i dets 
Liv, dels for kun at gaa forbi som en flygtig Sky 
over hans Tilværelse, dels maaske ogsaa for hver 
Gang at medtage ham saa meget, at han bærer et 
kendeligt Mærke deraf for Resten af sit Liv, medens 
han dog som Regel er i Stand til at føre det videre 
under de vante Former, i alt Fald til vidt fremskredne 
Stadier. Skulde man med ét Ord samle det Karak- 
teristiske for disse Skikkelser, set under denne Syns- 
vinkel, saa maatte det vel blive Betegnelsen „Stem- 
ningsmennesker", Individer, der — som oftest af indre, 
.ikke altid paaviselige Aarsager — snart stiller sig paa 
den ene, snart paa den anden Maade overfor Livets 
daglige Konflikter, og som uden tilsyneladende logiske 
Bevæggrunde, der falder sammen med de ydre Kends- 
gerninger og Motiver, lader sig beherske af de dunkle 
og skiftende Svingninger i deres eget Indre og derfor 
reagerer ustadigt og uberegneligt paa ydre Indtryk og 
Forhold. Denne Del af Menneskeheden finder utvivl- 
somt sine talrigste Repræsentanter indenfor denne 
Ramme. I ingen af de tre ovenfor anførte Grupper 
savner man vel det pludseligt og uberegneligt svin- 
gende, men det antager der gennemgaaende en helt 
anden Karakter af det voldsomt og impulsivt frem- 
brydende. I denne Gruppe har det, ligesom selve 
de udformede Sygdomsformer, et helt andet, mildere 
og lettere Præg, der saa at sige aldrig betegnes ved 
de voldsomme Udslag, men kun ved de let vexlende 
Ilinger, der farer hen over Sindets Spejlflade og for- 
volder de skiftende Nuancer, der snart staar de nor- 

male Forholds Grænser nær, snart forbigaaende kan 
antage Skikkelsen af en patologisk Tilstand, for atter 
forholdsvis hurtigt at lægge sig til Hvile. Føjer jeg 
da dette Karaktermærke ind i Billedet af disse Slæg- 
ter, saaledes som jeg umiddelbart ovenfor har tegnet 
det, da stiller Resultatet sig som Individer, der repræ- 
senterer et højt Maal af aandeligt Liv og Evne, en 
god og fyldig Udvikling af Intelligens og Kundskab 
i Forbindelse med et let paavirkeligt, stærkt stem- 
ningssvingende Naturel, der gør dem til en fintmær- 
kende Sangbund for alle Indtryk og vel skikket til 
atter at lade disse Indtryk klinge tilbage med et stem- 
ningsbevæget og adækvat Udtryk. 

Spørger jeg nu mig selv, hvad det er for et na- 
turligt Baand, der forbinder disse Slægter til en 
Gruppe, saa kan jeg selvfølgelig ikke blive staaende 
ved de ydre eller blot psykiske Kendetegn, som de 
har tilfælles; derom véd vi for lidt om disse sidstes 
inderste Natur og Væsen. Det er kun Symptomer, 
der bringer den ydre Lighed og Overensstemmelse 
tilveje, som fængsler Øjet og drager Opmærksom- 
heden til Fænomenet; men det er ikke nok til at 
overbevise en om, at man virkelig staar overfor en 
i væsentlig Henseende udformet Enhed og Helhed. 
Som alt bemærket, falder disse Skikkelser ikke sam- 
men med nogen af de ovenfor omtalte tre Grupper. 
Med Epilepsien og den potatoriske Degeneration 
synes de jo slet ikke at have nogen Berørings- 
punkter; og hvad Sindssygdomsarven i strængere For- 
stand angaar, da er Ligheden vel nok større, eller 
rettere sagt Uligheden mindre, men dog tilstræk- 
kelig til at forhindre, at de paa nogen Maade kan 

gaa sammen i Bevidstheden. Det er da et Moment 
af anden Art — men selvfølgelig ogsaa af somatisk 
Beskaffenhed — jeg maa søge, der som en fælles 
Faktor kan knytte disse Slægter sammen til en Hel- 
hed; og jeg mener virkelig at have fundet et saadant 
i et Moment, der ikke ligger vore Dage Sygdomsbe- 
tragtning flemt, tværtimod, som et af Tidens bræn- 
dende, om end endnu aabne Spørgsmaal har draget 
den almindelige Opmærksomhed stærkt til sig. Det 
er den urinsure Diatese, jeg tænker paa, eller som 
jeg i denne Sammenhæng vil foretrække at kalde 
den, den uratiske Degeneration. — Jeg skal dog her for 
en Forsigtigheds Skyld tilføje den Bemærkning, at 
skjøndt jeg selv, som jeg paa et senere Punkt skal 
komme tilbage til, er tilbøjelig til at tro paa et virke- 
lig kausalt Sammenhæng imellem den uratiske Dege- 
neration og de „store Slægter", kan man jo selv- 
følgelig ogsaa tænke sig Sammenhængen som to 
jævnsides løbende Udslag af samme Stamme. 

Jeg har i de senere Aar søgt at forfølge dette 
Fænomen paa Kryds og Tvers gennem Sindssygdom- 
mene, hvor det jo allerede i lang Tid — i Form af de 
periodiske Depressionstilstande (C. Lange) -— har havt 
en anerkendt og ubestridelig Plads. Det er dog ikke 
her for at samle alle mine Erfaringer i saa Hen- 
seende, at jeg fører det frem; jeg skriver ikke paa 
dette Sted den uratiske Degenerations endnu ikke 
afsluttede Historie, men søger blot paa dette enkelte 
Omraade at hævde det en Betydning, som forekom- 
mer mig en utvivlsom Kendsgerning. — Først og 
fremmest indskrænker jeg mig da til udelukkende at 
berøre Fænomenet, for saa vidt som det angaar 

Hjemens Kortikalsubstans ; selv dets Indflydelse paa 
det perifere Nervesystem har jeg i denne Sammen- 
hæng ingen Brug for at komme ind paa. Og der- 
næst fjerner jeg fra min Betragtning alle de Former 
og Skikkelser, hvorunder Fænomenet optræder med 
mere forbigaaende, kun symptomatisk Betydning. Det 
er jo saaledes en gammel kendt Kendsgerning, at 
den urinsure Diatese med særlig Styrke optræder 
under den klimakterielle Proces hos Kvinder. Lige- 
ledes at den kan fremkaldes ved ydre Lejligheds- 
aarsager, uhensigtsmæssig Levemaade; et mageligt, 
stillesiddende Liv som hos Podagrister; en — her 
tillands vel ikke sjelden — noget overdreven Til- 
førsel af Næringsmidler; Excesser i Nydelsen af Spi- 
ritus; kalkholdigt Drikkevand osv. Men alle disse 
Momenter, der jo hver for sig kan have deres Be- 
tydning, ser jeg her bort fra, og søger kun ind til 
Fænomenet i dets dybere Værdi og Ejendommelighed. 
Thi foruden disse mere tilfældige Former af den 
symptomatiske Diatese findes der jo ogsaa — som 
allerede fra gammel Tid erkendt — en dybere Li- 
delse af mere selvstændig Natur; og det er denne 
Form, jeg ønsker at drage indenfor Degenerationernes 
Omraade. Denne Almentilstand kan optræde fra tid- 
lig Alder — ja undertiden fra den spæde Barndom 
— og kan følge Individet et helt langt Liv igennem. 
Som Betegnelse for Sygdommen, om man maa kalde 
den saa, har man fra gamle Dage benyttet Ordet 
„Nyregrus", fordi man i dette Fænomen havde det 
mest haandgribelige og iøjnespringende Kriterium for 
Lidelsens Tilstedeværelse; og denne Betegnelse havde 
tillige det Gode, at den paa en for den almindelige 

Opfattelse let forstaaelig Maade gav en Forklaring af 
Sygdommens saa stærkt fremtrædende periodiske 
Forløb, idet de tidsvise Udskilninger af Nyregruset 
betegnedes ved de heftige Exacerbationer i Tilstanden. 
Men bagved dette lettest paaviselige Fænomen, som 
er af overordentlig Værdi til at konstatere Lidelsens 
Existens, skjuler sig en hel Række Forgiftningsteno- 
mener, autointoxikatoriske Processer af anden Art, 
som gennemsyrer hele Organismen og giver sig Ud- 
slag i snart sagt alle Legemets forskellige Organer. At 
det hele Fænomen i høj Grad er knyttet til Arvelig- 
heden og i mangfoldige Slægter strækker sig fra 
Generation til Generation, er jo en gammel erfarings- 
mæssig Kendsgerning, som allerede var erkendt i de 
Tider, da man kun saa Lidelsen under Synsvinklen 
„Nyregrus". 

Betragter jeg Lidelsen, saaledes som den optræder 
som Sygdom hos det enkelte Individ, mener jeg, at 
man kan skelne mellem to • Symptomrækker paa 
Nervesystemets Omraade, dels det, der refererer sig 
til de mere perifere Sfærer og giver sig tilkende ved 
en rigt nuanceret Mængde af reflektoriske Neuralgier, 
væsentlig rent lokalt virkende ved den mekaniske Ind- 
flydelse af Restfænomenet Grus, der under sin Passage 
gennem de snevre Udførselsveje kan fremkalde en 
overordentlig varieret Mængde af saadanne Fæno- 
mener; dels den egentlige uratiske Intoxikation, der 
særlig synes mig at røbe sin store Indflydelse over- 
for Centralorganet og — i alt Fald for en meget væsent- 
lig Del — paa dettes psykiske Funktioner. Begge 
disse Symptomrækker har ubestridelig et periodisk 
Forløb, den første dog ubetinget, som det let vil for- 

Fr. Lange: Slægter. 5 

staas, i langt mere fremtrædende Grad end den anden ; 
og naar denne sidste, om jeg saa maa sige, har slaaet 
sig til Ro i Organismen og i Ordets aller egentligste 
Forstand gennemsyret den med sin fordærvelige Ind- 
flydelse, saa kan det periodiske Forløb utvivlsomt i 
Tidens Løb vige Pladsen for et mere stationært, og 
den hele Lidelse antage en mere kontinuerlig Form. 
Iblandt Lidelsens andre Symptomer skal jeg kun 

— fordi jeg lejlighedsvis har maattet benytte dem 
som Støttepunkter for min Diagnose — minde om de 
vel bekendte Fænomener af artritiske Udsvedninger 
i Artikulationerne og Aflejringer i Muskelsystemet. 

Den hele Lidelse er jo at opfatte som Udslaget 
af et abnormt Stofskifte, en mangelfuld Fordøjelses- 
proces. Det Stof, der burde være fuldt gennem- 
arbejdet og atter udskilt af Organismen som Urinstof, 
slippes paa Halvvejen, kan ikke bearbejdes helt igen- 
nem og aflejres da delvis som Residuer, der virker 
som autointoxikatoriske Elementer, eller udskilles som 
Urinsyre, det vil sige ufordøjede Rester, der ikke er 
naaet til den endelige Forbrændingsproces og derfor 

— under Besvær og Vanskelighed — udskilles som 
haandgribelige Slakker. Det hele Fænomen kan vel 
ikke opfattes under andet Synspunkt end som et 
Tegn paa Organismens Svækkelse, dens Mangel paa 
Evne til at udføre sit normale Arbejde; og hvad er 
Ernæringsprocessen, om hvilken der her er Tale, paa 
den ene Side andet end Individets enkeltvise Vedlige- 
holdelse som Bærer af dets egen personlige Tilvæ- 
relse; paa den anden Side, for saa vidt som det gaar 
op i det større Menneskesamfund og danner et Led 
deraf, dets Hjernes Ernæring og deraf betingede Kraft 

og Værdi. Ligesom den epileptiske og potatoriske 
Degeneration, saaledes tror jeg ogsaa, at den uratiske 
Degeneration maa siges at strække sin bestemte psy- 
kiske Indflydelse langt ud over det enkelte Individs 
Grænser og Omraade, vidt og dybt ind i Makrokos- 
mens store og mangfoldig forgrenede Husholdning. 

Jeg har altsaa ment i dette somatiske Grundlag 
at finde Bindeleddet, der forener disse „store Slægter" 
til en Helhed. Af de 44 Familier, der tilsammen 
danner mit Materiale, er det lykkedes mig at konsta- 
tere det med Sikkerhed i 38 Tilfælde; ofte hos den 
Patient, der repræsenterede Slægten her i Anstalten, 
i Alt 28 Gange; i 10 andre Tilfælde var det tilstede 
i Slægten, uden at jeg har kunnet paavise det hos 
Repræsentanten i Anstalten; begge Dele i Forening er 
forekommet 13 Gange. Men jeg maa hertil føje den 
Oplysning, at jeg bestandig i denne Undersøgelse kun 
har indskrænket mig til at medtage de Tilfælde, hvor 
Godtgørelsen foreligger i den ufejlbarlige og haand- 
gribelige Skikkelse af „Nyregrus". Og naar det ikke 
er lykkedes mig i flere Tilfælde med Bestemthed at 
paavise Fænomenet, saa ligger det utvivlsomt for de 
her i Anstalten behandlede Individers Vedkommende 
for en Del i, at deres Ophold her er faldet paa et 
Tidspunkt, da jeg endnu ikke havde anstillet og gen- 
nemført mine Undersøgelser paa dette Forhold paa 
systematisk Maade, fordi min Opmærksomhed endnu 
ikke var rettet derpaa; og for Slægternes Vedkom- 
mende deri, at Lidelsen ude i Verden endnu er saa 
langt fra at have naaet sin fulde Erkendelse, at de 
meddelte Oplysninger ingenlunde tør betragtes som 
fuldt gyldige Udtryk for de virkelige Forhold. Naar 

5* 

jeg derfor i de sex Tilfælde intet har kunnet oplyse, 
er det for mig absolut intet Bevis for, at Lidelsen 
ikke er forekommet i disse Slægter, saa meget mere 
som de alle i deres hele Slægtshabitus i højeste Grad 
stemmer overens med dem, hvor den uratiske Dege- 
neration har kunnet konstateres. Og naar jeg mang- 
ler de positive Oplysninger, tror jeg i hvert enkelt 
Tilfælde at kunne finde et forklarende Moment der- 
for. — En kvindelig Patient har saaledes sin Afstam- 
ning fra en Bondeslægt, der lever paa en afsides lig- 
gende lille 0; under saadanne Forhold hører det 
vistnok endnu i vore Dage til Sjældenhederne at finde 
et Fænomen som „urinsur Diatese" konstateret. 
Hendes Slægt frembød imidlertid blot i de seneste 
Generationer følgende Anamnese: Farfader tungsindig; 
Farmoder lunefuld; Fader meget sær; Faster sindssyg 
og Selvmord; anden Faster sindssyg og Selvmord; 
Faderens andre Sødskende udprægede Særlinge; en 
Kusine paa fædrene Side sindssyg, har været i en 
Sindssygeanstalt; en Fætter paa fædrene Side sinds- 
syg og Selvmord. I Faderens hele Slægt forekommer 
Hareskaar ret hyppigt. — Hele Moderens Familie 
overdreven livlig og loqvax; en Morbroder Særling; 
en Kusine paa mødrene Side sindssyg og Selvmord. 
— Selv var Patienten fra Oprindelsen af et meget 
blødt og impressionabelt Gemyt, „tung til Arbejde, 
let at skræmme", som det meddeltes om hende; en 
Gang meget stærkt psykisk paavirket under en Gra- 
viditet; en anden Gang ligesaa under Indflydelse af 
et Tordenvejr, hvor Lynet slog ned i et Nabohus; 
led den Gang af tvangsmæssige Selvmordstanker. 
Under en let „gastrisk Feber" blev hun atter sinds- 

syg, men kom sig hurtigt, for dog kort efter atter at 
blive syg, denne Gang uden paaviselig Lejligheds- 
aarsag. Indlagdes da i Sindssygeanstalten, hvor Syg- 
dommen forløb i Form af en lettere Melankoli, der 
kun varede i nogle Uger, hvorefter hun kunde ud- 
skrives som helbredet; efter fem Aars Forløb synes 
hun at have holdt sig rask, i alt Fald hvad egentlig 
udtalt Sindssygdom angaar. — Hendes Ophold i An- 
stalten var absolut for kort til, at man kunde danne 
sig nogen begrundet Mening om, hvorvidt hun led af 
urinsur Diatese; Sygdommen kunde meget godt tæn- 
kes forløbet imellem to Udtømmelser af Calculi rena- 
les. — Men en Tilstand som denne, med det dels bløde 
og tunge, dels lette og overdreven hurtigt svingende 
Sind og skiftende Stemninger, er det netop, som be- 
tegner den slægtsudviklede urinsure Diatese, og jeg 
finder det derfor ikke usandsynligt, at det kun er 
mangelfulde Oplysninger i saa Henseende, der hin- 
drer mig i at henføre denne Slægt under dette Syns- 
punkt. Og paa lignende Maade gaar det med de faa 
andre Familier, om hvilke jeg intet bestemt kan an- 
føre; en er saaledes hjemmehørende i et andet Land 
og er kun oplyst for saa vidt det drejer sig om mere 
fremtrædende og graverende Tilfælde af Sindssygdom; 
et Par andre har krydset min Vej for saa lang Tid 
siden, at jeg endnu den Gang ikke var parat til at 
stille de fornødne Spørgsmaal. 

Indskrænker jeg dernæst mine Undersøgelser til 
kun at omfatte de 28 Slægter, for hvis sociale og 
personlige Forhold jeg ovenfor har ment at kunne 
gøre nærmere Rede, saa stiller Sagen sig endnu mere 
gunstigt, idet jeg i 24 Tilfælde med Bestemthed har 

kunnet paavise Fænomenet; og af de øvrige er der 
just i tre Tilfælde Tale om Familier, gennem hvilke 
de nervøse Elementer strækker sig paa en til den 
urinsure Diatese højagtig svarende Maade. I en 
Slægt krydses saaledes to Linier, den fædrene, som 
betegnes ved epileptiske Lidelser og stærke Excesser 
i Drikfældighed — Forhold, der stiller den udenfor 
denne Gruppe - og den mødrene, som i udbredte 
Linier karakteriseres ved svingende Gemytstilstande, 
lettere Depressionsformer, enkelte udtalte Tilfælde af 
Sindssygdom og tre Selvmord, medens der lige i Cen- 
trum af denne sidste Slægt forekommer en Skikkelse 
af særlig fin og fremragende aandelig Beskaffenhed, 
der aldrig selv var sindssyg, men som lejlighedsvis i 
sine Breve, der ligger langt forud for den moderne 
Forstaaelse af den urinsure Diatese, skildrer sin 
Tilstand paa følgende Maade: ,Jeg har gaaet i et saa 
sort og forbandet Humør, som jeg nogensinde min- 
des''; (to Aar efter:) „Det er den utaalelige hypo- 
kondre Stemning, af hvilken jeg for to Aar siden led 
saa meget, der nu atter har faaet fat i mig, og denne 
Gang værre end den første, saa at jeg tidt formelig 
gyser for, hvad Enden skal blive. Jeg er uoplagt til 
Arbejde, kan kun med største Anstrængelse bringe 
Tankerne til at holde fast ved Noget, og den ene 
Dags Udbytte forekommer mig forsvundet den næste." 
Atter det næste Aar omtaler han et lignende Anfald, 
som dog synes at have været mildere — muligvis 
efter en Behandling, der dengang ligesom nu bestod 
i Brøndkure, Diæt o. dsl. Og det hidrører fra Tider, 
der just i ydre Henseende var ham lyse og lykkelige. 
Det hele Billede er som skrevet ud af en Journal over 

Diagnosen urinsur Diatese. — En anden Slægt er 
efter dens egne sagkyndige Meddelelser karakteriseret 
ved periodiske stemningssvingende Gemytstilstande 
med fremtrædende Hang til udtalte periodiske De- 
pressioner; Rheumatisme i al Almindelighed og Asthma 
forekommer i Slægten. Dertil Exempler paa særlig, 
endog udmærket Begavelse; og i Slægtens yngste 
Generationer udtalte Abnormtilstande og Sindssygdom. 
— I den tredje Familie har jeg — meget centralt — 
kunnet konstatere Tilfælde af Nyresten. — Kun i en 
enkelt Slægt, som iøvrig ved sin hele Holdning i Ret- 
ning af Begavelse og Sindssygdom ganske slutter sig 
til Billedet af den urinsure Diatese, véd jeg intet 
aldeles bestemt Motiv, der peger paa, hvor Sammen- 
stødspunktet skulde ligge. Men jeg tror i Virkelig- 
heden, at dette kun beror paa mangelfulde Oplys- 
ninger. 

Jeg skal i Modsætning til disse tvivlsomme Til- 
fælde anføre et Exempel paa, hvordan den urinsure 
'Diatese kan være udbredt i en af disse „store Slæg- 
ter", og forudskikker blot den Bemærkning, at Kends- 
gerningerne — hvad Familien angaar — er mig med- 
delt af den indlæggende Læge, uden at jeg selv har 
søgt eller grupperet dem: Patienten selv har' hele sit 
Liv igennem været et meget nervøst Individ, som 
allerede fra ti Aars Alderen angives at have lidt af 
tvangsmæssige Angstanfald; denne Tilbøjelighed har 
senere bestandig fulgt ham, og han indlagdes i Sinds- 
sygeanstalten for en Melankoli, der var bygget paa 
lignende, lejlighedsvis fremkaldte Anfald. Under Op- 
holdet her har han vist sig at lide af stærke, periode- 
vise Udtømmelser af Nyregrus. Hans fædrene Slægt 

beskrives som gennemgaaende dygtige, arbejdsomme 
Mennesker, men mørke, tunge, excentriske af Gemyt. 
Der forekommer Tilfælde af Sindssygdom, Nyresten, 
Nyregrus og Apoplexi i Familien. Farfader Nyre- 
grus; Fader Nyregrus; Broder Nyregrus; Farbroder 
Nyregrus; anden Farbroder excentrisk Natur; tredje 
Farbroder „Opfinder" (?); fjerde Farbroder Nyre- 
grus, Sindssygdom og Apoplexi; dennes Søn Nyre- 
grus; anden Søn sindssyg, dog efter en bestemt Lej- 
lighedsaarsag af anden Art; sammes Datter død sinds- 
syg. Faders Fætter Selvmord. — Morfaderen Apo- 
plexi. Hele den mødrene Slægt let levende, svin- 
gende Stemningsmennesker, om hvis enkelte Forhold 
der dog ingen nærmere Oplysninger foreligger. — 
Dette er vel det mest iøjnespringende Exempel, jeg 
kan fremføre; men i adskillige af disse Slægter er 
Fænomenet under forskellige Afskygninger forekommet 
i mange Tilfælde. 

I Modsætning til dette Forjiold skal jeg anføre, at 
urinsur Diatese ikke findes angivet en eneste Gang 
under den epileptiske eller potatoriske Degeneration. 
Under den sindssyge Degeneration forekommer den 
i et enkelt Tilfælde, men selv dette synes mig tvivl- 
somt. Oplysningerne lød paa, at „Moderen har været 
sindssyg og er bestandig meget nervøs; Broderen 
ustadig og vanskelig" ; Patientinden selv led af gen- 
tagne Sygdomsanfald, i Alt fire, ret regelmæssig for- 
delt paa et Tidspunkt af otte Aar. Jeg er derfor ikke 
utilbøjelig til at tro, at der her i Virkeligheden sna- 
rest er Tale om en Udløber af en af de „store Slæg- 
ter", hvis nærmere Forhold jeg blot ikke er i Stand 
til at oplyse. 

Stiller jeg da denne uratiske Degeneration, saa- 
ledes som den tegner sig overfor Fænomenet Sinds- 
sygdom, eller lad mig hellere sige, saaledes som den 
stiller sig i de bestemte Forhold i Sindssygeanstalten 
ved Middelfart, ligeoverfor de tre andre Degenerations- 
grupper, den sindssyge, den epileptiske og den pota- 
toriske, saaledes som jeg ovenfor har givet et skiz- 
zeret Billede af dem, saa vil man let se, at den teg- 
ner sig paa en fra disse højst forskellig Maade. Me- 
dens de forrige Grupper væsentlig kun betegnes ved 
Sygdom, Udskejelser eller Forbrydelser, og medens 
de i deres hele Udvikling ikke frembyder et eneste 
Exempel paa Individer, der har hævet sig ud over 
det daglige Livs jævneste Grund, saa er der ved den 
uratiske Degeneration Tale om noget helt andet, om 
Slægter, der socialt maa siges at være naaet til de 
højeste Trin, Samfundet overhovedet er i Stand til at 
byde dem, og som paa det aandelige Arbejdes Mark 
har saaet en Sæd og høstet en Høst, der stiller dem 
som enkeltvis udformede, frit staaende Skikkelser, af 
dem paa hvis personlige Arbejde man er i Stand til 
at pege, hvad enten det nu for den enkeltes Vedkom- 
mende eller for Menneskesamfundet i dets Helhed 
kan være af større eller mindre Værdi og Betydning. 
I de andre Klasser er der Tale om den umodne 
Frugt, som paa et tilfældigt Tidspunkt rives af Træet 
for i det mildeste Tilfælde at udfylde sin Plads i en 
Sindssygeanstalts Rammer; under andre Forhold for 
at synke endnu langt dybere ned i Tilværelsens Mørke 
og Gru. Ved den uratiske Degeneration er der Tale 
om Træet, der har naaet sin fulde Udvikling og Moden- 
hed, som har staaet rankvoxet og stolt og baaret sine 

Frugter til Livets Gavn og Forherligelse, men som 
nu, efter at have opfyldt sin Mission som skærmende 
og skyggende under sine Grene og nærende med sine 
Frugter, er blevet gammelt og træt, som ikke mere 
evner at drage de fornyende Safter op af sin Jord- 
bund og omdanne dem i sit Kredsløb, og som nu, 
inden det helt udslukkes og visner hen, endnu bærer 
en Efterslæt af saft- og kraftløs Frugt, der ikke naar 
til Modning ved Høstens sædvanlige Tid, men enten 
naar en altfor tidlig Overmodning eller falder helt 
uudviklet til Jorden til Gavn og Glæde for Ingen. 
Og saa skrumper den gamle Stamme hen og dør. 



Samler jeg da nu de forskellige Degenerations - 
grupper til en fælles Helhed, saa bliver Karakter- 
mærket i al Almindelighed det, at de er ude af Stand 
til at præstere det ligeliniede Hjernearbejde. Enhver 
af dem fører sine ejendommelige Forudsætninger med 
sig ind i Livet, som hindrer dem i at begynde og at 
fuldføre det store Kapløb ad den jævne og lige Baiie. 
Hjerneprocessernes Tal og Væsen er uendelige, baade 
i Mængde og i Afskygninger; nogen egentlig Rede- 
lighed paa, hvordan de gaa for sig og forløbe, har vi 
jo inderst inde endnu slet ikke; kun et ret udvortes 
Kendskab til enkelte Lokalforhold, noget der slet ikke 
tæller i denne Sammenhæng. Vi kender dem kun, 
og det maadelig nok, gennem deres udad mod Ver- 
den vendte Udslag. Vi véd, at de sættes i Bevægelse 
— udløses — paa en af to Maader, enten ved ydre 
Indtryk fra Omverdenen, der gennem Sandsenerveme 

ledes til Centralorganet, eller gennem indre Impulser, 
der opstaar indenfor selve dette Organ. Og vi véd 
ogsaa, at der her, ligesom paa andre Steder af Nerve- 
systemets Omraade, finder en regulerende Kontra- 
virkning Sted, der hindrer Processerne i at løbe løbsk. 
Men hvordan de i uendelig Mangfoldighed leddelte 
Processer forløber, hvordan de utallige Veje og Stier 
indenfor Kortikalsubstansen krydses, hvordan de griber 
ind i og paavirker hinanden, og hvordan de paa den 
anden Side holdes ude fra hinanden, saa at de en- 
kelte Processer kan forløbe og give sig Udslag med 
den tilbørlige Renhed og Skarphed, hvordan der paa 
den ene Side danner sig styrkende Medbevægelser, 
paa den anden Side regulerende Kontrabevægelser, 
det véd vi ikke noget om — som Mekanisme betrag- 
tet. Men vi staar i forbausende Undren over den 
Sikkerhed, hvormed Klaviaturet virker, hvormed det 
afleverer sit Telegram med „Svar betalt", for saa 
atter paa Stedet at føre dette tilbage med sig og om- 
sætte det fra Tanke til Handling. Et retskaffent og 
paalideligt Hjernearbejde er det eneste solide og trygge 
Grundlag for Verdens regulære Udvikling; en lige- 
liniet Tankegang og dens præcise Overførelse paa 
Handlingens Sfære er den absolute Betingelse for 
Livets Fremgang. Selv den letteste Afvigelse kan have 
de sikreste men uberegneligste Konsekvenser; et Barn, 
avlet i et Øjebliks Rus, er maaske nok til at vende 
en hel Slægts fremtidige Bane, til at tilintetgøre eller 
dog neutralisere hele Generationers værdige og værdi- 
fulde Arbejde. I dette fine Spind af Hjernetraade, 
saa svage og saa tynde, at de er ufattelige for det 
aller skarpest rustede menneskelige Øje, er den ubarm- 

hjærtige og uafvendelige Skæbne vævet ind; den 
mindste Fejl i Vævningen, en bristet Traad, en Knude 
i Forløbet er nok til at vende Skæbnens Veje ud af 
deres Baner, der efter Livets Lov fører frem mod 
det stolte Maal for den menneskelige Slægts Udvik- 
ling; til at vende det ud i det uredelige — i Ordets 
egentlige Forstand — det springende, det uordnede, 
det hæmmede, det hindrede, det baglænds gaaende 
— kort sagt det skadelige og ulykkebringende. 

Dette er da Degenerationens Veje, gennem hvilke 
den spreder sin skæbnesvangre Sæd. Lad mig kaste 
et Blik paa hver af de enkelte Grupper, for hvis 
sidste Udslag og Resultater jeg gennem mit Materiale 
ovenfor summarisk og med Talstørrelser har gjort 
Rede. Først Epilepsien. Udaf den mystiske Under- 
grund, hvis patologiske Processer endnu er os saa 
fremmede, hæver den sin uhyggelige Skikkelse. Hvad 
der karakteriserer denne Lidelse i dens mest typisk 
udprægede Form er de dermed forbundne, ofte i 
højeste Grad voldsomt optrædende Krampeanfald. 
Saa længe disse behersker Billedet — og det sker i 
Reglen periodevis med kortere eller længere Mellem- 
rum — er der som oftest forholdsvis Fred og Ro i 
psykisk Henseende. Men til andre Tider vexler denne 
Lidelse med Udslag af den voldsomste Heftighed paa 
det psykiske Omraade, der giver sig tilkende ved de 
mest ubeherskede og brutale Handlinger, et Fænomen, 
der vel nærmest er at opfatte som en Vikariation for 
de ovenfor omtalte Krampeanfald, vel en Lidelse af 
samme Natur som disse, men optrædende paa et 
andet Omraade af Hjernen, en psykisk Krampe, om 
man saaledes tør kalde det. Man har i Almindelighed 

betegnet dette Fænomen som den psykiske Æqviva- 
lenttilstand. Disse Udslag paa Handlingslivets Om- 
raade forløber i Reglen ubevidst og uerindret af 
vedkommende Individ, ligesom i mange Tilfælde de 
tilsvarende Krampeanfald. Og vil man med Undren 
spørge, hvorfor det just er Forbrydelser af den vold- 
somste Art — Mord og Ildspaasættelse — disse 
Mennesker i deres ubevidste Handlingsudslag gør sig 
skyldig i, saa staar man vel i Virkeligheden overfor 
en aldeles gaadefuld Kendsgerning; til Belysning af 
Spørgsmaalet har man i alt Fald kun en dunkel An- 
tydning i den gammel kendte Iagttagelse, at naar et 
andet patologisk Fænomen paa det psykiske Omraade 
— Hallucinationen — gør sig gældende hos disse 
Individer, saa har det, ubegribelig hvorfor, just en 
bestemt Tilbøjelighed til at antage Skikkelsen af Lys, 
Ild, Lue, undertiden kun rød Farve i al Almindelig- 
hed; man aner her ligesom i Tingenes dybeste og 
uforklarligste Grunde en Sammenhæng mellem disse 
Kendsgerninger og det røde Blod eller de flakkende 
Ildsluer. Der er noget saa grufuldt ubarmhjærtigt og 
ufatteligt i dette, at det vel kan give sit Bidrag til 
Belysning af hele den raslende Kæde af hemmelig- 
heds&ild Rædsel og Angst, der som et af Ledemoti- 
verne har strakt sig gennem hele den menneskelige 
Slægts Løb fra Generation til Generation, Aartusinder 
igennem, og som man kun tør haabe at kæmpe sig 
mere og mere fri for, om ikke gennem Forstaaelsen, 
thi hvem tør i Virkeligheden endnu tale om For- 
staaelse paa dette Omraade, saa dog derved, at man 
med bestandig større Sikkerhed formaar at føre 
Kendsgerningerne hen til deres rette og begrænsede 

Omraade og Udspring og indskrænke dem indenfor 
deres naturlig dragne Grænser; allerede dette vil 
være et stort Skridt fremad i Retning af at frigøre 
sig selv og Slægten for et saadant gaadefuldt Motiv 
af Rædsel og Skræk. 

Det er jo selvfølgelig ikke al epileptisk Lidelse, 
der er at opfatte i et saa skæbnesvangert Lys. Epi- 
lepsien selv kan optræde i langt mildere Former og 
Afskygninger; den kan — i alt Fald i en Skikkelse, 
vi ikke med Sikkerhed formaar at skelne ud derfra 
- som epileptiske Kramper optræde symptomatisk 
i Hjernelidelser af anden Art; ja den synes jo end- 
og undtagelsesvis at kunne gaa sammen med en 
forøvrig ikke blot menneskeværdig, men endog ud- 
mærket Tilværelse af høj psykisk Rang; man har jo 
nævnet Skikkelser, der hører til Menneskeslægtens 
Heroer, som Julius Cæsar, Napoleon o. a. i denne 
Sammenhæng. Men den ytrer sig ogsaa i en anden 
Form, den egentlige epileptiske Slægts-Degeneration, 
som jeg ovenfor har omtalt den. Dels, og ofte, gaar 
den i Arv som det, den er, den epileptiske Lidelse 
selv, og kan da gennem denne føre Individet ned til 
den regelmæssig udviklede og højst karakteristiske 
Sløvhedstilstand, en Sløvhed, der tegner sig mellem 
alle andre Former af aandelig Svækkelse ved det 
Drag af lidelsesfuld Pirrelighed og frastødende Urime- 
lighed, der med Nødvendighed gør disse Individer saa 
ensomme og isolerede i ethvert Samfund; til andre 
Tider kan Arven overføres i Skikkelse af de oven- 
for omtalte voldsomme og ubeherskede Udslag paa 
Handlingslivets Omraade, Udslag, der ligesom antyder 
den rovdyragtige Grundtilstand, der kan lure under den 

gennem Aarhundreders Kultur afglattede og ferniserede 
Overflade. I disse to Afskygninger skimter man 
Sammenhængen med de to store Grundlinier i de 
psykiske Processer, den melankolske og den mania- 
kalske. Men der forekommer ogsaa andre Udslag af 
et besynderlig uforstaaeligt og mystisk Præg, der 
ingen Adgang giver til Forklaring — jeg tænker nær- 
mest paa Fænomener som de aldeles meningsløse 
kønslige' Blottelser, de saakaldte Exhibitioner, hvor- 
paa mit Materiale just byder et udtalt Exempel; 
maaske ogsaa en saa gaadefuld Kendsgerning, som 
Nekrofilien hører her hen. 

Den epileptiske Degeneration rammer Slægten paa 
et vilkaarligt, tilfældigt, uudviklet Standpunkt; den 
tillader ikke nogen normal Udvikling af Evner og 
Muligheder; Individerne maa siges at falde fra Stam- 
men som raa og umoden Frugt. — Endnu skal jeg 
kun i Forbigaaende pege paa den saa ofte optrædende, 
paa en Gang forvirrende og forværrende Omstændig- 
hed, der opstaar ved Kombinationen af den epilepti- 
ske Degeneration og Drikfældighed, og som i deres 
Sammenstød giver de aller sørgeligste Udslag. 

Noget anderledes, lidt, men ogsaa kun lidt mere 
imødekommende for den menneskelige Forstaaelse 
stiller den potatoriske Degeneration sig. Her ser det 
for det ubevæbnede Øje — og i saa Henseende tør 
man vel næppe endnu tale om noget kunstigt Middel 
til at skærpe vor Sands med — ud, som om vi stod 
overfor en i al Almindelighed svækkende og abruti- 
serende Proces, der efterlader Slægtens Nervesystem 
i afetumpet Tilstand, som kræver stærkere og vold- 
sommere Midler for at gøre det modtageligt for de 

almindelige Indtryk. Alle finere og mildere Paavirk- 
ninger gaar den sløvede Opfattelsesevne uforstaaede 
og virkningsløse forbi; men til Gengæld betinger de 
grovere og plumpere Indtryk atter Udslag af en til- 
svarende Voldsomhed og Brutalitet. Det bliver der- 
for disse to Faktorer, Sløvheden og Brutaliteten, der 
danner de karakteristiske Kendetegn. Det hele Fæ- 
nomen har vel ikke det Præg af uhy^elig Mystik, 
som betegner den epileptiske Degeneration; det spiller 
af paa en mere aaben og ligefrem, grovkornet og 
brutal Maade. Overmaade hyppigt er det. Genera- 
tion efter Generation i den samme Slægt, at se den 
ligefremme Tilbøjelighed til alkoholiske Drikke gaa i 
Arv; man kunde da spørge, om det ikke er et Fæno- 
men af væsentlig psykisk Natur, man staar overfor, 
om der ikke er Tale om vanemæssige Excesser, der 
beror paa det slette Exempels Magt; og der er vel 
heller ingen Tvivl om, at ogsaa dette spiller en vis 
Rolle; men Sagen stiller sig alligevel ofte saaledes, at 
man næppe tør tvivle om, at der bestaar et virkeligt 
Forhold imellem den degenerative Hjerne og Alkohol. 
Tilbøjeligheden til Drik springer stundom et Slægtled 
over, saaledes at den mellemliggende Generation 
holder sig fri fra Udskejelser paa selve dette Om- 
raade; men Tilstanden tegner sig da ved andre 
Abnormiteter, efter min Erfaring oftest ved et sløvt 
og tungt, dvaskt og stillestaaende Naturel, medens 
det næste Slægtled saa atter optager Bedsteforæl- 
drenes excederende Tilbøjeligheder. Stundum ser 
man ogsaa Børn, der under Opvæxten er unddraget 
det farlige Exempel, glide ind i Forældrenes slette 
Vaner. Disse kunne endelig ved Arv forplantes til 

Afkommet i Form af virkelig Sindssygdom; og her 
møder man da undertiden det Fænomen, man har 
betegnet som Dipsomanien, den periodisk optrædende 
Drankertilbøjelighed, der kan maskere visse skiftende 
Faser i Sygdommenes Forløb. — Vil man spørge om 
den virkelige, inderste Forbindelse mellem Sindssyg- 
dom og Alkohol, saa tror jeg ikke, at der bestaar 
noget Væsensammenhæng, men at den tildels beror 
paa ydre Grunde. Den svækkede og afstumpede 
Tilstand i Nervesystemet, der saa ofte fører til den 
uimodstaaelige Trang til hidsende Pirringsmidler, 
mødes paa sin Vej gennem Livet saa let med det 
mest udbredte og lettest tilgængelige af disse. Alko- 
holen, og indgaar da sin skæbnesvangre Forbindelse 
med det. 

Ogsaa under denne Degenerationsform er det gen- 
nemgaaende paa det umodne og uudviklede Standpunkt, 
at Individerne bryder ud af Rækkerne, de Rækker, 
der betegner Menneskeslægtens store Udviklingslinie, 
Livet igennem. Lad Alkoholen ogsaa hos den udvik- 
lede Slægt have en Evne til at stimulere den i For- 
vejen fint mærkende Hjerne og sætte den i en forbi- 
gaaende Svingning, hvorunder en tilvant Produktion 
forløber let og livligt, saa er det dog aldeles over- 
vejende i de endnu svagt udviklede og paa et umodent 
Standpunkt staaende Hjerner, at den kommer til at 
udfolde hele sin uhyre og skæbnesvangre Indflydelse. 
Ogsaa det lærer Sindssygeanstalten os paa ufejlbar 
Maade. Det er atter den umodne Frugt, som rives 
fra Grenen og kastes bort, uskikket til nogen frem- 
tidig Indsats af Værdi. 

Fr. Ltnge: Slægter. () 

Kaster jeg et hurtigt Blik over den arvelige Dege- 
neration, der slutter sig om de egentlige Sindssyg- 
domme, da bliver Forholdet et noget andet end ved 
de ovenfor omtalte Grupper. Saa ødelæ^ende det 
end kan være paa mange Maader, for saa vidt som 
Sindssygdommene griber forstyrrende og opløsende 
ind i Livets Grundforhold, saa forholder det sig dog 
væsentlig til det enkelte Individs private Stilling i 
Tilværelsen, men griber i alt Fald langt mindre end 
de tidligere omtalte Grupper over paa det videre og 
større Samfundsliv; det refererer sig mere til Sinds- 
sygeanstalten end til Livets andre Beskyttelsesmidler. 
Og som Skikkelser betragtede karakteriseres de jo 
gennemgaaende som almindelig begavede og udrustede 
Mennesker, der ikke fører noget udtalt Særpræg med 
sig ind i Livet, men som kun har den Ejendomme- 
lighed, at de er udsat som et lettere Bytte for Sinds- 
sygdommenes nedbrydende Magt, end deres mere 
normalt anlagte Medmennesker. 

Man kunde maaske her indvende, at der dog 
findes Klasser af Individer, som man i Almindelighed 
henfører til den sindssyge Degeneration, og som har 
erhvervet sig et afgjort Ry for fra deres syge Stade 
at gribe forstyrrende og ødelæggende ind i Livets 
almindelige Forhold. Jeg tænker paa de Grupper, 
der i Form af den impulsive Sindssygdom og Moral 
insanity i vore Dage næsten tør betragtes som Dege- 
nerationsbegreber, der er gaaet over i den alminde- 
lige Folkebevidsthed. Men med Hensyn paa disse er 
Sagen vist nærmest at opfatte saaledes, at disse i og 
for sig jo kun forholdsvis sjeldnere Lidelser alt efter 

deres ejendommelige Beskaffenhed i de enkelte Til- 
fælde bliver at henføre under de forskellige Degene- 
rationsklasser. For den ubetinget lavest stillede af 
disse Grupper — den impulsive Sindssygdom med 
dens Trang til voldsomme, ubeherskede Handlinger 
— gælder det vist, at den staar i særlig Raport til 
den epileptiske og potatoriske Degeneration; hvad den 
mildere Tilstand, Moral insanity, angaar, den som 
kun sjeldent giver sig Udslag i enkelte Voldshand- 
linger, men mere spiller sin Rolle paa Privatlivets Om- 
raade som en evindelig Hindring for en fredelig og 
rolig Tilværelse, da staar den vistnok for en Del i 
Relation til den sindssyge Degeneration i snevrere 
Forstand, men vistnok ogsaa for en væsentlig Del i 
Raport til den uratiske Degeneration, de „store Slæg- 
ter". Jeg tror sikkert, at der er Mulighed for at 
drage en Grænselinie mellem to Former, en, som 
først udvikler sig i Livets Løb og under dets svæk- 
kende Indflydelse, f. Ex. hos Kvinden efter Fødsels- 
periodens Indtræden, og som saa ofte fører Individet 
ind i Sindssygeanstalten; man kunde maaske betegne 
denne som den sekundære „Moral insanity" i Mod- 
sætning til den primære Form, der tilhører den urati- 
ske Degeneration og som er et Udviklingsfænomen, 
der optræder fra tidlig Alder hos Individerne i de 
gamle Slægter. Denne forløber gerne under mildere, 
mindre udprægede Sygdomsformer, og berører der- 
for kun sjeldnere Sindssygeanstalten. Det er de van- 
skelige Individer, som det er svært at føre hen under 
noget bestemt Sygdomsbegreb, men som saa ofte, 
som en Slags aandelige Invalider, viser sig uforenelige 

6* 

med Livets bestaaende Forhold; de søger stundum, 
under særlige Omstændigheder, der læ^er Stød for 
deres Tilværelse, Ly under Sindssygeanstaltens Mure, 
enten for at beskærme sig selv mod Livets Besvær- 
ligheder eller for at fri Samfundet for deres forstyr- 
rende Indflydelse; men det er i Reglen kun kortere 
Besøg; naar de atter har faaet deres indre og ydre 
Forhold reguleret, vender de atter tilbage til Livei 
for at fortsætte deres vanskelige og forstyrrende 
Bane. 

Ogsaa den „sindssyge Degeneration" hører til 
dem, der bryder ud undervejs; den betegner ikke 
Slægten som naaet til den fuldt modne Udvikling. 
Fænomenet er dog ikke her saa iøjnespringende som 
ved den epileptiske og potatoriske Degenerations 
mere brutale Former; ofte kan et vist Maal af Ud- 
vikling være naaet; men saa gør den nedsatte og 
forringede Modstandskraft sig gældende og river Indi- 
videt og Slægten ud af deres normale Bane. Atter 
den umodne Frugt. 

Jeg har i disse let skizzerede Billeder tegnet Om- 
ridset af de tre forskellige Grupper af Individer, som 
kommer til Verden hæmmede og kuede under deres 
medfødte Arvs Vægt. De fødes under stavnsbundne 
Vilkaar, der stiller dem udenfor de fribaarne Indi- 
viders Rækker. Der er fra Anlæget af kommet en 
Fejl i Vævningen, som gør deres Hjerneorganismes 
Væxt skæv og uregelmæssig. Det er det Shakespeare 
udtrykker med de haarde Ord: „Skarn avler Skarn; 
Naturens Skød frembringer baade — godt Korn og 
slet, Forkastelse og Naade." Naturen er ubarm- 
hjertig. 

Jeg kommer nu til den nærmere Betragtning af 
den sidste Degenerationsform, som mit Materiale 
giver mig Anledning til at behandle, den uratiske 
Degeneration. Den staar i et bestemt andet Forhold 
til Slægten og til Livet overhovedet, end de tre andre 
Grupper, idet den ikke fremkommer som Resultat 
af en Sygdomsproces eller anden fremmed Faktor, 
der med Magt trænger ind i den menneskelige Orga- 
nisme og driver den og dens Efterkommere ud af 
den lige Bane, men blot er den regelmæssige Ud- 
foldning af en Grundlov i Naturen, der betyder, at 
naar Slægten har naaet sin fulde Udvikling og Mo- 
denhed, saa svækkes den og synker sammen for at 
svinde hen og dø. Der er altsaa ikke Tale om det 
voldsomme Brud paa det uudviklede Standpunkt, 
men om den naturlige Afslutning, naar Maalet er 
naaet, Frugten sat. 

Naar en Strøm iler frem gennem sit Leje og 
følger den bestemte Retning, der fører den imod dens 
Maal, saa kaster den ud til Siderne, langs med Kysten, 
en svagere Modstrøm fra sig, som med en let kruset 
Overflade smøger sig fint og legende om Kanten af 
den store Strøm. Bagvandet kalder man dette Fæ- 
nomen. Som dette er Degenerationen. Ogsaa den 
kastes under det evigt fremadskridende Løb af den 
store Strøm, der betegner Menneskelivets uendelige 
Udvikling, tilbage i modsat Retning, og i sit omvendte 
Billede spejler den Strømmens Liv og Ejendomme- 
lighed paa det Punkt, hvortil denne just nu er naaet; 
den hæmmer og hindrer vel nok ved sine tilbage- 
strømmende Bølgers Magt, men den kruser ogsaa 
Overfladen paa en mangfoldig og vexlende Maade. 

Naar en Baad rives for voldsomt med af den stærke 
og stride Hovedstrøm, bøjer den stundum af og søger 
ind under Bagvandets mildere Bølgegang for at finde 
Ro i dets vuggende Vande. Og saaledes ogsaa med 
Menneskene. Kun de stærke og modstandskraftige 
taaler til enhver Tid den anstrængende Fart, der 
bestandig gennem stride Bølger gaar fremad mod 
et fjernt Maal, der ligger langt borte i Kimingen, 
og som, naar det er naaet, kun viger Pladsen for 
en ny Udsigt, der peger fremad mod en endeløs 
Fart, som det enkelte Menneske aldrig naar at se 
Resultatet af, fordi det i Virkeligheden er hele Men- 
neskeslægtens uendelige Rejse fremad. Men alle 
svage Sjæle bøjer af undervejs og søger som Baaden 
en Ankerplads i Bagvandets fredeligere Vande. De 
opgiver den store Sejlads og slaar sig til Ro paa det 
Sted, hvortil denne i Øjeblikket er naaet. De glider 
ud af det evige Fremskridts Bane, thi Bagvandet 
understøtter ikke denne, men er Frafald og ikke 
andet. 

Men der, hvor det kastes bort fra den store 
Strøm, der svækkes dets egen Kraft og Fart med 
det samme; kun for et kort Øjeblik formaar det at 
fortsætte sin baglænds gaaende Vej, saa slides det 
mod Bredden eller svinder ukendeligt bort mellem 
Sivene. Og saaledes ogsaa Degenerationen. For et 
Øjeblik kan den afspejle Billedet af det Punkt, hvor 
den skejede ud fra Livets lige Løb; men der hører 
kun et Par Krusninger til, saa hører den op og dør 
hen. Og den formaar ikke mere at bryde sig nye 
Baner, thi i sit inderste Væsen er den ikke Styrke, 
men Svaghed. Men den kan dog være af høj Værdi 

og Betydning, om ikke direkte for Menneskeslægtens 
Udvikling, saa dog for dens Udviklingshistorie, fordi 
den giver det rigt nuancerede Billede af det, som 
den store Strøm med rastløs Fart fører bestandig 
længere og længere bort, og fordi den derved giver 
Maalestokken for, hvor langt Strømmen i sit evige 
Løb just i det Øjeblik er naaet. — Man kan under- 
tiden folde sine Hænder i Forbauselse over, at den 
er der, og hvorfor den skal være der; men Bagvandet 
er der jo ogsaa i Kraft af en ubrydelig Naturlov, for 
hvilken vi kun kan bøje os. Hvad der er, har jo 
Ret til at være. Og skjøndt vi overfor Degenera- 
tionsfænomenet, saaledes som det i sine strængeste 
Former gør sig gældende overfor de enkelte Individer, 
kan synes, at det er en haard Lov, der har bestemt, 
at det i Menneskeslægten skal være saaledes, saa har 
vi ikke andet at gøre end at forsøge paa af bedste 
Evne at klare og forstaa denne Livets Vrangside, for 
om den mulig kunde lære os noget, der kan komme 
Livets stærke og friske Løb til Gode, som det tegner 
sig ude i den store Strøm, den der er det Vigtigste af 
Alt, og for hvis Skyld alt andet maa vige, eller i alt 
Fald kun kan blive Genstand for medlidende Barm- 
hjertighed som et Svaghedens og Tilbagegangens Tegn. 
At skrive Degenerationens Historie — eller Natur- 
historie skulde det vel snarere hedde — vilde være 
det samme som at skrive hele Menneskeslægtens 
Historie, og det ikke som det hidtil er sket, følgende 
de redelige og forstaaelige, for Menneskeøjet tydelige 
Traade, der væver Billedet af Slægtens Udvikling 
sammen til en for vort Begreb fattelig Helhed, men 
tillige medtagende alle de hemmelige Indflydelser og 

skjulte Rørelser i Undergrunden, som intet menne- 
skeligt Øje formaar at samle i Øjeblikket — fordi de 
former sig over brudte Love og afvigende Regler, 
hvortil ingen har Nøglen — og som det bagefter, 
naar Livet og Tiden er skredet frem og har forlagt 
sit Observationsfelt til andre og nyere Omraader, 
er endnu vanskeligere at faa Øje for og forstaa. Vel 
vrimler det i Menneskeslægtens Historie af Skikkelser, 
som man forlængst under en eller anden Form har 
været enig om at henføre til denne Gruppe, hvordan 
man nu end til de forskellige Tider har forstaaet den; 
men de utallige Fangarme, gennem hvilke den har 
gjort sin opløsende og underminerende Indflydelse 
gældende, dem har man ikke havt Rede paa, lige 
saa lidt som man har det endnu. Degenerationens 
Resultater hviler saa ofte paa Forudsætninger, der 
kun er et Vrængbillede af Tanker og Tilstande, der 
engang har været, men allerede atter synes forsvundet 
ud af Tilværelsen; selve disse normale Tankers og 
Tilstandes mest haandfaste og logiske Resultater, som 
de har efterladt i Livet, kan det sikkert være svært 
nok at udrede og forstaa bagefter; men at ville følge 
de degenerative Vrængbilleders Residuer synes mig 
lige saa vanskeligt som bagefter at forstaa Meningen 
af en løst henkastet Vittighed eller en flygtig Karika- 
tur, hvor man maatte kræve hele Samtidens letteste 
og lydhøreste Tankegange fuldt ud klarede for sig for 
blot at ane Betydningen. Det lader sig overhovedet 
slet ikke gøre. Det højeste, man i saa Henseende 
kan naa til, er vistnok at give en Antydning af De- 
generationens Optræden og Udseende, saaledes som 
den just i dette Øjeblik, paa dette Stadium af Livets 

Udvikling, ser ud, og da fra enkelte spredte Syns- 
punkter kaste Strejflys ud over nogle af Tilværelsens 
Fænomener og se, hvordan de tager sig ud under 
Degenerationens forvirrende Indflydelse for da atter 
at undersøge, om det er muligt at finde Linier, der 
paa en saadan Maade gentager sig og gør sig gæl- 
dende paa forskellige Omraader, at man af dem tør 
drage Slutninger om Degenerationens egentlige Væsen. 
Jeg tror bestandig, at Sindssygeanstalten endnu er det 
Sted, hvor man har størst Mulighed for at klare sig 
disse Spørgsmaal. Hvorhen jeg fra dette Observa- 
tionsfelt som Udgangspunkt vil formaa at kaste 
Strejflys ud over Livets uendelig varierede Forhold, 
det beror selvfølgelig paa, hvilket Stof jeg selv, per- 
sonlig og tilfældig, sidder inde med i Livsviden, i 
Historie, i Literatur, Kunst osv. Det Hele kan kun 
blive et abortivt Forsøg, en første Begyndelse; lad 
saa enhver videre udføre og uddybe sin Forstaaelse 
paa de Gebeter, han kender og som er ham af sær- 
lig Interesse. 

Men vil man give et saadant Billede af Degene- 
rationens Væsen og Betydning i Verden, gælder det 
med Nødvendighed først at se paa de enkelte Skik- 
kelser og at samle dem i sluttede Grupper, saa vidt 
det lader sig gøre. Ved det første Syn paa disse 
Afvigelser fra den lige Linie synes man at staa over- 
for det ubegrænsede. „Saa mange Hoveder, saa 
mange Sind," siger et gammelt Ord, der maaske 
netop ubevidst er dannet over dette Fænomen, og 
det Talløse, den kaotiske Masse er det første Indtryk, 
der paatrænger sig En ved denne Undersøgelse. 
Men atter her kommer Erfaringen fra Sindssygean- 

stalten En tilgode; thi det er utvivlsomt, at Degene- 
rationens store Hovedlinier beherskes af de samme 
organiske Grundforhold som de fuldt udviklede Sinds- 
sygdomme. Jeg har andetsteds*) søgt at paavise, at 
disse Sygdomsbilleder, saa vidt vi endnu kender dem, 
udformer sig over en lille Række patologiske Grund- 
fænomener — hvad jeg har betegnet som de„ psykiatri- 
ske Radikaler", hvis inderste Væsen og Natur vi vel 
ikke nøjere kender, men som staar for os som utvivl- 
somme Kendsgerninger, og som danner Kærnen i de 
rene, ukombinerede Sygdomsformer. Jeg skal her 
nævne dem: Hæmningen, der i den udformede Sygdom 
danner Grundlaget for Melankolien; Flugten, der 
svarer til Manien; Svækkelsen, der betegner For- 
virringssygdommen; Vrangforestillingen som Centrum 
i Forryktheden; og endelig Tvangsforestillingen med 
sin ejendommelige Sygdomsform. Men ganske de 
samme Radikaler er det, der bliver Tale om, naar 
det gælder at opløse Degenerationen i dens enkelte 
Faktorer, kun at de her forekommer i en abortiv, 
antydningsmæssig Skikkelse, der endnu staar udenfor 
den egentlige Sindssygdoms Grænser. 

Skal jeg gruppere de ovenfor nævnte fem Radikaler 
til Brug for denne Betragtning, saa vil jeg samle de 
to første, Hæmningen og Flugten, under et og betegne 
deres Væsen som Tempodegenerationen; thi det, der 
i Fællesskab karakteriserer dem, er det abnorme 
Tempo, hvori den psykiske Optagelse og Behandling 
af Stoffet under deres Indflydelse finder Sted. Det 

næste Radikal, Svækkelsen, betegnes nærmest ved 
den af det degenerative Anlæg forvoldte Mangel paa 
Præcision i selve Opfattelsen af det foreliggende Stof, 
medens de to sidste Radikaler, Vrangforestillingen og 
Tvangsforestillingen, refererer sig til Reflexionen, den 
ved Overvejelsen betingede Forarbejdelse og Tilegnelse 
af Stoffet. Jeg tilføjer den Bemærkning, at denne 
Inddeling delvis falder sammen med den gammel- 
kendte, populære Gruppering efter de forskellige 
Temperamenter. Til Hæmningen svarer saaledes 
nærmest det melankolske Temperament, til Flugten 
det sangvinske og til Vrangforestillingen i overvejende 
Grad det koleriske. Hvad det flegmatiske Tempera- 
ment angaar, da bliver det vel nærmest at henføre 
under Svækkelsens Radikal, men dækker dog ikke 
ganske dette; men dette Fænomen finder vistnok sin 
rimelige Forklaring i, at man i gamle Dage, da Tem- 
peramentslæren dannedes, endnu stod uklart overfor 
Svækkelsens Radikal og det derpaa byggede Syg- 
domsbegreb, Forvirringen (Amentia), der hører til 
Psykiatriens aller nyeste Erhvervelser; derimod var 
det dengang almindeligt at opstille den sekundære 
Svækkelse — Demensen, Fatuiteten — som en Syg- 
domsform for sig selv (Esquirol), medens vi nu op- 
fatter denne som det fælles Terminalstadium for alle 
Sindssygdomsformer. Derfor er dette Radikals Fysi- 
ognomi utvivlsomt langt mere udformet med den 
sekundære end med den primære Svækkelse for Øje. 
Og noget ganske lignende gælder om Tvangsforestil- 
lingen, der ogsaa er en Paavisning af forholdsvis ny 
Dato, hvis Fænomener tidligere opfattedes som Af- 
skygninger af den melankolske Proces, af Hæmningen. 

Men Melankolien, Manien og Vrangforestillingen er 
Fænomener, der er kendt fra de ældste Tider og for- 
længst gaaet over i Folkebevidstheden; som saadanne 
har de derfor ogsaa fundet deres Plads i den popu- 
lære Temperamentslære. 

Jeg kommer altsaa først til, hvad jeg betegner som 
Tempodegenerationen, udtrykt i Kombinationen af Flug- 
tens og Hæmningens Radikaler. Flugtens Væsen har 
jo meget tilfælles med Barnets. Meynert har engang 
i en lille, forøvrig aldrig fuldført, Opsats søgt at paa- 
vise, hvordan de maniakalske Bevægelser hos det 
spæde Barn lidt efter lidt, under den videre Udvik- 
ling og Omformning af visse Hjerneorganer, omdanne- 
des og reguleredes, indtil de efterhaanden veg Pladsen 
for de bevidste og beherskede. Om Sagen er rigtig, 
véd jeg ikke; men et saadant Forhold mellem den 
barnlige og den voxne Udvikling kommer man her 
uvilkaarlig til at tænke paa. Barnet er jo, med dets 
livfulde Hurtighed i Bevægelserne, baade paa det 
somatiske og det psykiske Omraade, en Fryd i Til- 
værelsen, saa længe det holder sig til at være det, 
det er; men naar Barnets Tempo i højere eller mindre 
Grad overføres paa det voxne Individs Forhold, saa 
er det ganske overordentligt, hvilken Forstyrrelse det 
kan fremkalde. I første Instans Uro og Løbskhed i 
de dagligdags Forhold. Meget afhænger det af, hvil- 
ken Plads et saadant Individ indtager i sit lille be- 
grænsede og private Samfund; har det en ledende og 
styrende Stilling, kan det konfundere hele Menagen 
og uden nogen ond Hensigt føre den ind paa de mest 
glidende Afveje, hvor det almindelige Livs normale 
Gnidningsmodstand udviskes, og Sagerne, uden Be- 

tænksomhed og Plan, over Stok og Sten føres igen- 
nem til et skæbnesvangert Endemaal. Men selv hvor 
Individets Stilling ikke er raadende, men mere af- 
hængigt af Omgivelserne, bliver Forholdet det samme, 
om end under en lidt anden Form. Det mærkes da 
som den evige Uro i Undergrunden; der kan komme 
noget vulkansk og uberegneligt ind i Situationen; al- 
drig den Tryghed og Fred over Tilværelsen, som 
Livet kun kan have, naar det bygger paa de gode og 
klare Grundes trygge Basis, men i Stedet derfor den 
hastige og indfaldsmæssige Vilkaarlighed, som det af 
besindig Overvejelse ledede Individ skal formaa at 
værge sig imod. Utallige Planer krydser hinanden i 
én degenerativt anlagt Hjerne af denne Art; halsløse 
Gerninger, der er bygget paa saadanne Planer, sætter 
undertiden gennem et forholdsvis kort Spand af Tid 
et gennem Generationer grundfæstet Velfærd paa Spil 
og kan gennem korte Tider føre til de extravaganteste 
Situationer. — Og før saa Forholdet videre, fra Privat- 
livet ud i det offentlige Liv; der gentager det sig paa 
samme Maade. Det hastige Temperament hos den 
ledende Mand kan øve den største Indflydelse paa Om- 
givelserne; i Forretningsverdenen, i Videnskaben, paa 
mangfoldige Omraader kan man se, hvorledes den over- 
fladiske Hastværkstænkning kan virke ind paa Men- 
nesker og Forhold. Tænk paa, hvad en Nutidsjour- 
nalist formaar at sprede af Paavirkning ud gennem 
Menneskemasserne gennem en saadan oppisket og 
forceret Forfattervirksomhed, der i sin ilsomme Fart 
jager hen over Tilværelsen og skummer Fløden af 
Forholdene for med den største Hast at servere den 

for et utaalmodigt Publikum, der selv sættes i en 
hæsblæsende Exaltation ved hans jagende Flugt — 
og derpaa i en ustandselig Fart haster videre til det 
næste Emne. Og Evnen til at kunne gøre sligt er 
utvivlsomt bygget paa en virkelig Hjerneejendomme- 
lighed. Selv giver han sig kun Tid til at tænke let 
over Tingene, og hos sine Læsere udvikler han ved 
sin Paavirkning Evnen til den samme lette og over- 
fladiske Tænkning, der følger ham paa hans letbenede 
Fart fra Genstand til Genstand, Dagen igennem og 
Aaret rundt. Og følg saa den flygtige Skikkelse ud 
paa Historiens Omraade Tag til Exempel en af For- 
tidens Herskere, hvis fremskudte Stilling førte det 
med sig, at hans ejendommelige Karaktermærker fik 
den største Indflydelse paa hans Lands og hans Folks 
Ve og Vel. Mon ikke Karl den Tolvte, Ætling af en 
sindssyg Æt, kan bruges som Exempel paa en saadan 
Skikkelse, hvis hastige og indfaldsmæssige Tempo i 
Kraft af den Glans, der just saa ofte lyser over det 
maniakalsk-sangvinske Temperament, førte sit Land 
gennem ubetænksomme og stormfulde Tilstande til 
den farligste Rand af Afgrunden. 

Og lad mig saa paa det moralske Omraade føre 
Skikkelsen, saaledes som man kender den i den ud- 
viklede Sindssygdom, hvor dens Karaktermærker 
tegner sig i skarpt udmejslede Træk, over paa det 
degenerative Anlægs Gebet, saa finder man bestandig 
de samme Kendetegn. I et saadant Individs Hjerne 
mylrer det af flyvende Indfald og Tanker; den ene 
jager og fortrænger den anden; der bliver ikke Tid 
til at ræsonere og kritisere undervejs, i alt Fald kun 
højst overfladisk. Deraf disse Menneskers ofte næ- 

sten umulige Evne til at skelne mellem Sandhed og 
Usandhed. Hos den udtalt maniakalsk Sindssyge, 
hvis Lidelse kendetegnes ved Flugtens Radikal, finder 
man just Sindet opfyldt af de evig vexlende, hastig 
forbifarende Forestillinger og Billeder, der aldrig an- 
tager den stabile Karakter, endsige det bearbejdede og 
systematiske Præg, der er ejendommeligt for den 
Forryktes Vrangforestillinger og fixe Ideer; men i deres 
evig kalejdoskopiske Vexlen forbindes de ved det 
gennemgaaende Præg af løftet Stemning og lyst Syn 
paa Tingene, saaledes som det er Flugtens Radikal 
særegent og naturligt. Hvor Processerne gaar saa 
let fra Haanden, avler det Selvfølelse og Selvtillid ; 
og derfor antager de saa let Skikkelsen af Overvur- 
dering af Individets egen Personlighed, og kan stige 
til Storhedsforestillinger af flygtigt og skiftende Præg. 
Det samme Fænomen, om end i abortiv og langt 
mindre udskejende Form, finder man ogsaa hos det 
degenerative Individ med de paaskyndede Hjerne- 
processer. Her kommer det frem som den utøjlede 
og ubeherskelige Trang til Praleri og Selvovervurde- 
ring, den upaalidelige og letfærdige Omgang med 
Sandheden, som sædvanlig hos disse Mennesker ikke 
fremkaldt af nogen ond Hensigt, hverken for at skaffe 
sig selv uberettigede Fordele eller for at skade andre, 
men kun som et uafvendeligt Udslag af den forcerede 
Hjemeproces og det paaskyndede Tempo. Og disse 
Pralerier og Løgne kan dels virke direkte skade- 
ligt paa de omgivende Forhold i første Linie og skabe 
usande og forløjede Tilstande; dels kan derfra, som 
fra ethvert usandfærdigt Udgangspunkt, straale Im- 
pulser og Virkninger ud af vidt forgrenet og ubereg- 

neligt Omfang. Et Individ af denne Art, hvis Hjerne- 
processer, som det er ejendommeligt for Flugtens 
Radikal, altid arbejder paa Fladen, aldrig i Dybden, 
sætter saa let de løse og svirrende Rygter i Bevæ- 
gelse, medens den kritiske og udrensende Proces, der 
skulde skille Klinten fra Hveden, Sandhed fra Løgn, 
saa let udebliver; og en saadan Usandfærdighed bliver 
just saa meget farligere, som den ikke kan føres til- 
bage til nogen bevidst Villen eller Hensigt, men taber 
sig i det i og for sig ukendelige og uforstaaelige. Og 
en paa Tempouregelmæssighed bygget vrang Opfat- 
telse og Fremstilling kan gaa over i Traditionen og 
forskyde Erkendelsen af Forholdene paa en saadan 
Maade, at det maaske vanskeligt lader sig genoprette 
igen; hvorledes Historieskrivning f. Ex. kan paavirkes 
af saadanne Omstændigheder, er vistnok ikke let at 
paavise. Man klager undertiden over, hvordan ydre 
Forhold i saa Henseende gør sig gældende, hvorledes 
det saaledes har indvirket paa Middelalderens Historie- 
skrivning, at den helt og holdent var lagt i Kirkens 
og Gejstlighedens Hænder; men overfor dette er der 
dog maaske en Mulighed for at korrigere og kritisere 
Resultatet. Men lad Historieskriveren, om end i sig 
selv nok saa upartisk og med Lyst til at være billig 
og retfærdig — og saadanne elskværdige Egenskaber 
er just ejendommelige for det sangvinske Tempera- 
ment — men lad hans Hjerneprocesser være af en 
abnorm hastig og overfladisk arbejdende Beskaffenhed, 
hvor meget mere hjælpeløs vil man ikke staa overfor 
hans Resultater, naar han selv forlængst er svunden 
ud af Erindringen og Forstaaelsen, og kun har efter- 
ladt sin forviskede Opfattelse i sit Værk. Her staar 

Eftertiden hjælpeløs, fordi en saadan individuel Ejen- 
dommelighed jo som Regel ikke peger ud over Mu- 
lighedens eller blot Rimelighedens Grænser, men dog 
godt er i Stand til at forskyde Billedet ved at føre 
det ind under Synsvinkler, der giver et fordrejet Re- 
sultat; og ud fra dette falder der da maaske atter 
forvirrende Straaler og Belysninger tilbage paa de 
enkelte Faktorer, det være sig nu Personligheder eller 
Kendsgerninger, der er Genstand for Skildringen. 

Endnu et Moment, der ogsaa kan give sig Udslag 
i Usandfærdighed hos saadanne Individer, er de mang- 
foldige Konflikter med Livets Forhold, hvori de saa 
let indvikler sig — just paa Grund af deres hastige 
og ubeherskede Hjerneprocesser. For at klare sig 
gennem disse maa de bestandig gribe til de Forsvars- 
midler, som uvilkaarlig ligger dem nærmest for Haan- 
den, og som de, i Kraft af deres mangelfuldt udviklede 
Reflexion, maa tage som det bedst kan falde sig. I 
Stridens Hede er alle Vaaben gode, og det er utro- 
ligt, hvad et saadant Individ kan gribe til af ulogiske 
og forhastede Bevisførelser for at klare sig ud af en 
vanskelig Situation. Dette er ogsaa en Form af den 
ubevidste Usandfærdighed — og som disse enkelte 
Exempler, jeg her har anført, er der visselig mange 
andre, der kan tjene til at belyse Borholdet. 

Jeg har dvælet saa udførligt ved Flugtens Radikal 
— „Tankeflugten", som man i Psykiatrien har kaldet 
Fænomenet — og jeg kan derfor gaa lettere hen over 
de tilsvarende Forhold ved de andre Radikaler, som 
ingenlunde er mindre karakteristiske end her. Ogsaa 
ved Hæmningen, Flugtens Modbillede, og ligesom denne 
en utvivlsom Kendsgerning i Tilværelsen, er der Tale 

Fr. Lange: Slægter. 7 

om, hvad jeg har betegnet som en Tempodegenera- 
tion; den fører ad andre Veje til ganske tilsvarende 
Resultater. Ligesom den ene Hjerne kan have meget 
vanskeligt ved at akomodere sig efter og komme i 
Raport til en anden Hjerne, som arbejder i et hurti- 
gere og mere forceret Tempo end den selv, ligesaa 
vel kan det samme gøre sig gældende overfor en 
Hjerne, der arbejder i et langsommere og trægere 
Tempo. Man har en Anekdote om en i sin Tid meget 
bekendt københavnsk Læge, der under en Konsulta- 
tion afbrød en af sine Patienter med de Ord: „Maa 
jeg ikke bede Dem tale lidt hurtigere, for ellers kan 
jeg ikke følge med." Man kan selv gøre Forsøget. 
Læser man i en Bog fra gamle Dage — jeg tænker 
kun paa nogle faa Aarhundreder tilbage — fra Tider, 
hvis Tankegange og Bevisførelser bevæger sig med 
gravitetisk Langsomhed i en ærværdig Pasgang, der 
staar Nutidens i det Hele hurtige Hjerneprocesser 
fjern, men som er et naturligt og uvilkaarligt Ud- 
tryk for en svunden Tids Tanketempo, saa vil man 
kunne spore en ligefrem legemlig Fornemmelse af 
Ubehag — „Kvalme i Panden" har jeg engang hørt 
en Patient ganske troskyldigt udtrykke et dermed 
nær beslægtet Fænomen ved. Man stamper med 
Utaalmodighed imod den langsomme Proces, man iler 
uvilkaarlig selv forud i Tankegangene, men man nødes 
til at tvinge sig selv tilbage, ofte saa meget mere, som 
der just i selve den langsomme og gradvise Tanke- 
udvikling kan være noget, der fængsler og interesserer 
som et Billede af de svundne Tiders Karaktermærke. 
Og selv om dette kan forlene Læsningen med en 
vis ejendommelig Interesse og Ynde, saa mærker man 

det alligevel som et Ubehag, at man, foruden An- 
strængelsen ved at tilegne sig det nye Stof, tillige 
med Anstrængelse maa tvinge sine Hjernefunktioner 
tilbage i et uvant, sendrægtigt Arbejdstempo. Et lig- 
nende Fænomen kan man iagttage under Opførelsen 
af et Skuespil, naar Skuespilleren, hvad ikke saa 
ganske sjeldent sker, behager sig i at føre en Rolle 
igennem i et langsomt og gravitetisk Tempo med 
Understregning og Fremhæven af de i sig selv som 
oftest let fattelige Tankegange i Replikerne. Intet 
forekommer mig i den Grad ødelæggende for Til- 
hørernes Opmærksomhed, som en saadan [pinefuld 
Holden tilbage og sendrægtig Tvang paa den mo- 
derne Hjernes tilvante og naturlige Tempo — for en 
Nutidshjerne utvivlsomt langt mere forstyrrende end 
det modsatte Fænomen, hvor man vel ogsaa kan føle 
sig anstrengt ved at skulle følge med for hurtige og 
forcerede Processer, men dog ikke mærker det som 
noget saa naturstridigt reaktionært, som at skulle 
tvinge sig tilbage til længst forsvundne Tiders tunge 
Pasgang. 

Og et saadant hæmmet og protraheret Tempo i 
Opfattelse og Behandling af Stoffet kan, hvor den i 
Anlæg og Udvikling optræder som en Ejendommelig- 
hed hos Individet, ogsaa bevirke en virkelig forskudt 
og skæv Forstaaelse og Tilegnelse. Det er et af de 
mest fremtrædende Kendetegn for det psykiatriske 
Radikal, jeg betegner med Ordet „Hæmning", at det, 
naar det uformes 'som bestemt Sygdomsbillede i Me- 
lankoliens Lignelse, paatrykker alle dertil knyttede 
Hjerneprocesser et Præg af Anstrængelse, af Modstand, 
der skal overvindes, og at dette atter er forbundet 

med en udtalt Følelse af Ubehag; og denne Ubehags- 
følelse projiceres med Nødvendighed fra selve Hjerne- 
arbejdet ud paa den bearbejdede Genstand. Ligesom 
Flugtens Radikal giver Objektet et lyst og solbeskin- 
net Præg, fordi alle Processer gaar saa let og for- 
nøjeligt fra Haanden, saaledes omvendt her; hvad der 
bearbejdes trægt og under Hæmning, faar et mørkt 
og dystert Præg, ses i et sort Lys. Og ofte gør en 
saadan tung og mørk Opfattelse paa tilsvarende Maade 
sig gældende hos Individer, der staar udenfor Sinds- 
sygdommens Grænser, men beherskes af den hæm- 
mede Tempodegeneration; dens Indflydelse, hvad enten 
den nede fra smaa og underordnede Forhold stræk- 
ker sin Virkning opad i et skævt og bittert Syn og 
en derpaa grundet Dom, eller den fra et højere Stade 
i Livet tynger paa Undergivne og Afhængige, kan 
være åf knugende og skæbnesvanger Art. Tænk i 
Historien paa en Skikkelse som Filip den Anden, 
Ætling af en stor og rigt begavet, sindssyg Slægt og 
som et langt Liv igennem hævdede sin mægtige Her- 
skerstilling, men med sit tunge og mørke Sind laa 
som en knugende Byrde over de store Riger og 
Lande, han beherskede, og hæmmede alt frodigt og 
naturligt Tankeliv i en Tid, da Verden just havde 
skudt Fart efter mange Aarhundreders stille Dvale. 
Og ligesom ved Flugtens Radikal bliver her ogsaa 
Tale om de usandfærdige Opfattelser, om Erindrings- 
billeder, der altfor mørke og med skæve og fortrukne 
Linier gaar over i Individets Bevidsthedsliv, for mulig- 
vis, alt efter dettes Plads og Rolle i Samfundet, atter 
at danne Udgangspunktet for andre skæve Billeder 
og fortrukne Linier. Og som med Opfattelsen, saa- 

ledes ogsaa med Tilegnelsen og Bearbejdelsen; hele 
den psykiske Assimilationsproces giver under Hæm- 
ningens Tegn det tilegnede Stof en bedsk og bitter 
Smag, der ofte kan spores ud i vide Kredse. Det er 
disse Mennesker, der har faaet en Glassplint af det 
forskudte Spejl i Øjet og i Hjertet, som Digteren for- 
tæller om det i sit bekendte Eventyr. 

Medens Tempodegenerationen altsaa i sin dobbelte 
Skikkelse saa nogenlunde dækker de gammelkendte 
Udtryk, det sangvinske og det melankolske Tempera- 
ment, saa finder noget Tilsvarende, som ovenfor sagt, 
ikke Sted for det tredje Radikal, Svækkelsens, Ved- 
kommende. Men Fænomenet er derfor ikke mindre 
utvivlsomt. Naar det da optræder i Livet i sin abor- 
tive Degenerationsskikkelse, er det den svækkede Op- 
fattelsesevne og Behandlingsevne af Stoffet, der karak- 
teriserer Tilstanden. Det er de lette, overfladiske, 
løse, vrøvlagtige Hjerneprocesser, saaledes som man 
saa ofte møder dem i det daglige Liv, der her er 
Tale om, det forviskede Erindringsbillede, upræcist i 
Linierne, urent i Farvenuancerne. Det siger sig af 
sig selv, ligger allerede i Ordene uden nærmere For- 
klaring, at et saadant Billede, der eo ipso i sig selv 
er upaalideligt og usikkert, i sin videre Udbredning 
gennem Livets Forhold giver Anledning til forvirrede 
og uregelmæssige Resultater. Tænk blot paa al den 
Staahej, der ligger over Vielgeschreis stundesløse Hjem; 
og hvad kan ikke en uklar, aandsfraværende, distræt 
Optræden og Tale fra en ledende Mands Side, enten 
der nu er Tale om det private eller offentlige Liv, 
forvolde af Forvirring og Konfusion i Livet; fra saa- 
danne uklare Erindringsbilleder gaar Virkningerne 

saa videre ud i Livet og fremkalder uklare og ufuld- 
stændige Forestillinger, som det maaske ikke er mu- 
ligt for Modtageren at kontrollere og kritisere, fordi 
han ikke kender Nøglen til deres Forstaaelse. Og 
som med Opfattelsen, saaledes ogsaa med den logiske 
Behandling af Stoffet; ved at passere den slappe og 
upræcist virkende Reflexionsmekanisme naar det kun 
at komme ud derfra i en endnu mere forvrøvlet Skik- 
kelse, og der er vel næppe noget Fænomen i denne 
Sammenhæng, der giver Lejlighed til saa megen ube- 
vidst Usandfærdighed, som just dette. 

Det fjerde Radikal er Vrangforestillingen, der ud- 
adtil karakteriseres ved, at Individets Tankegange har 
Tilbøjelighed til at bevæge sig i visse faste, bestandig 
tilbagevendende Baner, hvorved der fremkommer det 
Fænomen, som med et populært Navn betegnes som 
„fixe Forestillinger", „fixe Ideer". Udformes det i 
den egentlige, dertil svarende Sygdomsform, den man 
kalder „Forryktheden", gennemgaar det regelmæssig 
den ejendommelige Udviklingsproces, at det først op- 
træder som Forurettelsesforestillinger, eller i mere ud- 
præget Skikkelse som Forfølgelsesforestillinger for 
senere at omformes til Overvurderings- eller Stor- 
hedsforestillinger, uden at Forfølgelsesforestillingerne 
dog derfor forsvinder, men enten optræder samtidig 
dermed, i logisk Forbindelse med dem, eller under- 
tiden mere periodisk alternerende med dem. Som 
Degenerationsfænomen i den ikke egentlig sindssyge 
Skikkelse finder man ganske de samme Grundtræk 
gaa igen. Tilstanden svarer saa nogenlunde til, hvad 
man med det gamle populære Navn har betegnet 
som det „koleriske Temperament". Dette karakteri- 

seres just ved den stærke Selvfølelse af Individets 
egen Person, den udprægede Jeghedsfølelse; Individet 
slæber, om jeg saa maa udtrykke mig, evig og altid 
sit eget Jeg om paa sin Ryg, kan aldrig frigøre sig 
for det, aldrig glemme det, saaledes som det under 
normale Forhold kan og bør være Tilfældet. Ethvert 
Indtryk, selv af den almengyldigste, mest altruistiske 
Art, refereres uvilkaarlig tilbage til Individets eget 
lille Jeg, føles paa Grund af Nervesystemets ejen- 
dommelige Beskaffenhed med en egen fintmærkende 
Ømtaalighed, der let gør, at det opfattes som en 
psykisk Smertefornemmelse, og paavirker derigennem 
den hele Opfattelse og Tilegnelse paa en saadan Maade, 
at Resultatet bliver, om ikke den udtalte Forfølgelses- 
forestilling, saa dog en Følelse af Saarethed, der atter 
omsættes i Fornærmelse, Krænkelse, Forurettelse, 
Forbigaaelse eller hvilken anden fra det daglige Livs 
Omraade laant Betegnelse man nu vil foretrække. 
Disse stærkt impressionable og saarbare Naturer er 
som bekendt i talrigt nuancerede Skikkelser meget 
hyppigt at træffe i Livet. Og som i den udformede 
Sygdomstilstand Forfølgelsesforestillingen i Tidens Løb 
parres med eller omsættes i Storhedsforestillingen, 
saaledes sker det ogsaa her. Det er ikke de ud- 
skejende og meningsløse Forestillinger, i Kraft af 
hvilke Individet gør sig selv til Gud eller Konge, 
man møder her som i den udtalte Forrykthed; men 
det er den abortive Antydning af den samme psyki- 
ske Proces. Til den degenerative Form af Foruret- 
telses- og Krænkelsesforestillinger svarer en ganske 
lignende Form af Selvfølelse, Selvhævdelse, mere 
eller mindre bevidst Gøren sig gældende o. s. v.. Til- 

stande, der ofte gør Individets Tilværelse vanskelig. 
Her under hører ogsaa Nuancer som Mistroisk- 
hed og Skinsyge, dem man saa ofte finder hos de 
degenerativt anlagte Individer. — At dette Radikal i 
sin Opfattelse af Livets forskellige Fænomener endog 
særlig let er udsat for at se forkert, at stille Tingene 
i en vrang Belysning, der udstraaler fra dets eget 
jegfyldte Atmosfære, kan vel næsten synes en selv- 
indlysende Sag. Det er jo netop den typiske Vrang- 
forestilling, der staar som dets psykiatriske Paradigma. 
Og paa samme Maade ogsaa med Behandlingen af 
Stoffet i en saadan Hjerne. I den udformede Sinds- 
sygdom taler man i denne Sammenhæng just om, at 
de forkerte Forestillinger „systematiseres", o: bringes 
ind under den falske Belysnings Magt og omformes 
under dens Indflydelse. Den samme Tilbøjelighed 
findes ogsaa her; det Stof, der opfattes i det for- 
vrængede Bevidsthedsliv, kommer atter ud af Smelte- 
diglen i en forvreden Skikkelse, formet efter den 
bestemt forud givne Skabion, og bliver da atter til 
alle Sider Udgangspunktet for forvredne Omdannelser 
og forvanskede Vurderinger. 

Hvad det sidste Radikal, Tvangsforestillingen, an- 
gaar, da hører det, som oyenfor sagt, til Psykiatriens 
nyere Erhvervelser og har derfor ikke afsat sit Resi- 
duum i den gamle populære Temperamentslære. Men 
det er dog sikkert hævet over enhver Tvivl, at Fæno- 
menet ogsaa i denne Sammenhæng har sin selvstæn- 
dige Egenstilling. Der findes Mennesker, og det endda 
ikke saa ganske sjeldent, der beherskes af en saadan 
tvangsmæssig Bundethed i deres Tankegange og Hand- 
linger, og som karakteriseres ved en saadan Tilbøje- 

lighed til Usikkerhed og Tvivl, at det præger al deres 
Færd ude i Livet. Det er dem, der allerede folkeligt 
er karakteriseret i det gamle Eventyr om „den kloge 
Else", der gaar fuldstændigt og hjælpeløst i Staa ved 
Tanken om, hvad der maaske engang i Fremtiden vil 
kunne ske, hvis hun faar en Søn, og han kommer 
ned i den samme Kælder, hvor hun nu sidder og 
tapper 01 af, og hvis saa det Muranker, hun tilfældig- 
vis er kommet til at se paa, falder ned i Hovedet 
paa ham — og som bliver siddende i sin uhjælpelige 
Raadløshed, indtil Øllet løber ovenud af Kanden og 
er i Færd med at fylde hele Rummet. Ogsaa Histo- 
rien frembyder Exempler paa en saadan bunden Ufri- 
hed i Tanke og Handling; naar Christian den Anden 
efter Herremændenes Opsigelse i Vejle i Nattens Mørke 
sejler elleve Gange frem og tilbage mellem Snoghøj 
og Middelfart uden at kunne fatte en afgørende Plan 
og Beslutning, saa har det sikkert været, fordi den 
stadig opstaaende Kontratanke bestandig er steget 
tvangsmæssigt op i ham og har hæmmet hans Vilje 
og Handlekraft. Og det er sikkert utvivlsomt, at en 
saadan ufri Hængen fast i og Afhængighed af en ab- 
norm Hjerneproces som denne baade giver Anledning 
til en perverteret og mørkt farvet Opfattelse af Tingene 
og giver sig Udslag i Individets deraf betingede ufri 
Handlinger og hele Levesæt. 

Jeg benytter her Lejligheden til et Par indskudte 
Bemærkninger. Man ser undertiden den Opfattelse 
gjort gældende, at det fuldt udviklede Sygdomsbillede 
væsentlig er at betragte som en videre Uddannelse 
og Udvikling af den Spire, der — som her omtalt — 
skulde ligge i Mennesket forud for Sygdommens Op- 

staaen, saaledes at den egentlige Sygdom kun skulde 
være en videre Udvikling af Individets fra Anlæget 
af givne Ejendommelighed. Saaledes skulde det me- 
lankolske Temperament som Sygdom udvikle sig til 
Melankoli, det koleriske være Forudsætningen for 
Vrangforestillingens Sygdomsform, Forryktheden. Jeg 
tror absolut ikke, at det forholder sig saaledes. Er- 
faringen synes mig at tale derimod. Den kolerisk 
anlagte kan f. Ex. ligesaa godt blive Genstand for en 
Melankoli eller Mani som for en Forrykthed. Og jeg 
tror, at dette Fænomen finder sin Tydning i den 
Kendsgerning, at den udviklede Sindssygdom som 
Regel — hvad dens Form angaar — ikke bestemmes 
af Baggrundsaarsagen, om jeg saa maa kalde den, 
men af Lejlighedsaarsagen. Denne Opfattelse, der har 
udviklet sig hos mig gennem mange Aars Iagttagelse 
af Forholdet, skal jeg paa dette Sted dog ikke komme 
ind paa en nærmere Redegørelse for; det vilde føre 
mig altfor langt bort fra mit Emne. Men jeg drager 
Linien endnu noget videre ud. Man hører endnu i 
vore Dage ikke saa sjeldent, ikke blot fra Lægfolks, 
men endog fra Lægers Side, den Paastand fremsat, 
at det er umuligt at drage en bestemt Grænselinie 
imellem, hvad der er Sindssygdom og hvad ikke. 
Dette tror jeg just hænger sammen med den oven- 
for anførte Misforstaaelse; man forblander, hvad der 
kun er Ejendommeligheder, Uregelmæssigheder i An- 
læget, og hvad der er Sygdom i bestemtere Forstand. 
Selvfølgelig forandrer Opfattelsen af, hvor Sygdoms- 
grænsen ligger, sig i Tidernes Løb, og med Rette. 
Hvad vi i vore Dage just drager ind under Begrebet 
Sindssygdom, er ikke ganske det samme Omraade, 

som for en eller flere Menneskealdre siden, eller som 
det vil være, naar der atter er forløbet halvhundrede 
Aar. Men enhver Tid har og bør have sin faste 
Grænselinie for, hvad der er Sygdom og hvad ikke. 
Selvfølgelig kan der til enhver Tid ligge aabne Spørgs- 
maal hen af bestemt Art, om hvilke Striden kan staa ; 
men derpaa beror jo al Udvikling i Verden. Og hvad 
der undertiden gør Forholdene vanskelige at bedømme, 
er det, at Sindssygdomme i lange Perioder kan for- 
løbe latent, saaledes at der kræves Iagttagelser i det 
lange Løb for at konstatere Sygdommens egentlige 
Art og Beskaflfenhed, noget der ikke altid er saa let 
at gennemføre; men i saa Henseende er de dog vel 
ikke væsentlig forskellige fra adskillige andre Syg- 
domme. 



•Jeg gaar nu over fra at betragte Degenerationen, 
saaledes som den udformer sig i det enkelte Individ, 
for at kaste et Blik paa dens Betydning ude i det 
fælles store Samfundsliv. 

Menneskeslægten bestaar til ethvert givet Øjeblik 
af tre Lag. I Midten ligger det stærke og faste Lag, 
der repræsenterer Tidens indvundne Standpunkt. Det 
indeholder det bedste og sikreste Stof og er Maale- 
stokken for, hvor langt Slægten i det givne Øjeblik 
er kommet i sin Udvikling. Hjernen er hos disse 
Individer naaet til den højeste Grad af Fuldkommen- 
hed, som overhovedet endnu er naaet her i Verden. 
Slægten er paa dette Standpunkt som en befæstet 
Stad, der har gjort sig Jorden underdanig, for at 

bruge den gamle Forjættelses Ord; Fasthed, Klar- 
hed, Selvbevidsthed er dens Kendemærker. Den store 
Mængde af de Individer, der har vundet Borgerret 
indenfor dens Mure, lever der maaske kun halv be- 
vidst; de lever trygt og. roligt i det Leje, som Slæg- 
ten har tilkæmpet sig, befolker Husene og dyrker Jord- 
bunden op. Andre, og færre, danner ligesom de faste 
Mure, der skærmer og forsvarer det erobrede Stade; 
deres Kræfter øves og styrkes i den stadige Kamp 
for at værge om det vundne Maal; det er de stærke 
og paalidelige, arbejdsøvede Hjemer. Men op over 
hele Staden rager enkeltvis de høje Taarne og Spir, 
der endnu maaske øverst oppe taber sig i Skyerne. 
Det er de enkelte store Hjerner, som rager op over 
al Folket, selv det rigest udviklede, og paa hvis sky- 
slørede Tinder Fremtiden udvikler sig gennem Tanker, 
der endnu er ufattelige for alle andre, og som maaske 
ikke engang forstaas i al deres Omfang og Række- 
vide af Tænkeren selv, fordi det først er Fremtiden 
forbeholdt at aabenbare det. Men under og over 
denne faste Stad, der betegner Slægtens sidste og 
højeste Erhvervelser, ligger der andre Lag. Under 
det ligger det dybe og uendelige Lag af Undergrun- 
dens Jordbund, den, hvoraf Fremtidens Slægter skal 
udvikle sig og gro op, indtil de engang bliver stærke 
nok til at erobre de høje Steder, men som endnu 
kun er i deres Vorden. Længe staar Slægten jord- 
bunden i Undergrunden, først langsomt hæver den sit 
Hoved og ser sig om, indtil den, styrket og næret af 
Indtrykkenes Mangfoldighed, voxer sig stor og stærk 
og, gennem Fremskridt og Kamp, som Arvtager be- 
mægtiger sig den faste Stad. Men oven over denne 

samler sig Degenerationens Taageverden som Skyer 
paa Himlen. Det er dels de gamle, udlevede Slæg- 
ter; dels dem, der i Livets Løb er ramte og slagne. 
I sin mest opløste Skikkelse er denne Gruppe alle- 
rede dunstet hen som unyttige Taager; men i sine 
mildere Former belyses den endnu af Dagen og Solen. 
Det er ikke længer Menneskeskikkelsen i sin faste 
og veltømrede Struktur, saaledes som man ser det 
hos det sunde og robuste Individ, der staar i sin 
fulde Arbejdskraft; men det er Mennesket i sin Op- 
løsningstilstand, hvor en tilsyneladende tilfældig og 
vilkaarlig Blanding af overlevede Evner og Kræfter 
betegner den enkelte Skikkelse og frembringer den 
uendelig brogede Variation af Billederne. Saa længe 
Slægten rykker frem fra Undergrunden til Kamp og 
Erobring, og saa længe den paa sit Højdepunkt for- 
svarer sit faste Stade, bærer den endnu Uniform; 
naar den er rykket over i Degenerationens Drømme- 
verden, kaster den denne og giver sig Tilfældigheden 
i Vold. 

Hvis det nu virkelig gik saa systematisk og lige- 
liniet til, som jeg i denne korte Oversigt har antydet 
det — 'og som vel ogsaa den store Hovedlinie altid 
gaar, — at den ene Generation med alle sine enkelte 
Individer drev den forud gaaende Generation foran 
sig, saa at enhver Slægt fra Undergrunden hævede 
sig til et Kulminationspunkt for saa atter, naar Slæg- 
tens Hjemekraft var opbrugt, at fordampe i Degenera- 
tionens Taagehav, saa vilde Livets Gang være lettere 
at følge og maale, end den er. Men uendelig mange 
Afvigelser eller Afskygninger gør sig gældende her. 
Og en af de vigtigste Aarsager hertil er sikkert den. 

at ingenlunde alle de enkelte Slægter naar til den 
fulde normale Modenhed, til det høje Udviklingsstand- 
punkt, der efter Naturens Orden egentlig skulde til- 
komme dem. I mangfoldige Tilfælde gør Destruk- 
tionsprocessen allerede paa et tidligere Standpunkt af 
Slægtens Udvikling sin skæbnesvangre Indflydelse gæl- 
dende, medens denne endnu hviler i Undergrundens 
Dæmringstilstand. Det er da just Momenter, som dem 
jeg tidligere har omtalt, den sindssyge, den potatoriske, 
den epileptiske Degeneration, foruden de sikkert mange 
andre, som jeg intet Kendskab har til og ingen Ad- 
gang til at undersøge, hvorom der bliver Tale. En 
forbigaaende Sygdom, der sekundært virker ind paa 
Hjerneorganismen, en Kontusion af Kraniet, en ulykke- 
lig Tilbøjelighed til Spiritus eller anden giftig Nydelse, 
maaske kun en enkelt forbigaaende Rus, der rammer 
i et enkelt skæbnesvangert Øjeblik, er maaske nok 
til at rive Hjernen ud af dens faste Leje og dens 
deraf betingede regelmæssige Funktioner; og dette 
kan da gennem Arv pervertere og forvanske Hjerne- 
livet hos Efterkommerne og hindre dem i nogensinde 
at naa til deres fulde Ret. Hvis dette er rigtigt, vil 
man forstaa, at Resultatet af en saadan Perverterings- 
proces i højeste Grad er afhængig af, paa hvilket af 
de uendelig mangfoldige Trin af psykisk — eller lad 
mig hellere kalde det Hjerneudvikling — Ødelæggel- 
sen rammer Slægten. Er det højt oppe i de fuldt 
modne Slægter, at et saadant ødelæggende Moment 
bryder voldsomt ind, er det, om man vil, ikke min- 
dre sørgeligt, end hvor det rammer de uudviklede 
Hjemer; ja for et menneskeligt Øje kan det vel tage 
sig endnu mere smerteligt ud at se det fuldkomne 

Kunstværk, til hvis Rang den menneskelige Skikkelse 
paa dette Standpunkt ligesom har hævet sig, at blive 
knust og slaaet i Stumper og Stykker af Degenera- 
tionens ødelæggende Magt. Men man kan dog her 
have det ejendommelige Syn — ikke blot billedligt, 
men fiildt ud virkeligt — at de enkelte Stumper og 
Brokker, hvori Helheden er opløst, kan bære Vidnes- 
byrd om det høje Stade, hvortil Individet var naaet, 
inden det gik til Grunde. Men naar Degenerationen 
rammer den endnu raa og ubearbejdede Undergrund, 
saa kan der ske en langt voldsommere Skade, fordi 
de tilfældige Stumper og Stykker, der i kaotisk For- 
virring kastes imellem hverandre, ofte er af en Haard- 
hed og Ruhed, der, naar de ytrer deres Magt i det 
menneskelige Samfund, afstedkommer den største For- 
træd og Forvirring. Det er de Skikkelser, hvis Om- 
rids og Resultater jeg har tegnet under den sinds- 
syge, den potatoriske og den epileptiske Degeneration, 
og som — i alt Fald inden de har fundet deres 
Uskadeliggørelse i Sindssygeanstalten eller Tvangsan- 
stalten eller Straffeanstalten — bringer Skræk og Ræd- 
sel ind i den menneskelige Tilværelse og den store 
Samfundshelhed. 

„Naturen, Verdensaltet, Skæbnen, Tilværelsen — 
hvilketsomhelst Navn vi giver denne store, unævne- 
lige Kendsgerning, i hvis Midte vi lever og kæmper, 
— er en himmelsk Brud og Erobring for den vise 
og modige, for den, der kan fatte hendes Bud og 
efterkomme dem; en ødelæggende Djævel for den, 
der ikke kan", siger Carlyle, ganske vist seende Til- 
værelsen fra et noget andet, om jeg saa maa sige 
mere moralsk. Standpunkt, men i Virkeligheden ram- 

mende det Rette lige i Centrum. Thi den „vise og 
modige" er ingen anden end den, der ser Tingene 
frit og klart, lige i Øjnene, som i skarpe og lige 
Linier drager sine Slutninger af det, han har set, og 
som former sine Handlinger bevidst og sikkert over 
dette Resultat, kort sagt, den der har sin Hjerne- 
organisme i den fuldeste og bedste Orden. For ham 
bliver Livet en Fest og en Sejr. Ydre Ulykker kan 
selvfølgelig møde ham og formørke hans Himmel; 
men ogsaa disse formaar han at tage op i sin Be- 
vidsthed og tilegne sig dem som Led i sin Tanke- 
gang og sin Forstaaelse; de omsættes i hans Hjerne 
fra Hændelse til Livsindhold, fra Skæbne til Idé, for 
at bruge et gammeldags Udtryk. Modsat gaar det 
den, der „ikke kan fatte" Naturens Bud og Lov, 
fordi han i Følge sit Anlæg mangler Forudsætningerne 
dertil; for ham bliver Naturen og Tilværelsen en 
„ødelæggende Djævel", der hilder og knuser ham i 
sit mægtige Favntag. Thi — som Carlyle fremdeles 
siger det — Tilværelsen er en „Erobring", som vi 
„kæmper" for; hele Livet er en Kamp, hvor den, 
der sejrer, bliver Herre, den, der bukker under, bliver 
Træl. 

At den opadstræbende Undergrund i Menneske- 
slægten maa kæmpe for bestandig at naa længere 
frem, det giver sig af sig selv; derpaa behøver man 
ikke at spilde noget Ord. Og at den sejrrige Del af 
Slægten, den for hvem Kampen allerede forlængst er 
blevet en Lyst og en Leg, bestandig maa blive ved 
at kæmpe, dels for selv at trænge længere frem ad 
Udviklingens Vej, dels for at hævde sit erhvervede 
Stade mod de bestandig fremad trængende nye Skarer, 

det er kun naturligt og selvfølgeligt. Deri bestaar jo 
Livet. Men at Degenerationens Skyggeverden ogsaa 
fører sin lidenskabelige Kamp for Tilværelsen, det 
kunde synes mindre nødvendigt; den har jo allerede 
levet sit egentlige Liv og er traadt ud af de egentlig 
Kæmpendes Rækker. Men at den alligevel gør det, 
er ikke desto mindre vist. Og det kan heller ikke 
være andet; thi Kamp er ikke noget villet; det er 
Hjernens uvilkaarlige Reaktion imod alle Tilværelsens 
Indtryk og Impulser, der giver sig det tilsvarende 
Udslag i Handling, og som derfor ingen levende 
Oi^nisme formaar at frigøre sig for. Det er da 
denne Degenerationens Kamp for at gøre sig gæl- 
dende, dens ejendommelige Kamp for Tilværelsen, 
jeg vil forsøge at gøre til Genstand for en kort 
Undersøgelse. 

I Kampen kommer det an paa Vaabnene, det har 
vor Tidsalders Krige til Evidens lært os. Og i den 
store Tilværelsens Kamp, som jeg her har for Øje, 
c^ hvor Hjerneorganismen er Vaabnet, gælder det, 
som gentagne Gange sagt, i aller højeste Grad. Den, 
der møder op med de blankeste Vaaben, den kraf- 
tigste og stærkest udviklede Hjernekonstitution, har 
absolut Overtaget. Kampens Maal er for ethvert 
Menneske at hævde sin egen Individualitets Magt, at 
staa frit imellem sine Omgivelser og at lede dem 
derhen, hvor han føler, der er sikrest og bedst 
at være, at binde dem ved Love, hvorunder han 
tror, de kan leve tryggest og lykkeligst; i modsat 
Fald at kue og betvinge dem, bøje dem under sin 
Vilje. I denne Kamp, der gentager sig fra Livets 
mindste og intimeste Forhold og op til dets aller 

Fr. Lange : Slægter. 8 

største, staar for den sunde og kraftige Hjerneorga- 
nisme alle Midler til Raadighed; Eftergivenhed og 
Resignation kan være et lige saa mægtigt Vaaben i 
hans Haand som Styrken; selv et saa indviklet og i 
og for sig selvmodsigende Problem, som at dø med 
Glæde for at vinde sin Sejr, formaar han at løse. 
Derfor hans uimodstaaelige Magt. 

For det degenerative Individ stiller Sagen sig 
anderledes. Ogsaa for ham er som sagt Kampen 
uundgaaelig, ja, om mulig i endnu højere Grad end 
for det normale Menneske, dels fordi han ellers let 
vilde blive redningsløst sat ud af Spillet i Livets 
store Væddestrid; dels ogsaa fordi han i sin egen 
svigtende Evne mangler Forudsætningerne for at 
kunne bedømme sig selv, kende og vurdere sin egen 
Begrænsning og derigennem øve Resignationens fine 
og vanskelige Kunst. Holder jeg mig foreløbig til de 
tre første Degenerationsgrupper, den sindssyge, den 
potatoriske og den epileptiske, saa maa det siges, at 
Tilværelsen som Regel bliver disse Skikkelser ond, 
fordi Omgivelserne, i alt Fald i videre Kredse, mangler 
Forudsætningerne for at forstaa deres Særpræg, deres 
bristende Evne og deres Afvigelse fra den lige Linie, 
og derfor ikke formaar at tage det skaansomme Hen- 
syn til dem, som vilde behøves for at gøre dem 
Livet let, medens de selv paa den anden Side ganske 
savner Blikket for deres egen Kalamitet. Desto 
stærkere nødes de derfor til at tage til Genmæle, 
naar det gælder om at hævde sig en Plads. Da de 
savner Øret for Logikens rolige og. jævne Stemme, 
gælder det for dem at overdøve den, at raabe højt 
for at bilde sig selv og Verden ind, at det er dem. 

der har Retten paa deres Side; og paa den Maade 
kan det virkelig ogsaa lykkes dem at tilkæmpe sig 
en aldeles forbigaaende og øjeblikkelig Sejr. Hos 
den epileptiske Degeneration ytrer denne blinde og 
hensynsløse Kampiver sig paa den forfærdeligste 
Maade som den ganske ubændige Given sig sine 
Lidenskaber i Vold. Blodet stiger dem op for Øjnene 
og foregøgler dem de røde Luer og de blodige Syner, 
og under denne dæmoniske Beherskelse styrter de 
sig i blindt Raseri over deres Bytte og giver sig Ud- 
slag i Mord og Brand, indtil de atter, naar Liden- 
skaben er tilfredsstillet, synker sammen i dorsk Slap- 
hed. — Hos de potatorisk Degenererede er Forholdet 
tilsvarende, men Udtryksmaaden en anden; det er 
ikke her den fuldstændige Blindhed overfor alle Til- 
værelsens højere Magter; men det er ligesom den 
stærke Døvhed for alle de finere og ædlere Røster, 
der taler til Individet fra hele den omgivende Natur. 
De forstaar kun de grovere Indtryk og de stærkere 
Henvendelser, og i deres Iver for at hævde sig selv 
og i deres Angst for at lade sig træde ned anvender 
de da uvilkaarlig deres afstumpede Hjernes eneste 
adækvate Udslag, den raa Kraft. Næveretten kan 
man betegne som Symbolet for deres Evne til at 
hævde sig i Tilværelsen. — Hvad endelig den tredje 
Gruppe, den sindssyge Degeneration, angaar, da bliver 
Spørgsmaalet maaske noget mindre klart. Jeg har 
ovenfor sagt, at denne Degenerationsgruppe mere 
knytter sig til det enkelte Individs egne personlige 
Forhold og Tilværelse, men at der dog findes en 
enkelt Udtryksform, hvorigennem den træder i For- 
bindelse med det omgivende Liv, den Sygdomsgruppe, 

8* 

man har betegnet som „Moral insanity", og som 
rummer en Klasse Individer, der just karakteriseres 
ved deres ubændige Krav og deres ukuelige Kamp 
for at hævde sig en Plads i Tilværelsen, der aldeles 
ikke tilkommer dem i Forhold til deres lavt staaende 
Intelligens og deres hele derpaa byggede svigtende 
etiske Holdning. Men det er de Mennesker, paa 
hvem man kan anvende Shakespeares Ord: „Min 
Styrke bestaar i, at jeg er svag" ; thi just deres med- 
fødte Svaghed gør dem i Virkeligheden aldeles uan- 
gribelige og uovervindelige. Deres næsten fuldstæn- 
dige Mangel paa logisk og kritisk Sands giver deres 
vilkaarlige og dumdristige Postulater, saaledes som de 
i Stridens Hede udformer sig over den i Øjeblikket 
foreliggende Situation, som det gælder dem at hævde, 
en Magt og Impetus, overfor hvilken selv den fineste 
og skarpeste Tankegang intetsomhelst formaar, fordi 
den er talt som hen i Vejr og Vind. En hvilkensom- 
helst Bevisførelse preller absolut af paa dem, fordi 
de ikke forstaar den; men imod den sætter de kun 
deres egen individuelle, og af intet almengyldigt 
Baand hæmmede Trang og Krav til at gøre sig gæl- 
dende. Det er — i Øjeblikket — en af de stærkeste 
og ukueligste Positioner, der findes i Verden. 

Jeg forlader her de tre førstnævnte Degenerations- 
grupper, om hvis Svaghed og hvis Kamp for Til- 
værelsen jeg i de store Linier ikke har mere at sige, 
og vender mig nu udelukkende til den egentlige Slægts- 
degeneration, den jeg har vovet at betegne som den 
uratiske Degeneration. Dens Arvegods er, som tid- 
ligere sagt, af en helt anden Rang og Betydning end 
de andre Gruppers værdiløse Elendighed, og der 

tilkommer den derfor ogsaa med fuld Ret en helt 
anden Plads i den store Samfundshelhed end disse. 
Og dens Vaaben har, skøndt de i deres inderste 
Væsen er beslægtet med disses, en Blankhed og 
Glans, der gør Kampen festlig og skøn at skue, om 
endogsaa den, lige saa fuldt som de andre Gruppers, 
munder ud i Slægternes Undergang og Død. 

I de forskellige Tidsaldre har Menneskeslægtens 
aandelige Tyngdepunkt — og derved dens Styrke — 
hvilet paa forskellige psykiske Fundamenter. I Old- 
tiden var det den friske Erkendelses Magt, Opfattelsen 
og Forstaaelsen af selve Kendsgerningen, Opdagelsen 
af den menneskelige Skikkelse og af Livets store 
Grundforhold, der bliver Maalestokken for Menneskets 
psykiske Kraft og Evne. Maalet var det, at fatte og 
gøre sig til Herre over Naturen. — I Middelalderen 
var det Følelsens Glød og Inderlighed, Begejstringens 
Hengivelse og Underkastelse under et højere Hensyn, 
som fremfor alt gjorde det enkelte Menneske stort i 
Kampen og som derved forlagde Magtens Centrum. 
Det middelalderlige Skjoldemærke i det engelske Fyr- 
stevaaben: „Ich dien", synes mig at kunne staa som 
Motto paa denne Tid — om den end efterhaanden i 
sit Udslag strakte sig lige fra Martyrdommenes Hen- 
givelse og ud i de løsslupne Lidenskabers Vælde. — 
Da saa Oldtid og Middelalder atter mødtes i Renæs- 
sancens gryende Dag, kom de to Livsanskuelser, som 
to modsatte Magter, til at staa Ansigt til Ansigt mod 
hinanden; og derved vaktes Tvivlen og Valget i den 
menneskelige Sjæl; det galdt om at tage sit Stand- 
punkt til de to Hovedlinier og om at formidle dem 
i sin Bevidsthed. Derfor er vor Tid endnu Over- 

vejeisens, Reflexionens Tid; det er Logikken, de 
gode Grunde med deres pro og kontra, der sætter 
Rekorden. Den primitive Førstehaandserkendelse, 
som Oldtiden blev stor ved, ligger saa langt tilbage i 
Menneskeslægtens Udviklingshistorie, at den nutildags 
kun spiller en underordnet Rolle; vi gaar ikke mere 
ud paa Marken og finder de lægende Urter; Opda- 
gelser paa Naturkræfternes Omraade er nu langt 
mere en Virkning af Kombination og Slutning, end 
af den primitive Iagttagelse. — Forholdet til det 
stærke og inderlige Følelses- og Stemningsliv, saa- 
ledes som det betegner Middelalderens brogede og 
urolige Tilværelser, er vi vel endnu ikke slet saa 
langt fjernet fra som fra Oldtiden; men ogsaa Følel- 
seslivet er, eller er i alt Fald godt i Færd med 
at blive sat i Baggrunden som Livsmagt i Sammen- 
ligning med, hvad det før har været, og vige Pladsen 
for den klare og begrundede Dom, de gode Grundes 
Magt — hvor mange Spilopper det endog saa jævnlig 
i vore Dage gør os og ved Lyrikens Magt forvirrer 
de klare Tankers lige Linier. Den Magt, Lidenska- 
ben engang har havt til at sætte Tingene og Verden 
i Bevægelse, har den ikke mere; naar den ikke 
hviler paa de gode Grundes Baggrund, kan den vel 
som en forbifarende Storm kruse Livets og Tankens 
Bølger; men den grundlægger ikke mere, der bygges 
ikke længer nye Baner, nye Udviklingslinier paa den. 
Hvor kær og skøn den end kan staa for os som et 
Arvegods fra en stor og indholdsrig Fortid, saa har 
den dog tabt sin berettigede Særstilling, naar den 
ikke gaar i Pagt med de gode Grundes faste Funda- 
ment. 

Men hvad vil Alt dette sige? Vel ikke andet, end 
at den menneskelige Hjerne som Organisme betragtet 
fra Oldtiden af til vore Dage har gennemgaaet en 
stadig rigere og mangfoldigere Udvikling, saa at be- 
standig nye Gebeter af dens endeløsp Opland er 
blevet taget ind til Kultur; nye Evner og Muligheder, 
der forhen laa hen i Svøbet, efterhaanden i Kampen 
med Tilværelsen og dens mangfoldige Opgaver har 
voxet sig store og stærke. For os har vel det nyeste 
Udviklingsstadium uvilkaarlig stillet sig som Højde- 
punktet af Slægtens Modenhed; men det ser vel kun 
saaledes ud; efter vor Tid vil der vel komme andre 
Udviklingsprocesser, der vil aabenbare nye Evner og 
nye Kræfter, om hvilke vi ingen Anelse har, selv 
om man undertiden synes at skimte Antydninger af 
den nærmeste Fremtid, jeg tænker paa Erkendelsen 
og de første svage Spor af Beherskelsen af det ube- 
vidste Hjerneliv, saaledes som det har givet sig et 
anelsesfuldt Udslag i Hypnotismen, og som vel en 
Gang vil naa til større Klarhed og Magt. 

Og som det gaar i det store Livets Løb, saaledes 
ogsaa i det enkelte Individs Liv — selvfølgelig, kan 
man vel sige, forsaavidt som Individet er Prototypen 
for hele den menneskelige Slægt. Det Menneske, 
der er i Pagt med Slægtens Udvikling, som staar 
paa sin Tids faste og sikre Grund, og hvis Hjerne- 
organisme svarer til hans Tids Krav, han vil ogsaa 
præstere det sikreste og bedste Arbejde. Man skulde 
synes det retfærdigt, at dette Standpunkt var ens og 
fælles for alle Mennesker; og dog kræves der som 
den første Betingelse intet mindre, end at det enkelte 
Individ efter sine Forældre skal have faaet et lydeløst 

Oi^an i Arv, og at det selv i Livets Løb skal have 
holdt det saaledes i Agt og Ære, at det ikke peger 
misvisende frem for sig og ved sine uvilkaarlig fejl- 
agtige Udslag leder Individet paa Vildspor. — Men 
findes der da overhovedet saadanne ulastelige Hjerne- 
organismer? Utvivlsomt, lige saa vel som der findes 
kraftige Lunger, energiske Fordøjelsesapparater og 
robuste Muskelsystemer. 

Men Afvigelserne er lige saa utvivlsomme. Og 
det er nu saaledes i Naturen, at hvor Degenerationen 
— af hvad Art den er — gør sin Indflydelse gæl- 
dende overfor den menneskelige Hjerne og dens 
Funktioner og ved sin skæbnesvangre Magt under- 
graver og forvisker disse, der gaar det altid først ud 
over de sidste og nyeste Erhvervelser paa Aandslivets 
Omraade; det er, som om det var disse Fakulteter, 
der endnu sad mindst fast, var de løseste og upaali- 
deligste Bestanddele af Individets psykiske Organisa- 
tion. Hvad der i vor Tidsalder derfor hurtigst og 
stærkest angribes — hvor Slægten gaar sin Under- 
gang i Møde — er just Reflexionslivet, Bæreren af 
de „gode Grundes" Magt. Paafaldende er det at se, 
hvorledes denne Svækkelse paa hele Degenerationens 
Omraade gør sin Indflydelse gældende. Medens Er- 
kendelseslivet er forholdsvis uskadt og tegner sig ved 
de degenerative Individers rigtige Opfattelse af Fæno- 
menerne og deres gode Hukommelse; og medens 
Følelseslivet just træder frem med usædvanlig Styrke, 
fordi det ligesom med fornyet Kraft atter usurperer 
Hæderspladsen som Menneskeaandens sidste og højeste 
Udviklingsstadium; og medens disse to Faktorer, der 
gennem umindelige Tider ligesom har slaaet dybere 

Rod i Menneskets hele Personlighed, i Forening 
hævder deres paany erhvervede Magt, saa svækkes 
Reflexionens Dobbeltarbejde pro og kontra i en paa- 
faldende Grad. Men heraf kommer et Misforhold. 
Thi lige saa vidst som Følelseslivet i svundne Tider 
har været en bærende Kraft af højeste Rang, saa kan 
den nu i vore Dage ikke mere hævde sig som saa- 
dan, naar den vil tiltage sig Overvejelsens, de „gode 
Grundes" retmæssige Højsæde. Jeg har allerede 
antydet Misforholdet ved de tre første Degenerations- 
grupper, hvorledes den mystiske Lidenskabelighed, 
den plumpe Næveret og den uforstaaende Skrigen 
op behersker Billedet af Kampen; jeg kommer nu til 
de vanskeligere Forhold ved den fjerde Degenera- 
tionsgruppe. Her er der ikke Tale om de patologiske 
Indgreb; Fænomenet udvikler sig paa Fysiologiens 
Grund. Det er den gamle, udlevede Organisme, som 
gradvis trættes og synker sammen, men som endnu 
paa Vejen fra sit Højdepunkt og ned imod sin Op- 
løsning giver store og betydningsfulde Indsatser i 
Tilværelsen. 

Det er altsaa den modne Frugt, der her er Tale 
om, som falder fra Grenen, naar dens Tid er kom- 
met. Slægten bunder ligesom Træet dybt i Jorden; 
længe lever den kun for sin egen Skyld, medens 
den voxer sig stor og stærk. Saa skyder den Gre- 
nene ud til Siderne og bliver en Magt, der fylder 
og skærmer; og saa endelig, paa Udviklingens Højde- 
punkt, bærer den sine Frugter, der ikke blot kommer 
Slægten selv til Gode, men som bliver til Næring og 
Vederkvægelse for andre. — Hvor lang Tid bruger 
en Slægt til et saadant Udviklingsløb? Derom giver 

Erfaringerne i en Sindssygeanstalt slet ingen Oplys- 
ninger; og det er vel overhovedet umuligt at svare 
paa. Gaar man tilbage i gamle Slægters Historie, 
møder man dem jo først paa det Standpunkt, hvor 
de er traadt ud af den fælles Undergrund og har 
hævet sig til en fri og selvstændig Stilling. Men det 
er ikke sjeldent, efter Stamtavler at dømme, at finde 
Slægter, som har levet i adskillige Aarhundreder, 
siden dette Gennembrud skete, og som endnu fort- 
sætter deres Slægts Løb uforstyrret. Det er langt 
lettere at følge med Nedgangen, Opløsningsprocessen, 
fordi denne foregaar med saa langt større Hurtighed; 
fire Generationer, siger jo den gamle Regel. De 
ældste Slægter, hvis Nedgang jeg her fra Sindssyge- 
anstalten er i Stand til at følge, kender jeg højst fra 
et Tidsrum af henved halvandet Hundrede Aar. Lad 
mig anføre en saadan Slægt. I den sidste Halvdel 
af det attende Aarhundrede indtog den en fast og 
myndig Stilling i det danske borgerlige Samfund, 
særlig i Embedsstanden, og udmærket ved fremtræ- 
dende Betydning og Rigdom; siden den Tid har den 
udviklet sig i en stor og talrig Mængde Forgreninger 
og knyttet sig til andre betydelige Slægter. Allerede 
paa det Standpunkt, hvor jeg først kender noget til 
dens psykiske Konstitution, er der Antydninger af 
degenerativ Art; og senere har den i sit brede Løb 
tabt mere og mere af sit ensartede og sluttede Præg 
og givet Plads for en broget Variation af aandelig 
Begavelse, hvoriblandt jeg — med en sikkert kun 
begrænset Viden — kan konstatere sytten Skikkelser, 
tolv Mænd og fem Kvinder, som har udmærket sig 
ved selvstændig Begavelse i Videnskab, Literatur, 

Digtekunst, Billedkunst, Musik og Skuespilkunst. Men 
i de samme Generationer — og i saa Henseende 
føler jeg endda min Viden endnu mere begrænset, 
fordi jeg kun har sikker Rede paa de aller sidste 
Slægtled — kan jeg dokumentere et Antal af mindst 
ti Individer, som har været udtalt sindssyge eller 
aandssvage fra Fødselen af. Og over hele den øvrige 
Slægt hviler som en Skygge det Fællespræg, der 
finder sit Udtryk i de mange varierede Afskygninger 
som Nervøsitet, Hysteri, Hypokondri, Neurasteni 
osv., uden maaske nogensinde at føre Individet over 
Sindssygdommenes Tærskel. . — Og som denne Slægt 
kunde jeg nævne flere. 

Nu kunde man maaske indvende, at det er meget 
vanskeligt at godtgøre, eller blot sige, hvad en Slægt 
er. En saadan voxer jo ikke som Træet- gennem 
den enkelte Stamme, men indgaar paa ethvert Punkt 
af sin Væxt krydsende Forbindelser, der er den nød- 
vendige Betingelse for dens videre Udvikling. Naar 
der alligevel bevares en utvivlsom Ensartethed og 
Kontinuitet i Slægtens Habitus, saa har jeg tidligere 
troet at finde Grunden dertil i mere individuelle For- 
hold; Krage søger Mage; og jeg har ofte under mit 
Arbejde i Sindssygeanstalten, hvor saa mange kryd- 
sede Familieforhold falder paa ens Vej, ment at 
kunne spore, hvorledes Individer af ensartet og be- 
slægtet Naturel søgte og fandt hinanden paa deres 
Gang igennem Livet. Mennesker med hede Tempe- 
ramenter kan ikke nøjes med 'en køligere Tempera- 
tur hos deres Kontrapart. Men jeg ser nu Sagen i 
et noget andet Lys, siden jeg har lært at forstaa den 
som et Led i hele Slægtens Udviklingshistorie. Mes- 

alliancer hører jo her i Livet til de forholdsvis sjeldne 
Undtagelser, og det er derfor forstaaeligt, naar man 
har hele Slægtens Udvikling for Øje, saaledes som 
jeg her har forsøgt at antyde den, at Individer søger 
og finder hinanden paa et nogenlunde lige Stand- 
punkt af denne Udviklingsproces. Og da denne, som 
jeg tror, ikke blot betegnes ved de psykiske Kapaci- 
teter, men ogsaa i Virkeligheden hviler paa en legemlig 
Degeneration, i dens forskellige Grader og Afskyg- 
ninger, saa vil Resultatet af denne Samstemmen og 
Ensartethed ikke blive hinanden modvirkende og kon- 
traballancerende Elementer, men tvertimod virke i 
Overensstemmelse med hinanden hen imod det samme 
Maal. Mine Erfaringer fra Sindssygeanstalten taler i 
Virkeligheden ogsaa bestemt for denne Opfattelses 
Rigtighed. Gamle Slægter forener sig som Regel ofte 
med andre gamle Slægter, og ved Forbindelsen paa- 
skyndes Udviklingens Løb. 

Hvordan ser han da ud. Ætlingen af den gamle 
Slægt, der betegner Vendepunktet i dens Liv? Det 
er ikke den skumle Skikkelse med Forbrydermærket 
paa sin Pande, der her er Tale om; heller ikke den 
brutale Slagsbroder eller den forvirrede Skændegæst 
som ved de andre Degenerationsgrupper, Tvertimod. 
Det er endog paafaldende, hvor ofte han bærer det 
udvortes Stempel af sin gamle Byrd. Hans legemlige 
Habitus er ofte smuk og fri, med Lethed bevæger 
han sig i Tilværelsen; en fint udviklet legemlig og 
aandelig Elasticitet giver ham ofte et lyst og vindende 
Præg. Men, som en moderne Forfatter udtrykker 
det: „Der var slidt paa Familiens Hjerne i trehun- 
drede Aar; han sad derfor hen som Idealet af en 

Tilhører og Tilskuer, men der manglede ham selv 
Initiativ og Handlekraft." (£. Rasmussen: Frants.) Det 
er netop Grundtrækkene i denne Skikkelse, det smukt 
og harmonisk udviklede Legeme og den svigtende eller 
dog uregelmæssige Hjernekraft. Man vil forstaa, at 
det Billede, jeg her har for Øje, endnu kun er det 
tidligere Stadium af den retrograde Proces; men fra 
dette Vendepunkt bøjer Slægtens Vej gradvis af, ind- 
til den lidt efter lidt taber sig i Degenerationens 
Mørke og udslettes. 

Følger jeg da Linien nedad, havner jeg ret hurtig 
ved de opløste Skikkelser, der repræsenterer de „store 
Slægter" indenfor Sindssygeanstaltens Mure. Jeg har 
sagt, at hvad der giver dem deres ejendommelige 
. Karaktermærke, er Ophævelsen, eller dog Svækkelsen 
— thi mere er der naturligvis i Virkeligheden ikke 
Tale om — af Reflexionens, de „gode Grundes" 
Herredømme, den Evne, vi forlægger til Hjernens 
Associationsapparat, det hvor Stoffet gennem Behand- 
ling og Overvejelse tilegnes og assimileres, den nyere 
Tids særlige Erhvervelse og Arbejdsfelt. — Og jeg 
har ogsaa tidligere peget paa, at naar denne, vor 
Tids herskende Evne mister sin bindende og by- 
dende Magt, saa gror de andre Evner, som skulde 
være dens Herredømme underkastet, op med en selv- 
stændig Kraft, som ikke længer skulde og burde til- 
komme dem. I Virkeligheden ser man hos Individer 
af denne Art de, om jeg saa maa kalde dem, funda- 
mentale Evner, Erkendelseslivet og Følelseslivet, ud- 
viklede til en næsten ubehersket Styrke, som giver 
hele Hjerneorganismens Arbejde et skævt og uregel- 
mæssigt Præg. Naar Associationsapparatet virker med 

sin normale Kraft, saa omsættes Stoffet, de enkelte 
Kendsgerninger, paa en saadan Maade, saa sker For- 
brændingsprocessen med en saadan Fuldstændighed, 
at kun Resultaterne bliver tilbage, medens selve 
Brændselsmaterialet er forsvundet; men hvor For- 
brændingen kun sker med ufuldstændig Kraft, der 
bliver Raastoffet tilbage og opbevares som saadant. 
Og det er i Virkeligheden paafaldende, i hvilken 
Grad dette kan være Tilfældet. Én saadan Hjerne 
kan opfatte og bevare Kendsgerninger med en aldeles 
forbausende Styrke. Jeg kender fra Sindssygeanstalten 
saadanne Individer, som selv i en fremrykket Alder, 
hvor man ellers som Regel ser Hjernens Evner svinde 
og svækkes, har bevaret deres Hukommelses fulde 
Styrke; som hele deres lange Liv igennem aldrig har. 
formaaet at leve paa en naturlig Dømmekraft eller 
en sund Reflexion, men været et let Bytte for alle* 
tilfældige Indtryk og Paa virkninger, men som i Livets 
Løb har indsamlet et aldeles formidabelt stort og 
kritikløst Materiale af løst og fast imellem hinanden, 
og troligt, i Mangel af værdifuldere Hjernearbejde, 
har opbevaret og magasineret det for i alle deres 
ledige Timer at tage det frem og vende og dreje det, 
med intet Formaal for Øje og til ingen Nytte for 
noget Menneske; de gaar omkring som levende 
Lexika, i hvem man til enhver Tid kan slaa op og 
faa at vide, hvem der avlede hvem, og hvem der 
stod Fadder til hvem, og hvad Dag og Time den og 
den blev født og døbt eller konfirmeret, død og be- 
gravet osv. osv. Det kan være et i høj Grad paa- 
faldende Fænomen. Jeg har kendt en ældre, for- 
holdsvis livlig og intelligent Dame af denne Hjerne- 

beskaffenhed, som rent ud vedkendte sig, at hun slet 
ikke vidste, hvad det var at tænke; naar man ikke 
var optaget af sin øjeblikkelige Beskæftigelse, ja saa 
huskede man enten paa sit lange Livs mange, mere 
eller mindre tilfældige, Begivenheder, eller man for- 
talte sig selv Historier eller reciterede Vers, man 
engang havde lært udenad, og hvoraf hun kunde en 
utrolig Masse. Men at kæde sit Indhold sammen, 
saaledes at det førte til Slutninger og Resultater, det 
vidste hun slet ingen Besked om. — Som den næste, 
særlig fremtrædende cerebrale Ejendommelighed hos 
disse Individer, maa da, som allerede sagt, nævnes 
deres overdrevent stærkt udviklede Følelses- og Stem- 
ningsliv; ja, det maa vel endog, hvad enten det op- 
træder i en fin og indtagende Skikkelse, eller det 
giver sig Udslag i en af Reflexionen utøjlet voldsom 
Lidenskabelighed, betegnes som det mest iøjnesprin- 
gende og mest konstante Fænomen i denne Sam- 
menhæng. Derpaa kan i de højere stillede Afskyg- 
ninger disse Menneskers ejendommelige Evner og 
Begavelser for en stor Del bygges; men derfra ud- 
springer ogsaa de ubændige og utæmmede Drifter, 
der saa ofte bliver skæbnesvangre for disse Individers 
hele Livsførelse og let sænker dem dybt ned i Dege- 
nerationens laveste Klasser. — Som det tredje Karak- 
termærke hos disse Skikkelser maa endelig frem- 
hæves deres gennem Aarhundreders Forløb bestandig 
fint gennemspillede og overudviklede Nervesystem 
og den deraf fremkaldte stærke Impressionabilitet, 
en Ejendommelighed, der tilhører enhver uligevægtig 
Udvikling af Centralorganets Funktioner, og som i 
alt Fald først taber sig langt hen i Livets Løb, naar 

den giver Plads for den sekundære Svækkelse og 
Sløvhed. De kan være saa fintmærkende, ethvert 
Indtryk kan være saa stærkt forbundet med psykisk 
Smertefornemmelse, at de føle deres hele Tilværelse 
som en Lidelse; men de kan til Trods derfor ogsaa 
føle den som en Lykke og en Rigdom, fordi en saa- 
dan fint udviklet Modtagelighed for Indtryk gør dem 
Tilværelsen rig og mangfoldig paa en Maade, som 
jævnere og mere normalt udviklede Organismer ikke 
kender noget til. 

Hvad de da bygger paa som deres ledende og 
magtgivende Egenskaber, det som er deres Styrke 
og deres Vaaben i Livet, er altsaa den skarpe Enkelt- 
opfattelse, den fuldt tonende Stemning, den fine Mod- 
tagelighed for Indtryk og den bristende Reflexion. 
Og Kombinationen af disse Egenskaber henviser dem 
da med Logikens Magt til visse afgrænsede Felter af 
det psykiske Livs Omraade, Hvor Reflexionen, den 
skarpe kritiske Overvejelse, endnu behersker Per- 
sonligheden som den herskende Evne, der møder 
man andre Fænomener; der er det den strenge lo- 
giske Tænkning, dels i dens klareste Skikkelse som 
ren Videnskab, dels i dens mere praktiske Forgre- 
ninger som den overlegne Administrationsevne eller 
den disponerende Forretningsdygtighed, der beher- 
sker Billedet. Her nede derimod, paa Degeneratio- 
nens glidende Skraaplan, er det Kunsten, man træffer 
paa i alle dens forskellige Nuancer. Fælles for dem 
alle er netop de Egenskaber, jeg ovenfor har nævnt: 
det let modtagelige Nervesystem, den skarpe Sandse- 
opfattelse og det bevægede Stemningsliv; man tør vel 
sige, uden disse Elementer ingen Kunst. Dens Væ- 

sen er netop det at afspejle Livets Fænomener og 
sætte dem ud fra sig igen, opløste og omformede i 
den enkelte individuelle Personligheds inderste og 
dybeste Stemningsliv, medens Reflexionen — i Mod- 
sætning til, hvad Forholdet er i den strænge Viden- 
skab — kun spiller en forholdsvis underordnet Rolle. 
Disse Skikkelser er forholdsvis de faa i Verden, 
om de end til Tider kan fylde meget ved deres mange 
iøjnefaldende Ejendommeligheder. De er kun de faa, 
fordi de kun forekommer i Løbet af de faatallige Slægt- 
led, der betegner Degenerationsprocessen paa et be- 
grænset Overgangsstadium af dens Udvikling. Og deres 
indbyrdes stærke Forskellighed betinges af den indi- 
viduelle Blanding af de ovenfor nævnte Grundtræk. 
Der er dem, hos hvem det skarpe og hvæssede 
Sandseindtryk er det bestemmende Moment; der er 
andre, hos hvem det glødende Stemningsliv danner 
Kriteriet; og der er atter dem, hvor alt oversky^es 
af den let bevæg^elige Impressionabilitet, hvor Linier 
og Stemning ligesom drukner i Overfladens skæl- 
vende Liv. Enhver vælge sine Exempler selv. Og 
jo længere disse Individer fjerner sig fra Normen, 
jo længere man kommer nedad og udad i Rækkerne, 
desto skarpere markerer disse individuelle Skikkelser 
sig i deres mangfoldige Afskygninger, lige ud i det 
Barokke. Den fælles menneskelige Uniformitet viger 
mere og mere Pladsen for det vilkaarlige, det lune* 
fulde, det excentriske, det extravagante. Subjektivi- 
tetens Magt kommer i høj Grad til at gøre sig gæl- 
dende; Verden kommer til at se anderledes ud for 
deres stærkt spændte, af Reflexionens nivellerende 

Fr. Lange: Slægter.. " 

Magt kun lidet paavirkede Syn end for det normale 
Blik. 

Men overfor denne brogede Samling af ejendom- 
melige Fænomener har man atter en Ledetraad i, hvad 
jeg ovenfor har betegnet som de psykiske Radikaler, 
de der som Ledemotiver strækker sig gennem hele 
Menneskeslægtens aandelige Liv. Just her, i disse 
fra de strammende Baand løste Skikkelser tegner 
disse Ejendommeligheder sig med særlig Magt. Hvor 
„Hæmningen" behersker Billedet, præger Livets Fæ- 
nomener sig som smertefulde Indtryk, graver sig ned 
i Dybden og fæster for bestandig Rod der; her klin- 
ger Sangen kun som en tung og dyster Melodi. Hos 
andre spejler de sig, under „Flugten "s Radikal, med 
let og ilsom Fart hen over Fladen og giver et hur- 
tigt skiftende Udslag med vexlende Farvespil men 
ringe Dybde. Hos en tredie finder man kun den 
forvirrede Evne til at tegne underlige, uklare og usam- 
menhængende Billeder, men som dog i de enkelte 
Stumper og Stykker kan være fulde af stemnings- 
fuld og anelsesfuld Skønhed; det er „Svækkelsens" 
Radikal. Og endelig finder man, under det vrange 
Syns Herredømme, de grelle og forskudte Billeder, 
hvortil den udenforstaaende ofte savner Nøglen, men 
som dog, i al deres ensidige Styrke kan virke med en 
stor Magt og Impetus, fordi de maaske behersker 
Kunstneren selv med et lige saa ubegrænset og tvin- 
gende Herredømme, som det, hvormed den udfor- 
mede Vrangforestilling behersker den syge Organisme. 
Saaledes sondrer og skelner hele denne tilsyneladende 
saa mangfoldige og vilkaarlige Degenerationsgruppe 

sig efter de samme Love og Linier, der gennemsyrer 
hele det psykiske Liv. 

Lad mig have Lov til paa dette Sted at gøre en 
indskudt Bemærkning om, hvor langt Opfattelsen af 
Degenerationen synes at gaa tilbage i Menneskeslæg- 
tens Historie; man tage det som et Vidnesbyrd, man 
tage det som et Kuriosum. I anden Mosebog siger 
Jehova de besynderlige Ord : Jeg Herren din Gud er 
en nidkær Gud, som hjemsøger Fædres Misgerning 
paa Børn, paa dem i tredie og fjerde Led, paa dem, 
som hade mig! og den, som gør Miskundhed imod 
tusinde Led mod dem, som elske mig og dem, som 
holde mine Bud." Dette er Ord til andet den moderne 
Degenerationslæres Opfattelse; Udviklingen i de tu- 
sinde Led, det vil sige Fremgangen gennem evige 
Tider; og i Modsætning dertil Frafaldet, som kun 
strækker sig gennem de fire Led; saa dør den dege- 
nererede Slægt ud. Men allerede paa et endnu langt 
tidligere Standpunkt af Slægtens Historie lærer Bibe- 
len det samme. I første Mosebog repræsenterer Kain 
og Abel utvivlsomt den frafaldne og den gode Slægt; 
da Kain har dræbt Abel, er han landflygtig paa Jor- 
den: „Se Du har drevet mig idag fra at være paa 
Jordens Kreds, og jeg maa skjule mig for dit Ansigt; 
og jeg bliver ustadig og flygtig paa Jorden, og det 
maa ske, hvo mig finder, slaar mig ihjel." Og da 
Seth senere bliver givet Adam i Abels Sted, da var 
det hans Efterkommere, der blev de længe levende 
Mennesker, som fortsatte Slægten og som blev „frugt- 
bare og mangfoldige paa Jorden." Deres Slægtregi- 
ster tager det Kapitler fulde at opregne. Men om 
Kains Efterkommere anføres der kun et Par faa 

Slægtled, saa udslettes de ganske. Og besynderligt 
er det, at hvad der — udelukkende — berettes om 

denne Stamme, er, at Jabal var den, der boede i 

• 

Pauluner, det vil sige, at hans Navn sættes i For- 
bindelse med Bygningskunsten; at hans Broder Jubal 
var den, der var „Fader til alle dem, der legede paa 
Harpe og Orgel", det vil sige opfandt Musikens 
Kunst; og Halvbroderen Tubalkain var den, „som 
kunstigt gjorde allehaande skarpt Kobber og Jerntøj" 
o: Smedenes Kunst. Det er dog ret besynderligt, 
at Nutidens Tanke, som endnu kun halvvejs har fundet 
Forstaaelse, ligesom ligger klart i de gamle Kilde- 
skrifter; thi om Seths kraftige og herskende Slægt 
berettes der absolut Intet, der sætter den i Relation 
til Kunsten i nogen Skikkelse. Og senere. Forholdet 
mellem Esau og Jakob, er det ikke udformet over 
ganske den samme moderne Tanke? Den lodne Esau, 
og Loddenheden er just en Egenskab hos den men- 
neskelige Skikkelse, som Nutiden har taget op som 
Symptom i Degenerationslæren, — i Middelfart An- 
stalten findes der i Øjeblikket to degenerativt anlagte 
Individer, der har en lille lodden Ansats til Hale — 
staar, i Modsætning til den kloge og klare Jakob. 
Esaus elskværdige Skikkelse med dens varme og 
uegennyttige Følelsesliv, hvorunder han godmodig 
lader sig franarre sin Fødselsret og senere, overfor 
Jakobs kloge og beregnede Optræden, lader sin varmt- 
følende Barnlighed løbe af med sig, staar uvilkaarlig 
i et langt mere tihalende og indtagende Lys end Bro- 
derens haarde og forstandsmæssige Beregning; men 
skjøndt den gamle Autor selv synes rørt over Esau, 
saa er der dog ingen Tvivl om, at det er Jakobs 

gode Hoved og dagklare Forstand, som er den fødte 
Herskernatur og i hvem alle Jordens Slægter skal 
velsignes. Hans Klogskab bærer Slægten langt videre 
frem end Esaus romantiske Følelsesinderlighed , og 
det er ham, der i Kampen aftvinger Jehova Velsig- 
nelsen, „thi Du haver holdt Dig fyrsteligen med Gud 
og med Mennesker og fik Overhaand." 

Men efter dette Indskud drager jeg mine Linier 
videre; jo længere man kommer ned i Rækkerne, og 
jo mere man nærmer sig til Slutningsstadierne, jo 
skarpere udpræget bliver altsaa de ejendommelige 
Særstillinger paa Degenerationens Skraaplan, saaledes 
som de tegner sig paa Kunstens Omraade. En Tid 
lang, gennem de første Slægtled, staar Individet endnu 
den normale Udvikling nær, hans Værk slutter sig 
endnu nøje til den store Strøm, der i sit Løb be- 
tyder hele Slægtens Fremgang; men saa bøjer De- 
generationen bestandig mere og mere af og gaar sine 
egne sære og individuelle Veje. Det er stadig de 
samme Kendemærker, der betegner den, den stærke 
Impressionabilitet, den skarpe Sandseopfattelse og det 
bølgende Stemningsliv. Men alle potenseres de be- 
standig mere og mere. Nervesystemet bliver stedse 
mere og mere fint mærkende og impressionabelt; der 
hvor den kraftigere og sundere Kunstnerorganisme 
før var i Stand til at gribe og beherske sit Stof og 
at lægge det til Rette med et bestemt Maal for Øje, 
der bliver Forholdet nu et andet. Nu er det Stoffet, 
der griber og behersker Kunstneren, den svage og 
modstandsløse Skikkelse, indtil han staar overmandet 
og magtstjaalet overfor det; han er som det Instru- 
ment, vore Forfædre kaldte Æolsharpen, hvorpaa 

Vinden blæste den Melodi, den selv vilde. Og Stof- 
fet kommer just til ham med saa stor en Magt, fordi 
hans Sandseopfattelse er saa skærpet og forfinet; og 
da han mangler Reflexionens ordnende og vragende 
Haand, opsummeres alle Indtryk i Række ved Siden 
af hinanden med en kraftig Energi og et Virkelig- 
hedspræg, som ellers kun den virkelige Hallucination 
formaar det; og hvem véd, om der ikke i Realiteten 
er Tale om en i alt Fald meget lignende Proces i en 
saadan fintmærkende Hjerneorganisme Og da Erin- 
dringsbillederne bevares med den samme Klarhed og 
det samme friske Præg, som de nye Indtryk, og Re- 
flexionen, der skulde sondre mellem det væsentlige 
og det uvæsentlige, og kaste det overflødige bort, 
svigter, saa belemres Billedet med den overdaadige 
Mængde af i sig selv værdiløse og ligegyldige Smaa- 
ting, der giver det samlede Resultat af Dukkekomedie 
i Sammenligning med det vel ordnede og afskyggede 
Skuespil. Og læg saa dertil det bølgende og blus- 
sende Stemningsliv, og den spillende og urolige Im- 
pressionabilitet, hvor Tankens ledende og styrende 
Linier brydes og forvirres i den funklende og urolige 
Overflade, imod hvilken de tidligere Generationers 
Værk synes os køligt og glat — og man har den 
særegne Degenerationens Kunst i al dens Skørhed og 
i al dens Glans. 

Den nedadgaaende Linie, som man i Menneske- 
slægtens Udviklingshistorie betegner med Ordet De- 
generation, tilfører altsaa Livet en ubestridelig Værdi 
af højeste Rang. Medens Videnskabens Resultater til 
enhver Tid giver det sikre og uangribelige Vidnes- 
byrd om, hvor langt den menneskelige Hjerne er 

naaet frem i Løsningen af den store Opgave, der til 
enhver Tid ligger for den, at forstaa Naturen, at vinde 
Klarhed og Indsigt i dens mangfoldige og forskellige 
Fænomener og atter — praktisk — at gøre sig til 
Herre over dem og tage dem i sin Tjeneste, saa er 
Kunstens Opgave en anden, den at fatte og forstaa 
det menneskelige Følelsesliv i dets uendelig mang- 
foldige Forgreninger og at skrive dets Historie paa 
sin Gang gennem Tilværelsen. Videnskaben er Er- 
kendelsen med dens evige primære Tankearbejde, 
der fører Fremskridtet videre fra Station til Station; 
Kunsten forholder sig sekundært dertil, ligesom Fø- 
lelsen til Tanken; thi Følelsen er — jeg ser her bort 
fra alle Sandsefornemmelser — ikke andet end Er- 
kendelser og Tanker, der efterhaanden er gaaet os 
over i Blod og Nerver og har dannet sig til en fast 
og integrerende Bestanddel af vor psykiske Person- 
lighed; vi véd ofte ikke længer, hvorfra de først er 
kommet til os, eller hvordan de har indlevet sig i 
vort Bevidsthedsliv; men nu danner de engang en 
saa sammenvoxet Enhed med vort hele Væsen, at vi 
føler dem som Tryghed og Glæde og fornemmer det 
som Smerte, naar de saares og oprives. Det kan 
være Mennesket en Kval — fordi det er forbundet 
med Anstrængelse — at tilegne sig nye Tanker, at 
flytte sine Telte fra det ene Érkendelsesfeh ind i et 
andet, alt som Livets Udvikling kræver det og fører 
det med sig; det er en Smerte af en anden Art, ikke 
blot Anstrængelsens, men ogsaa Sønderrivningens, at 
rive sig løs fra en Følelse, der er blevet et Led og 
en Del af ens inderste Væsen. Men ligesom man i 
Slægtens progressive Udvikling skrider frem fra Tanke 

til Tanke, saaledes maa man ogsaa, alt som Frem- 
skridtet sker, med Magt rive sig ud af det tilvante 
Følelsesliv; thi til enhver Station paa Tankens Ud- 
viklingsgang svarer nøje den sekundært udviklede Af- 
spejling paa Følelseslivets Omraade og hilder os tæt 
og personligt i sit fine og stærke Spind, der omslutter 
hele vort psykiske Liv saa inderligt og nøje, at vi 
synes slet ikke at kunne være udenfor eller foruden 
det. Det er Tanken, der har fæstet Bo i vor psy- 
kiske Organisme og bredt sine uendelig mange For- 
greninger og Medbevægelser ud i vort Hjernevæv og 
under Form af Vaner, Følelser, Stemninger har lagt 
sig trygt til Borgeleje deri. Men atter haster Tanken 
videre; det er saa dens Natur, og Kampen er deris 
Lyst; men Følelsen lider smertefuldt ved at rives op 
af sit fæstnede Leje og ved at føle sig hjemløs og 
usikker, forinden den véd, hvor den nye Tankevej vil 
føre den hen og hvilket nyt Felt, den vil give den 
til at. fæste Bo og finde sig til Rette i. Følelsen er 
da det sekundære Fænomen i Forhold til Tankens 
evige Førsterangs værdi. Og Kunsten, der, i Modsæt- 
ning til Videnskaben, forholder sig sekundært til Li- 
vet, skaber ikke nye Bevægelser eller Værdier, men 
afspejler kun monumentalt det Liv, der allerede er, 
om den end i sine værdifulde Udslag — som tanke- 
vækkende Stof og opsummerede Erindringsbilleder fra 
svundne Stadier — atter kan give Næring til Tanken 
og derigennem sekundært bidrage til dens videre Ud- 
vikling og Væxt. Men selv kan den ikke paa egen 
Haand gaa videre; den føjer sig kun om Tankelivet 
som Spejlbilledet af de forskellige Udviklingstrin. 
Men om Kunsten overhovedet som Magt i Livet 

kan der vel kun være én Mening; det er kun om 
dens yderligst gaaende venstre Fløj jeg vil rejse det 
Spørgsmaal, om den har nogen selvstændig og ejen- 
dommelig Værdi som Indsats i Tilværelsen. Ogsaa 
det tror jeg, at man maa svare ja til; hvis den ikke 
var der, vilde man sikkert føle det som et Savn. 
Medens Videnskabsmanden paa en anden Maade staar 
og falder med sin Opgave, med det Bidrag, han giver 
til Løsningen af et Spørgsmaal, medens han til en vis 
Grad endnu er Haandværksmanden — om end af 
højeste Rang — i Livets store fælles Værksted, og 
medens hans Personlighed spiller en langt mere under- 
ordnet Rolle, saa samler det sig just hos Kunstneren 
om hans personlige Ejendommeligheder. Og jo læn- 
gere han rykker ud i de uregelmæssige Individers 
Rækker, jo mere vilkaarlig Blandingen af hans psy- 
kiske Evner og Kræfter bliver, desto skarpere bliver 
hans individuelle Særstilling markeret, desto mere 
bliver han „noget for sig selv**. Det er disse Skik- 
kelser, paa hvilke man kan anvende Høffdings Ord 
om Søren Kierkegaard, at han „ikke kunde nøjes med 
at være Led, men vilde være Helhed". Men ogsaa 
disse mod Nedgangen hastende Individer giver deres 
Indskud i Livet; uden dem vilde det være fattigt og 
ensformigt; det er dem, der gør Tilværelsen broget 
og mangfoldig. Ligesom man vilde savne Rokokkoens 
svungne Linier og sære Farvespil, hvis det ikke var 
der, saaledes vilde man trættes ved Livets evige lige 
Linier og blanke Overflade, om Degenerationens mange 
Nuancer ikke brød dem med deres vexlende Spil. 
Og fra de mange særegne Synsmaader og Standpunkter 
samles der paa den ene Side ligesom Stemmer og 

gøres Prøve paa Tilværelsens Problemer ; og paa den 
anden Side udbredes og populariseres de for mange 
Mennesker, der ikke vilde være lydhøre for dem, 
hvis de ikke fik dem just i denne Form. Thi lige- 
som hvert af disse degenerative Individer taler med 
sin egen Stemme og med sin egen Nuance i Tone- 
faldet, saaledes hører og opfatter den Kreds, hvortil 
han henvender sig, ogsaa med sin særegne Lyd- 
hørhed, der ogsaa er bestemt af og afstemt efter dens 
Plads paa Degenerationens Skraaplan. Ethvert Men- 
neske er til en vis Grad afhængigt af sit givne Stand- 
punkt og forstaar kun fuldtud dem, der staar paa 
samme Trin af Udviklingen. Det er det, den norske 
Digter Obs t fe Id er udtrykker i disse — i sig selv 
for de fleste Læsere dunkle Ord: „Og det var hendes 
dybe Øjne, de han ej helt forstod, trode, han vilde 

kunne forstaa, hvis han selv kunde gjættes. 

Han sad og tænkte paa, om det vel vilde være ham mu- 
ligt, at aabne dem en Glug ind til sin egen Verden, 
den han bar i sig, og som gjorde ham forkjært og 
„underlig" for Mennesker." Deraf bestemmes inderst 
inde fra de enkelte Menneskers Smag og Lydhørhed 
for, hvad der er oppe og giver sig Udtryk i Tidens 
aandelige Liv. Øret er kun stemt for de beslægtede 
Toner. 

Lad mig til Slutning i et Exempel samle Billedet 
af den degenerative Skikkelse med alle dens ejen- 
dommelige legemlige og psykiske Kendemærker. Jeg 
laaner min Skildring fra Gabriele d'Annunzios Roman, 
den som paa Dansk bærer Navnet „Lyst", den største 
og genialeste Sygehistorie jeg kender. Den frembyder 

Punkt for Punkt Karaktermærkerne for en saadan 
degenerativ Udviklingsproces, som jeg her har skil- 
dret den; og jeg vælger den saa meget hellere, fordi 
den har sin Betydning som et Vidnesbyrd fra en 
aldeles uvillig Mand. Som Grundtrækkene i Heltens 
Skikkelse, den om hvis gradvise Degeneration hele 
Bogen handler, præciserer Digteren just de samme 
tre Kendetegn, jeg ovenfor har omtalt: den indtil det 
Sygelige fintmærkende Impressionabilitet, den spejlbil- 
ledlignende Skarphed i Opfattelsen og Hukommelsen 
og den evig bølgende, stemningsbevægede Sensibilitet, 
der holder Sindet i en uafbrudt svulmende og vigende 
Bevægelse, der hindrer det i at finde Hvile og gen- 
nem Overvejelse og Reflexion at vinde frem til en 
fast og kontinuerlig Personlighedsudvikling. Som et 
Udtryk for den nervøse Impressionabilitet skal jeg an- 
føre et Punktum som dette: „Begge var baade sjæle- 
lig og legemlig vidunderligt udrustede til at fornemme 
alle de stærkeste og sjældneste Nydelser; de søgte 
uden Ophør i deres Elskov det højeste, det utænke- 
ligste, det uopnaaeligste, og de gik til saadanne Yder- 
ligheder, at en egen mørk Uro, ja næsten Anger til 
Tider, selv i den fuldstændigste Forglemmelse, kunde 
stige op fra deres Væsens Bund og bebude dem en 
ukendt Straf, en nærforestaaende Slutning paa deres 
Glæde". — Og som Spejlbilledet fæstner sig: „Og 
aldrig glemte han disse Toner og sin pludselige Smerte, 
aldrig denne Kvindes Stilling i dette Øjeblik, aldrig 
den slæbende Silkes Glans eller den mindste Fold 
eller den mindste Skygge eller nogen lille bitte Biting 
fra denne korte Stund". — Og nu den stærke Føl- 
somhed: „En saa voldsom Skælven betog Andreas 

Legeme ved saa uventet at høre denne Stemme, at 
han tænkte: „Nu styrter jeg omkuld". Og som disse 
tre vilkaarlig valgte Exempler, der kunde forøges 
mangfoldige Gange, er Bogen, fra Ende til anden, en 
evindelig varieret Behandling af de samme Grund- 
motiver, dem Digteren ingenlunde synes med Bevidst- 
hed at have valgt sig som Texter for sin Sang, men 
dem han bestandig, om og om igen, kommer tilbage 
til, fordi de i Virkeligheden er de ledende Linier i 
det degenerative Individs Væsen, som han har kendt 
og villet skildre. Det er fra Kærlighedssiden — og 
aldeles overvejende fra denne — han har grebet sit 
Emne og ført det igennem med en Sagkundskab og 
med en Energi, som trodser enhver Beskrivelse. 
Helten er den rigt og overdaadigt udviklede Natur 
af den gamle Race, hvis Ejendommeligheder han følger 
Aarhundreder tilbage, og som nu sætter Blomst i 
denne forfinede og overudviklede Skikkelse. De bøl- 
gende Linier og de dæmpede og fint forviskede Far- 
ver lyser os imøde fra hver Side i Bogen; man 
mærker det, saa ofte der — og^ det gøres der evigf 
og altid — tales om en Blomst, et Stykke Silketøj, 
en Kvindedragt, et gammelt Broderi eller deslige. 
Den degenerative, sygelig skærpede Sands saares af 
de klare Farver og de rene Toner; den har sin Kom- 
plementvirkning i de dæmpede og milde Overgange, 
der kælent smyger sig om dens ømtaalige Fintmærket- 
hed; deraf vore Dages Sans for de gamle afblegede 
Stoffer, det falmede Guld i den bløde, udviskede 
Farvenuance, der er Øjet kærere og opfylder dets 
kunstneriske Krav finere end selv det vægtigste Kunst- 
værk, fordi dette trætter den tungsindige Hjerne ved at 

stille større Fordringer til Tankelivets Energi, medens 
den foretrækker den stemningsfulde men tanketomme 
Glæde over den harmoniske Farvevirkning uden at 
besværes af den reflexionsfyldte Sammenhæng i Tin- 
gene. Thi Andrea er Kunstner, naturligvis, kan man 
sige; thi han lever netop paa de jævne Skrænter, 
hvor Kunsten har hjemme og fylder Tilværelsen; 
brister den, bliver der Intet tilbage. Men en alminde- 
lig arbejdende Kunstner er han ikke; dertil er han 
for overudviklet og zart; han er „Kunstnernaturen" 
i al Almindelighed, hvis fintmærkende Modtagelighed 
og skærpede Sands grænser til det utrolige, men hvis 
Produktionsevne kun en sjelden Gang i Ny og Næ 
giver sig Udslag i en enkelt Sonet eller en Tegning 
af den Elskedes Hænder; for hvem Musik er som 
hans Hjerteblod, og hvem Kunsten i alle dens For- 
greninger synes at ligge lige nær; aller nærmest dog 
den dekorative Kunst, der, uden at æske Tanken, 
gennem at pryde hans Stuer og hans Leje volder 
ham en Sandsernes Lyst, der svulmer til det Fan- 
tastiske og gennemsyrer alle hans Følelser og Drømme. 
Kunsten er for ham kun Nydelse og Fest; hele hans 
Liv er Kunst: „Man maa skabe sit eget Liv, som 
man skaber et Kunstværk". Men i Kunsten er det 
„ikke Tanken, men Udtrykket", der interesserer og 
fylder ham. Kærligheden er Drivfjeren for alle hans 
Handlinger; men det er ikke den simple, trofaste, 
varige Følelse, hvorpaa et Liv kan leves; tvertimod! 
I samme Øjeblik hans Elskede forlader ham for be- 
standig, kan han strax tænke paa alt Andet, pynte 
sig til Middagsselskab med den mest raffinerede Omhu 
o. dsl. Kærligheden er kun en Stemning, han ikke 

kan undvære; Kunsten kan gøre den samme Virk- 
ning paa ham. Han er Fagmand, Kunstner, „Noget 
for sig" paa Kærlighedens Omraade. „Grunden til 
hans Magt var den, at han i Udøvelsen af sin Elskov 
ikke foragtede nogensomhelst Forstillelse, Falskhed 
eller Løgn." Alt bliver ham en Kunst; et Kys er et 
Kunstværk, som alt Andet: „Saa fuldendt var deres 
Læbers Forening, at den enes syntes formede for at 
fuldstændiggøre den andens. For længere at drikke 
den søde Drik, holdt de deres Aandedræt tilbage, til 
de følte sig en Kvælning nær, mens den enes Hænder 
skælvende holdt om den andens Tindinger. Et saa- 
dant Kys udmattede dem mere end den hæftigste 
Lidenskabelighed. Naar deres Læber skiltes, saa de 
paa hinanden med Øjne, der svømmede som i Taage. 
Og uden et Smil sagde hun lidt hæst: vi dør". Saa- 
ledes kunde man blive ved at citere ud af denne 
vidunderlige Bog. 

Men Digteren leder den med fast og streng Haand 
derhen, hvor — man tør maaske ikke sige, han vil 
det, — men hvor den med følgerigtig Konsekvens 
maa slutte: i Undergang og Opløsning. „Ethvert af 
disse Kærlighedsforhold fornedrede ham end yder- 
ligere." „Den legemlige Besiddelse af den kyske og 
rene Kvinde syntes ham den højeste, den nyeste, 
den sjeldneste Nydelse, han kunde naa; og dette 
Værelse (smykket som det var med gamle Kirke- 
prydelser) syntes ham det værdigste til at fejre denne 
Fest, fordi det vilde skærpe den ejendommelige Følelse 
af Profanation og Helligbrøde, som efter hans Mening 
burde udmærke den." „Hans triste Trang til at søn- 
derskære og analysere Alt" driver ham sluttelig til 

at erkende, at hans „Væsens Lov indesluttes i ét 
Ord: Nunc. Saa lad denne Lov da ske Fyldest.". 
Dette rammer Sagen lige i Centrum; her ligger i 
Virkeligheden Punktum saliens. Den degenerative 
der er naaet til dette Udviklingsstandpunkt, lever 
alene i Nuet. Han er uden Forbindelse med, uden 
Ansvar for sin Fortid og sin Fremtid. I Momentet 
har han sat al sin Livskraft ind; derfor virker den 
saa intensivt og stærkt, fordi intet Hensyn, ingen 
Reflexion holder den tilbage*). Dens Svaghed er dens 
Styrke, men dens Styrke er ogsaa dens Svaghed. 

Denne store og pragtfulde Sygehistorie, lige be- 
undringsværdig ved sin intensive Forstaaelse og ved 
sin hensynsløse Redegørelse, der som Kunstværk 
skildrer en menneskelig Skæbnetragedie over et af 
Livets Grundforhold, tegner da det degenerative Na- 
turel lige i dets inderste Væsen. Men fra dette Stand- 
punkt løber Linierne da med stejl og snublende Fart 
videre nedad, indtil de efter et kort Forløb havner 
indenfor Sindssygdommens eller Sindssygeanstaltens 
Grænser. Der møder man de vilkaarlige, de op- 
løste Existenser, som de tegner sig i deres sidste Konse- 
kvenser. Det er ikke saa meget den egentlige Syg- 
domsproces, der karakteriserer dem, som det er det 
utilregnelige, invalide Anlæg. Snart er det den stærke 
Impressionabilitet, der behersker Billedet med ustyr- 
lig Magt, saa det antager den voldsomme, impulsive 
Karakter; snart er det Følelseslivet, der, nedsat og 
brutaliseret, antager Præget af den laveste Drifts- 
mæssighed; snart er det de stakkels aandelig blind- 

*) Om Arvelighedens Indflydelse i Sindssygdomme. 

fødte Individer, der uden Blik for Livets Mening og 
Sammenhæng gaar om og sysler med deres tilfældige 
Bunke af værdiløse Kendsgerninger. Det er som 
sagt Svækkelse mere end Sygdom; Grundlinierne er 
de samme, men de hører ikke længere Livet til, 
men Sindssygeanstalten og falder derfor uden for min 
Opgave her. 

Men er da nu hele denne Skala, fra Normen gen- 
nem Undtagelsen til Opløsningen, ogsaa noget Virke- 
ligt og ikke blot en billedlig Fortolkning af Forhold, 
vi ingen egentlig Forstaaelse har af. Jeg bilder mig 
det ind. Og jeg vender her tilbage til min Opfattelse 
af den uratiske Degeneration som Bindeledet og 
Grunddraget i det Fænomen, jeg fra Sindssygelægens 
Standpunkt har betegnet med Navnet de „store 
Slægter". Jeg tænker mig Muligheden af, at denne 
Proces, der hviler paa det svækkede Stofskifte, og 
som opsummerer skadelige Stoffer som Residuer i 
Organismen, virker som en Degeneration af kemisk 
Art, mindre ødelæggende end de andre Degenerations- 
gruppers voldsomme Processer, snarere omformende 
end sønderlemmende, og at denne Omdannelse paa- 
virker Hjernen paa en saadan Maade, at den fra det 
kraftige og ligeliniede Organ gradvis forandres til den 
slappere og uregelmæssigere Mekanisme, der finder sit 
psykiske Udtryk i de Egenskaber, vi betegner som 
Fantasi, Følelse, Stemning o. desl. Hvad der taler 
for denne Opfattelse synes mig at være den Kends- 
gerning, at naar man følger Linien længere ned til 
de Individer, der i Sindssygeanstalten repræsenterer 
den uratiske Degenerations virkelige patologiske Ind- 
flydelse, da finder man just hos disse Antydningen af 

de samme Karaktermærker, som betegner de højere 
staaende Degenerationsformer, Energiløsheden, Fan- 
tasteriet, de ubeherskede Stemninger, det Drømmende, 
det Tvangsmæssige osv. osv. Ah kun i en mere be- 
stemt markeret sygeHg Skikkelse. Tilmed hører det 
jo ikke til de ganske sjeldne Fænomener at se baade 
den degenerative Begavelse og den degenerative Sinds- 
sygdom forenede i en og samme Hjerneorganisme. 

Men dette faar kun staa hen som en Hypo- 
tese. Men en anden Lære kan man ogsaa drage af 
alle disse Forhold, og det er den overordentlig store 
Forskel, der er mellem alle Mennesker indbyrdes, og 
som afhænger af, hvor de har deres Plads i de na- 
turlig givne Rækker. Man er jo til en vis Grad vant 
til at betragte Menneskeheden en bloc, som bestaaende 
af en uendelig Mængde nogenlunde ensartede Skik- 
kelser, der gennemgaaende er blevet til under samme 
Betingelser, som fylder den samme Plads i Livet, og 
til hvem man kan stille de samme Fordringer. Dette 
er naturligvis til en vis Grad sandt, for saa vidt, som 
de alle falder ind under Kategorien homo sapiens. 
Men det er dog ikke mindre sandt, at ethvert Men- 
neske, hvert enkelt Individ, har sine egne Forudsæt- 
ninger og sin egen deraf betingede Særstilling, der 
maaske aldrig er ens for to Væsner, lige saa lidt som 
to Ansigter er det. Bor han paa den flade Muld, 
eller er han naaet frem til at blive Indbygger af den 
befæstede Stad, eller har han endelig lejret sig paa 
det skraanende Bakkehæld for som Tilskuer at se ud 
over den brogede Verden; er han et sundt og leve- 
dygtigt Individ, der gennem sin Slægt er naaet Livets 
normale Gang igennem, eller er han brudt af paa 

Fr. Lange: Slægter. |0 

Halvvejen og som et Offer for sine Forfædres Syg- 
dom eller Skyld kastet ud af sit naturlige Leje — 
Alt dette og meget andet giver det uendelig nuance- 
rede Billede af de enkelte Individer, som dog alle til 
syvende og sidst har deres Udspring fra den ene og 
fælles Stamme, hvoraf alle er Led, mens Ingen er 
Helhed. 

